
Cuprins 


CAPITOLUL 1 


La orele două şi cincizeci de minute dimineaţa, oraşul 
Wells zăcea inert, fierbinte şi neclintit. Majoritatea celor 
unsprezece mii de locuitori se zvârcoleau fără să se 
poată odihni; cei câțiva care nu puteau să doarmă deloc 
blestemau faptul că nu adia nici măcar o boare de vânt, 
să înlăture efectele sufocante ale nopţii. Căldura de 
august din sud se menținea deasă şi apăsătoare în 
văzduh. 

Luna dispăruse. Câteva felinare din zona comercială 
centrală aruncau umbre asupra magazinelor închise, a 
cinematografului şi a staţiei de benzină pustii. La colțul 
străzii unde şoseaua trecea în unghi drept pe lângă 
farmacia Simon, instalația de aer condiționat automată 
mergea, şi huruitul ei puternic se revărsa în liniştea 
nopții. Peste drum, una din maşinile secției de poliție din 
Wells care patrula toată noaptea era trasă la curbă. Sam 
Wood, de serviciu pe maşină, îşi completa foaia de raport 
ținând pixul ferm între degetele puternice, distingând 
literele pe care le scria doar prin lumina slabă care 
pătrundea filtrată în maşină. 

Scrise cu grijă că a făcut o verificare temeinică a 
cartierului rezidențial al oraşului şi că a găsit totul în 
ordine. Era mândru că putea să aştearnă pe hârtie 
hotărârile luate, îşi dădea seama din nou, la fel ca şi în 
cei trei ani care trecuseră, că la această oră a nopții era 
cel mai important om treaz şi la datorie din întreg oraşul. 

Îşi completă declaraţia, aşeză registrul pe scaun în 


spatele lui şi se uită din nou la ceas. Era aproape trei — 
avea deci timp să facă o pauză şi să ia o ceaşcă de cafea. 
Dar căldura grea a nopții îl făcu să renunțe la idee şi se 
gândi că o băutură rece ar fi mai bună. Era nehotărât ce 
să facă - să se oprească pentru pauză acum, sau să 
treacă întâi prin shantyville, cartierul mizer al oraşului? 
Era singura parte a misiunii care nu-i plăcea, dar 
trebuia să fie îndeplinită. Amintindu-şi din nou cât de 
important era rolul său, hotări să amâne puţin pauza. 
Demară şi scoase maşina din curbă cu uşurinţa 
profesională a unui conducător auto expert. 

Părăsi autostrada pustie şi o porni hurducându-se pe 
pavajul nenumăratelor străduțe din cartierul negrilor. 
Încetini viteza, amintindu-și din nou de o noapte de 
acum câteva luni, când lovise un câine. Animalul 
dormea în stradă şi Sam nu-l observase din timp ca să-l 
poată evita complet. Se vedea iarăşi, ghemuit pe stradă, 
ținând capul animalului şi privindu-l în ochii îngroziţi, 
plini de durere, încrezători, imploratori. Apoi văzu 
venind moartea, şi deşi se ducea adesea la vânătoare şi 
era în general un om tare, nu putea scăpa de impresia de 
milă şi supărare că pricinuise moartea câinelui. 

Sam îţi ţinea ochii ațintiți asupra drumului, evitând 
denivelările mai mari din pavaj şi fiind atent la câini. 

După ce termină scurtul raid prin cartierul negrilor, 
frână maşina pe hurducături şi, traversând o cale ferată, 
începu să ruleze încet pe o stradă străjuită în amândouă 
părțile de case vechi, urâte, nezugrăvite. Era un cartier 
de albi săraci, unde locuiau oameni fără bani, fără 
perspective de a câştiga bani sau cărora nu le păsa de 
bani. Sam făcea adevărate slalomuri pe stradă, 
concentrându-se să evite gropile de pe drum. Apoi privi 
în sus, şi văzu, la o jumătate de cvartal în față, un 
dreptunghi distorsionat de lumină galbenă în cadrul 

unei ferestre, care putea veni cu aproximaţie de la casa 
Purdy. 

O lumină la ora aceasta ar putea însemna o durere de 
stomac, sau o mulțime de alte lucruri. Sam disprețuia 
oamenii care pândesc noaptea pe la ferestre, dar pentru 
un polițist în exercițiul funcțiunii, era cu totul altceva. 
Trecu cu maşina de curbă, astfel încât să nu deranjeze 
pe nimeni în mod inutil, şi încetini destul ca să poată 
verifica cu grijă de ce ardea lumina în bucătăria casei 
Purdy, la trei şi cincisprezece minute dimineața - deşi 
bănuia că ştie de ce. 

Bucătăria era luminată de un singur bec de o sută de 
wati, fără glob, agăţat de un fir la mijlocul tavanului. 
Perdelele subțiri şi urâte de dantelă, atârnând fără viață 
şi nemişcate la fereastra deschisă, nu constituiau o 
piedică pentru cine voia să privească interiorul 
strălucitor. Acolo, în plină lumină, cu spatele întors, 
stătea Dolores Purdy. Ca şi în celelalte două ocazii 
anterioare din ultimele două săptămâni, nu purta 
cămaşă de noapte. 

Dolores ridică un ibric mic de pe plită şi-şi turnă ceai 
exact când maşina de patrulare ajunse în fața ferestrei. 
Sam putea să-i vadă bine sânii de fată de şaisprezece ani 
şi curba plăcută a coapselor tinere. Ceva la Dolores îi 
repugna însă şi nici chiar vederea trupului gol nu-i 
spunea prea mult. Poate, îşi zise el, pentru că era 
întotdeauna nespălată - sau cel puţin aşa părea. Când o 
văzu ridicând ceaşca la buze, înțelese că nimeni nu era 
bolnav în casa aceea, şi întoarse privirea. O clipă se 
gândi să-i atragă atenţia că era în văzul public, dar se 
răzgândi, deoarece o bătaie în uşă, la o oră atât de târzie, 
ar fi trezit toți copiii din casă. Şi ceea ce era mai grav, 
fata n-ar fi putut deschide uşa fără nimic pe ea. Sam viră 
la următorul colț şi o luă înapoi înspre şosea. 

Deşi nu era circulație vizibilă pe şosea, Sam opri o 
clipă la intersecție, iar apoi o luă spre nord. Acceleră 
până când aerul împins cu viteză prin fereastra deschisă 
îi dădu iluzia unei adieri. Apoi, timp de trei minute, 
păstră viteza până când zări limitele oraşului. Ridică 
piciorul de pe accelerator, trecu linia de demarcație şi 
intră cu uşurinţă în zona de parcare a garajului de 
noapte. Sări sprinten pentru un om de dimensiunile lui 
şi intră în restaurant. Era mai cald înăuntru decât afară. 
Centrul încăperii era ocupat de o tejghea în formă de U, 
acoperită cu o muşama uzată. 

Pe una din părți, un rând de scaune de lemn, tari, nu 
promiteau nici confort, nici atmosferă plăcută. La un 
geam, un aparat de aer condiționat de abia lăsa să intre 
o şuviță de aer răcoros, care dispărea însă la câțiva 
centimetri de ventilator. 

Pereţii de lemn fuseseră pe vremuri vopsiți în alb, dar 
se îngălbeniseră cu timpul. Deasupra grătarului, pata 
neagră lăsată de aburii de grăsime fierbinte forma un 
monument permanent al miilor de mâncăruri care 
fuseseră preparate, mâncate şi uitate. 

Barmanul de noapte era un băiat de nouăsprezece 
ani, ale cărui braţe prea lungi se iveau de sub manşetele 
halatului murdar, ca şi când ar fi fost întinse de o 
maşină infernală. Pe fața slabă, osoasă, se vedeau urme 
de acnee, buza de jos era uşor răsfrântă, ca într-un gest 
de neîncredere fată de oameni sau ca şi când nu s-ar fi 
hotărât asupra vreunui lucru. În momentul în care intră 
Sam, era întins peste tejghea, cu greutatea sprijinită pe 
coate, părând foarte absorbit de comicsul deschis în fața 
lui. 

În prezența omului legii, strecură repede cartea sub 
tejghea, îşi îndreptă umerii înguşti şi se pregăti să-şi 
petreacă următoarele minute cu păzitorul oraşului 

adormit. Întinse mâna spre cana plină cu cafea, îndată 
ce Sam se lăsă să cadă pe unul din scaunele înalte. 

— Nu vreau cafea, Ralph; e prea cald, spuse Sam. 
Dă-mi o Coca-Cola. 

Îşi scoase cascheta şi-şi trecu mâna dreaptă peste 
frunte. Barmanul luă un pahar zgâriat, umplut până la 
jumătate cu gheaţă, desfundă o sticlă şi turnă în pahar 
un lichid spumos. După ce îi aduse băutura, Sam goli 
paharul şi sugând o bucăţică de gheaţă, întrebă: 

— Cine a câştigat meciul de aseară? 

— Ricci, răspunse pe dată barmanul. Decizie 
hotărâtă. Dar mai are un punct până la titlu. 

Sam îşi umplu iar paharul şi-l goli încă o dată, înainte 
de a-şi spune părerea: 

— E bine că a câştigat Ricci. Nu prea mă înnebunesc 
eu după italieni, dar cel puţin un alb are şanse să obțină 
titlul de campion. 

Barmanul dădu repede din cap, aprobând. 

— Avem şase campioni negri, în toate diviziile 
fruntaşe. Nu înțeleg cum de pot să fie atât de buni. 

Îşi apăsă mâinile pe tejghea şi îşi resfiră degetele 
osoase, într-o încercare zadarnică de a le face să pară 
lungi şi puternice. Se uită la mâinile zdravene ale 
polițistului, întrebându-se dacă va avea vreodată mâini 
ca ale lui. 

Sam luă o bucată de prăjitură care mai rămăsese pe 
tejghea sub un plastic murdar. 

— Da, dar ei nu simt când sunt loviți, ca tine sau ca 
mine, se apucă să-i explice el. N-au acelaşi sistem 
nervos ca noi. Sunt ca animalele; trebuie să-i loveşti cu 
satârul ca să-i poți dobori — asta-i! Aşa câştigă meciurile; 
şi ăsta-i motivul pentru care nu li-e frică să urce pe ring. 

Ralph dădu din cap; ochii lui spuneau că Sam 
pronunțase ultimul cuvânt în acest subiect. Îndreptă 

acoperitoarea de plastic cu care fuseseră acoperite 
prăjiturile, apoi spuse: 

— În seara asta a sosit în oraş Mantoli. A adus-o şi pe 
fiică-sa cu el. Aud că e un bun suporter. 

— Am crezut că nu vine decât după întâi. 

Barmanul se aplecă, ştergând tejgsheaua cu o cârpă 
cenuşie murdară. 

— Îi costă mai mult decât şi-au închipuit. Vor trebui 
să mărească prețul biletelor. Cred că Mantoli a venit în 
oraş ca să afle cât ar fi dispus publicul să plătească. 

Sam îşi turnă în pahar ultima sorbitură din sticla de 
Coca-Cola. 

— Nu ştiu, comentă el. Lucrurile ar putea ieşi bine 
sau s-ar putea să fie eşecul secolului. Nu mă pricep la 
muzică clasică, dar mi se face rău când văd atâta 
omenire perindându-se pe-aici, doar ca să-l audă pe 
Mantoli dirijând o orchestră. Ştiu că e o orchestră 
simfonică şi aşa mai departe, dar cei care se dau în vânt 
după lucrurile astea, pot să asculte aceeaşi orchestră 
toată iarna, fără să mai trebuiască să vină până aici şi să 
stea pe nişte bănci tari. Şi ce se întâmplă dacă plouă? 

Îşi goli paharul şi privi la ceas. 

— Şi ce-i cu asta? Mie unuia nu-mi place muzica, cel 
puţin nu muzica pe care o fac ăştia cu părul lung, se 
declară de acord Ralph. Dar dacă în felul ăsta putem 
atrage turişti dispuşi să cheltuiască bani, o să-i meargă 
faima oraşului ăstuia, şi poate că atunci vom trăi cu toții 
mai bine. 

Sam se sculă. 

— Cât am de plată? întrebă el. 

— Cincisprezece cenți - prăjitura nu se pune la 
socoteală, era ultima bucată. Noapte bună, domnule 
Wood. 

Sam puse jos banii şi părăsi localul. Odată barmanul 

îndrăznise să-i spună Sam. Îi aruncase însă o privire de 
dezaprobare, şi obținuse efectul dorit. Acum era 
„domnul Wood”, şi asta voia Sam. Se urcă iar în maşină 
şi raportă scurt prin radio, pornind apoi în jos pe şosea, 
înapoi spre oraş. Se aşeză bine în scaun, pregătit pentru 
monotonia care-l aştepta în ultima parte a nopții. 

Aerul era iarăşi apăsător, de cum prinse viteză. 
Pentru prima dată de când preluase serviciul, Sam îşi 
îngădui să blesteme căldura zăpuşitoare care promitea o 
zi de caniculă. Şi asta însemna încă o noapte fierbinte 
mâine, şi poate încă una după aceea. Sam încetini 
maşina pe măsură ce pătrundea în zona centrală. 
Noaptea nu era încă circulație pe stradă, dar el 
conducea încet din obişnuință prin zona centrală. Se 
gândi din nou la Dolores Purdy. O să se mărite destul de 
tânără, îşi zise, şi o să fie plăcut să te tăvăleşti prin fân 
cu ea. Apoi deodată, la distanță de un cvartal, văzu ceva 
zăcând pe trotuar. Sam apăsă pedala de acceleraţie şi 
maşina țâşni înainte. 

La lumina celor patru faruri din față, obiectivul 
devenea tot mai mare, până când Sam frână maşina şi 
se opri în mijlocul străzii, la câțiva metri de ceea ce — 
putea vedea acum - era un om întins pe trotuar. 

Aprinse luminile de poziţie şi ieşi repede din maşină. 
Înainte de a se apleca deasupra omului, se uită repede în 
jur, cu mâna pe pistolul de calibru treizeci şi opt, gata 
pentru acțiune imediată. Nu văzu decât clădirile liniştite 
şi pavajul tare întinzându-se până hăt departe. 
Satisfăcut pentru moment, Sam se lăsă jos pe un 
genunchi, lângă omul de pe stradă. Era întins pe burtă, 
cu brațele deasupra capului, cu picioarele depărtate, cu 
faţa întoarsă spre stânga, aşa încât obrazul drept apăsa 
din greu pe pavajul plin de asperități. Avea părul 
neobişnuit de lung, acoperindu-i ceafa şi încrețindu-se 

apoi deasupra gulerului hainei. 

Lângă el, la cinci ori şase picioare, un baston de 
promenadă cu măciulie de argint părea foarte straniu pe 
caldarâm. 

Sam îşi petrecu mâna stângă pe sub omul culcat jos 
şi încercă să vadă dacă-i bate inima. În ciuda căldurii 
înăbuşitoare, omul purta o vestă încheiată strâns cu 
nasturi. Sam nu putu să-şi dea seama dacă omul era în 
viață. Apoi îşi aminti ceea ce citise despre morți 
aparente. Nu urmase niciun curs special în cadrul 
serviciului, dar după cum prevedeau regulamentele 
studiase codul penal şi, având o memorie bună, reținea 
chiar textul citat: 


Să nu consideri că o persoană a decedat înainte de a fi 
constatat un medic. S-ar putea să nu fie decât leşinată 
sau inconştientă din diferite motive: Persoane suferind de 
lipsă de insulină au fost adesea socotite din greşeală că 
au murit, revenindu-şi apoi după ce au fost transportate 
la morgă. Afară de cazul că un trup a fost astfel mutilat 
încât să facă supraviețuirea imposibilă, ca de exemplu 
prin decapitare, trebuie să se presupună întotdeauna că 
o persoană trăieşte, dacă nu cumva a avut loc 
descompunerea până la un punct în care viața n-ar mai 
putea exista. 


Sam se întoarse repede la maşină şi luă microfonul. 
La această oră, nu-i ardea să folosească un limbaj 
oficial, ci vorbi repede şi clar: 

— La colțul casei Piney cu autostrada, am găsit pe 
drum un om care pare a fi mort. Niciun suspect pe 
aproape, şi nici circulație de câteva minute. Trimiteţi 
doctorul şi ambulanta imediat. 

Făcu o pauză, întrebându-se o clipă dacă folosise 

limbajul potrivit în raportul dat. Nu făcea de multă 
vreme treaba asta şi voia să ducă la bun sfârşit sarcina. 
Apoi vocea telefonistului de noapte îl trezi din gânduri: 

— Rămâi pe recepție. Ai identificat victima? 

Sam se gândi repede. 

— Încă nu, răspunse el. Nu l-am văzut niciodată, 
după câte îmi dau seama. Totuşi, cred că ştiu cine e. Are 
părul lung, poartă vestă, avea baston. Destul de scund 
omul, abia cu puțin peste 1,50 m. 

— E Mantoli, exclamă telefonistul. Dirijorul. Omul 
însărcinat cu festivalul. În caz că e el şi că e mort, s-ar 
putea să iasă o încurcătură cumplită. Rămâi pe recepție. 

Sam puse receptorul şi se înapoie la omul întins jos. 
Se aflau la numai nouă cvartale de spital, şi ambulanța 
va sosi în cinci minute. Când Sam se aplecă din nou 
asupra omului, îşi aminti de câinele pe care-l călcase cu 
maşina - dar acum era infinit mai rău. 

Vâri mâna, uşor de tot, sub ceafa omului, ca şi cum 
prin această atingere l-ar fi putut reconforta şi i-ar fi 
putut da de înțeles că avea să primească repede ajutor, 
că nu mai avea decât două-trei minute de zăcut pe 
pavajul tare, şi că între timp nu era singur. Dar cum 
gândurile astea îi treceau prin minte, simți ceva gros şi 
lipicios scurgându-i-se încet pe degete. Cu o mişcare 
bruscă, involuntară, îşi trase mâna. Mila pe care o 
simţise se evaporă, făcând loc unei furii crescânde. 

CAPITOLUL 2 


La patru şi patru minute dimineața, soneria 
telefonului de la căpătâiul lui Bill Gillespie, şeful poliției 
din oraşul Wells, începu să sune. Lui Gillespie îi trebuiră 
câteva secunde ca să se dezmeticească puţin, înainte de 
a răspunde, în timp ce întindea mâna după receptor, 
aproape că ştia despre ce era vorba - probabil o 
încurcătură serioasă - altfel polițistul de serviciu în 
noaptea asta ar fi rezolvat-o singur. La telefon era chiar 
polițistul de serviciu. 

— Domnule şef, îmi pare rău că vă trezesc, dar dacă 
Sam Wood are dreptate, s-ar putea să avem de-a face cu 
o crimă clasa întâi. 

Gillespie făcu un efort să se aşeze şi să-şi lase în jos 
picioarele peste marginea patului. 

— Vreun turist? 

— Nu tocmai. Sam a identificat deocamdată cadavrul 
ca fiind al lui Enrico Mantoli — ştiţi, tipul care urma să 
monteze aici un festival muzical. De fapt, domnule şef, 
nu suntem nici măcar siguri că omul e mort, dar dacă e, 
şi dacă Sam l-a identificat corect, atunci cineva ne-a dat 
peste cap celebritatea, şi afacerea cu festivalul muzical 
s-a dus probabil de râpă. 

Bill Gillespie era acum complet treaz. În timp ce-şi 
căuta maşinal papucii cu piciorul, simți că tot aşteptau 
din partea lui să preia comanda. Antrenamentul în 
meserie, pe care şi-l făcuse în Texas, îi dictă ce să spună: 

— În regulă, ascultă aici. Vin imediat. Trimite imediat 

acolo medicul şi o ambulanţă, un fotograf, şi fă rost de 
vreo doi oameni. Wood să rămână pe loc până vin eu. Ştii 
ce trebuie să faci? 

Polițistul de serviciu, care nu mai avusese de-a face 
cu o crimă, răspunse că da. Imediat ce închise, Gillespie 
se ridică în picioare, în toată înălțimea sa de aproape doi 
metri, şi începu repede să se îmbrace, recapitulând în 
minte ce avea să facă odată ajuns la locul crimei. Era şef 
al poliției şi locuitor al oraşului Wells de numai nouă 
săptămâni, iar acum trebuia să dovedească ce poate. În 
timp ce-şi lega şireturile, era sigur că ştia exact ce 
trebuie să facă; totuşi, grozav ar fi dorit ca obstacolele 
care-i stăteau în față să fie înlăturate de altcineva. 

În ciuda faptului că nu împlinise decât treizeci şi doi 
de ani, Bill Gillespie avea multă încredere în 
posibilitatea sa de a face față oricăror încercări la care ar 
fi fost supus. Statura sa îi permitea efectiv să privească 
de sus la majoritatea oamenilor. Duritatea, din cauza 
căreia o pierduse chiar pe fata cu care voise să se 
căsătorească, desființa multe din greutăţile fireşti, de 
parcă nici n-ar fi existat. Dacă avea de-a face cu o crimă, 
o rezolva -— şi nimeni n-avea să îndrăznească să-i pună 
vreo întrebare în timpul anchetei. 

Îşi aminti însă că nu i se comunicase locul crimei. 
Ridică furios receptorul şi, din grabă, formă alt număr. Îl 
trânti în furcă înainte ca telefonul să fi apucat să sune, 
şi apoi, silindu-se să rămână calm, încercă din nou. 

Polițistul de serviciu, care aştepta să fie chemat, 
răspunse imediat. 

— Unde e? întrebă Gillespie. 

— Pe autostradă, domnule şef, puțin înainte de Piney. 
Ambulanţa e acolo, iar doctorul a stabilit decesul. 
Identitatea nu e precizată încă. 

— E-n regulă, spuse şeful poliției, şi puse receptorul 

în furcă. 

Nu-i conveni să recunoască faptul că fusese nevoit să 
sune a doua oară, ca să afle unde trebuia să meargă. Ar 
fi trebuit să i se spună de la început locul unde se afla 
cadavrul. 

Maşina personală a lui Bill Gillespie era prevăzută cu 
sirenă, semnalizatoare roşii la geamul din spate şi 
radioemițător la bord. Se urcă în maşină, porni motorul 
şi mări viteza la maxim, fără să ţină seama că motorul 
era rece. În mai puţin de cinci minute văzu înaintea sa 
maşina poliției, ambulanța şi un mic grup de oameni în 
mijlocul autostrăzii. Gillespie se apropie repede, puse 
frâna şi cobori din maşină înainte ca aceasta să se 
oprească complet. 

Fără să se adreseze nimănui, păşi grăbit spre locul 
unde zăcea cadavrul, se ghemui pe vine şi începu să-l 
pipăie pe cel căzut. 

— Unde-i e portmoneul? întrebă. 

Sam Wood înaintă ca să răspundă. 

— Lipseşte. Cel puţin eu nu l-am găsit asupra 
cadavrului. 

— L-aţi identificat? întrebă sec Gillespie. 

Tânărul doctor care venise cu ambulanța răspunse: 

— E Enrico Mantoli, dirijorul. Era sufletul festivalului 
muzical pe care-l pregăteam aici. 

— Ştiu asta, replică scurt Gillespie şi-şi îndreptă 
atenția din nou către cadavru. 

Simţea o dorință puternică să-i poruncească să se 
ridice, să-şi şteargă fața de noroi şi să-i spună ce se 
întâmplase, cine era făptaşul. Dar era vorba de un om 
căruia nu-i mai putea comanda. Ei bine, va trebui să 
procedeze altfel. Gillespie îşi ridică privirea în sus. 

— Sam, ia-ți maşina şi controlează la gară şi în partea 
de nord a oraşului — dacă e cineva destul de imprudent 

să încerce să facă autostopul. Stai, aşteaptă puţin. Se 
uită repede la doctor: De cât timp e mort? 

— Mai puțin de o oră, poate chiar mai puţin de trei 
sferturi de oră. Oricine ar fi făcut-o, nu poate să fi ajuns 
prea departe. 

Faţa lui Gillespie căpătă o expresie de furie enervată. 

— Te-am întrebat numai de cât timp e mort; nu-mi 
spune mie ce am de făcut, eu îți spun dumitale. Am 
nevoie de fotografii ale cadavrului din toate unghiurile, 
inclusiv câteva clişee care să indice poziția faţă de curbă 
şi de clădirile de pe partea de vest a străzii. Marchează 
apoi conturul cu cretă şi baricadează circulația pe 
porțiunea asta. După aceea poți să iei cadavrul. 

Se ridică şi-l zări pe Sam stând tăcut lângă el. 

— Ce ţi-am spus să faci? întrebă. 

— Mi-aţi spus să aştept puţin, răspunse Sam liniştit. 

— Foarte bine, poți să pleci. Imediat. 

Sam se grăbi spre maşină şi porni destul de repede 
pentru a evita încă un reproş. Pe când se îndrepta spre 
gară, speră o clipă că Gillespie se va face de râs în public 
şi va compromite cazul. Apoi îşi dădu seama că un 
asemenea gând nu făcea deloc cinste unui polițist. Îşi 
zise că, orice s-ar întâmpla, trebuia să-şi îndeplinească 
misiunea repede şi bine. 

În ultimul moment, în timp ce se apropia de gara 
tăcută, încetini pentru a nu avertiza fără voie pe vreun 
eventual criminal care pândea dinăuntru. Sam trase 
lângă peronul de lemn şi se dădu jos din maşină, fără o 
umbră de şovăire. Gara era mică şi veche de cel puțin 
cincizeci de ani; întunericul nopţii era prea puțin 
luminat de câteva becuri prăfuite, care păreau la fel de 
vechi ca şi băncile tari şi uzate sau podeaua dură de 
lemn de tei. Îndreptându-se grăbit spre principala sală 
de aşteptare, Sam simți deodată nevoia să-şi scoată 

puţin cascheta de uniformă care-l strângea. Îşi alungă 
brusc acest gând şi intră în gară, polițist din cap până-n 
picioare, cu mâna dreaptă pe trăgaci. Sala de aşteptare 
era goală. 

Adulmecă grăbit atmosfera, dar nu descoperi nimic 
care să-i spună că ar fi fost cineva de curând pe-acolo. 
Nici miros proaspăt de țigară, numai izul caracteristic al 
acestor gări, dovada trecerii a mii de necunoscuți. 

Ghişeul de bilete era închis, şi ferestruica cu geam 
lăsată. Dincolo de ea un panou anunţa cu litere groase 
orarul trenurilor de noapte. Sam privi cu atenţie încă o 
dată prin încăpere, gândindu-se; dacă criminalul se afla 
acolo, probabil că nu avea armă. Îşi omorâse victima 
lovind în ceafă cu un obiect dur, iar Sam putea face față 
unui asemenea atac. Se aplecă şi controlă sub bănci. 
Era pustiu, în afară de murdărie şi bucăţi de hârtie. 

Cu paşi mari, străbătu sala de aşteptare, împinse uşa 
ce dădea pe peron şi privi în amândouă direcțiile. Şi 
peronul era gol. Păşind hotărât, trecu pe lângă uşa 
încuiată a biroului de bagaje, o încercă, găsi că nu 
fusese forțată şi se opri în fața uşii vechi deasupra căreia 
se afla un anunț: PENTRU NEGRI. 

Din nou cu dreapta pe trăgaci, Sam se năpusti în 
camera prost luminată şi trase adânc aer în piept. 
Înăuntru se afla cineva. 

Sam îl măsură dintr-o privire şi-şi dădu seama 
imediat că nu era din Wells. Era un bărbat zvelt, 
îmbrăcat ca la oraş, cu cămaşă albă şi cravată. Îşi zise că 
avea cam treizeci de ani, dar cu negrii era totdeauna 
greu să fii sigur. În loc să stea lungit pe bancă, era treaz 
şi stătea în capul oaselor, de parcă aştepta să se 
întâmple ceva. Haina era împăturită cu grijă lângă el. 

În momentul când Sam intră, omul citea o carte; când 
se uită în sus, Sam văzu că nu avea nasul lat şi buzele 

groase şi cărnoase, ca majoritatea muncitorilor din sud. 
Nasul era aproape ca al unui alb, iar linia gurii, dreaptă 
şi disciplinată. Dacă ar fi fost mai deschis la culoare, 
Sam ar fi crezut că e alb, numai că pielea era prea 
neagră. 

Negrul lăsă cartea şi-şi puse mâinile în poală, în timp 
ce-l privea drept în ochi. Sam trecu imediat la acțiune: 

— În picioare, negrule, porunci el şi, din cinci paşi 
traversă camera. 

Negrul întinse mâna să-şi ia haina. 

— Fără d-astea! 

Sam îl izbi peste mână şi, cu o mişcare iute, i-o răsuci 
şi-i înconjură strâns grumazul cu brațul. Astfel îl putea 
controla şi, în acelaşi timp, avea mâna şi brațul drept 
libere. Îl percheziționă repede, acţiune la care negrul 
părea prea speriat ca să se opună. Când termină, Sam 
slăbi strânsoarea la beregată şi-i porunci: 

— Cu fața la perete. Mâinile sus. Degetele răsfirate şi 
sprijină-te în ele. Sus -— ca să le văd. Nu te mişti până 
nu-ți spun. 

Negrul se supuse fără crâcnire. După ce i se execută 
ordinul, Sam ridică haina şi pipăi buzunarul interior, 
înăuntru se afla un portvizit care părea neobişnuit de 
plin. Cu o tresărire de satisfacție, scoase portvizitul şi-i 
controlă conţinutul. Era ticsit cu bani. Îşi plimbă degetul 
peste marginea bancnotelor - majoritatea de zece şi 
douăzeci de dolari; când se opri pe marginea uneia de 
cincizeci, Sam simţi că-l cuprinde satisfacția. Închise 
portvizitul şi-l vâri în buzunarul său. Negrul rămase 
nemişcat, cu picioarele depărtate de perete şi cu trupul 
sprijinit în mâini. 

Sam îl cercetă din nou cu atenţie de la spate. Îşi zise 
că avea vreo şaptezeci şi cinci de kilograme, poate mai 
mult, dar nu cine ştie cât. Părea să fie de aproximativ un 

metru şaptezeci şi cinci, destul de înalt ca să fi săvârşit 
crima. Se vedea o urmă de dungă pe partea din spate a 
pantalonilor - deci costumul îi fusese cândva călcat. Nu 
era voinic ca negrii cu care Sam era obişnuit, dar asta 
nu însemna că părea şubred. Când îl căută de armă, 
simți corpul negrului, vânjos şi puternic. 

Sam îşi puse haina omului pe braţ. 

— leşi prin uşa din stânga, îi porunci el. La marginea 
şoselei e o maşină a poliției. Aşază-te pe bancheta din 
spate şi închide uşa. O singură mişcare suspectă, şi te 
trezeşti în aceeaşi clipă cu un glonț în spate. Acum 
mişcă. 

Negrul se întoarse după cum i se comandase, ieşi pe 
uşa ce ducea spre oraş şi se urcă docil în maşina lui 
Sam. Trânti uşa asigurându-se că era bine închisă şi se 
sprijini de spetează. Nu făcu nici o altă mişcare în afară 
de ceea ce i se poruncise. 

Sam se urcă la volan. Ştia că deținutul nu poate fugi, 
fiindcă în maşină nu existau clanţe interioare. 

O clipă, se gândi la felul cum fusese omorât Mantoli — 
lovit în cap probabil pe la spate de acest prim suspect 
care stătea înapoia lui. Apoi se linişti gândindu-se că pe 
bancheta din spate nu se afla nimic pe care negrul să-l 
folosească drept armă, iar unui atac fără armă îi putea 
face față uşor. Chiar ar fi dorit unul; perspectiva unei 
lupte îl atrăgea, în special cu cineva atât de uşor de 
stăpânit cum era prizonierul său. 

Ridică microfonul aparatului de radio-emisie şi vorbi 
laconic: 

— Wood, de la gară. Aduc un negru suspect. 

Se opri, se gândi o clipă şi hotări să nu mai spună 
nimic. Restul îl putea lăsa până când va ajunge la secție. 
Cu cât poliția transmitea mai puţin prin radio, cu atât 
era mai bine. 

Deţinutul nu spuse niciun cuvânt cât timp Sam 
conduse, uşor şi cu mână sigură, cele unsprezece 
cvartaluri până la secția de poliție. La poartă se aflau doi 
poliţişti care-l aşteptau; Sam le refuză ajutorul, convins 
că putea să aibă singur grijă de deținut. leşi fără grabă 
din maşină, o ocoli şi smuci uşa din spate. 

— leşi, îi ordonă el. 

Negrul cobori şi se supuse fără a opune vreo 
rezistență când Sam îl apucă de braț şi-l împinse în 
clădirea secției. Sam intră exact cum trebuia, cum 
văzuse în ilustrațiile din manualele pe care le studiase. 
Cu mâna stângă îl conducea pe deținut, ținând dreapta 
gata de acțiune, pe automat. Îi păru rău că nu se afla 
nimeni care să imortalizeze momentul, apoi îşi dădu 
seama că din nou îşi pierduse firea şi demnitatea 
funcției. 

În timp ce Sam dădea colțul spre şirul de celule, fu 
oprit de polițistul de serviciu, care-i făcu semn în tăcere 
spre biroul şefului de poliție Gillespie. Sam dădu din 
cap, îl împinse pe deținut până la uşă şi ciocăni. 

Intră, se auzi prin uşă vocea stridentă a lui 
Gillespie. 

Sam apăsă clanța cu dreapta, îl împinse pe negru 
înăuntru şi se opri lângă biroul lui Gillespie. Şeful 
poliției se prefăcea ocupat cu nişte hârtii de pe birou. 
Lăsă jos stiloul pe care-l avea în mână şi se uită lung la 
arestat, preț de vreo douăzeci de secunde. Sam nu putea 
vedea reacția omului şi nu îndrăznea să se întoarcă şi să 
privească, de teamă să nu strice efectul psihologic. 

— Numele, ceru brusc Gillespie, şi cuvântul țâşni de 
pe buze ca o împuşcătură. 

Negrul îl uimi pe Sam vorbind, pentru prima oară, cu 
glas calm şi liniştit. 

— Mă cheamă Tibbs, Virgil Tibbs, răspunse şi rămase 

complet liniştit. 

Sam îşi luă mâna de pe braţul lui, dar omul nu 
încercă să se aşeze pe scaunul liber de lângă el. 

— Ce făceai la gară? 

De data asta, întrebarea era mai puțin explozivă, 
tonul mai firesc. Negrul răspunse fără să dea semne de 
tulburare: 

— Aşteptam trenul de cinci şi şaptesprezece spre 
Washington. 

Scena tăcută de adineauri se repetă: Sam nu se 
mişcă, Gillespie rămase complet liniştit, iar arestatul nu 
încercă să facă nimic. 

— Când şi cum ai venit în oraş? 

Acum întrebarea lui Gillespie suna mult mai moale, 
mai plină de răbdare. 

— Am sosit cu trenul de douăsprezece şi treizeci şi 
cinci. A avut o întârziere de trei sferturi de oră. 

— Care douăsprezece şi treizeci şi cinci de minute? 
strigă deodată Gillespie. 

Tonul arestatului, când răspunse, era neschimbat: 

— Cel local din Sud. 

Şi o idee i se impuse lui Sam, cum că aveau de a face 
cu un negru cultivat, dintre aceia care, conform 
jurnalelor de actualitate, se învârtesc pe lângă Naţiunile 
Unite din New York. Asta nu putea decât să-i îngreuneze 
puțin misiunea lui Gillespie. Sam încleştă dinții şi îşi 
tinu ferm colțurile gurii, ca să nu se trădeze printr-un 
zâmbet. 

— Ce făceai acolo? 

— Am fost să-mi vizitez mama. 

O pauză precedă următoarea întrebare. Sam bănuia 
că avea să fie o întrebare importantă şi că Gillespie în 
mod intenționat întârzia, ca să-i dea mai multă forță. 

— De unde ai făcut rost de bani de tren? 

Înainte ca arestatul să poată răspunde, Sam se 
dezmetici. Scoase portvizitul negrului din buzunar şi i-l 
dădu lui Gillespie. Şeful poliției aruncă o privire rapidă 
în compartimentul cu bani, apoi azvârli portvizitul pe 
birou. 

— De unde ai tot bănetul ăsta? întrebă el şi se ridică 
de pe scaun exact atât cât arestatul să-i remarce 
statura. 

— l-am câştigat, răspunse negrul. 

Gillespie se lăsă să cadă înapoi pe scaun, satisfăcut. 
Negrii nu pot câştiga atâția bani, sau dacă-i câştigă nu-i 
pot păstra - era lucru ştiut. Verdictul era dat şi o 
greutate i se luă de pe umeri. 

— Unde lucrezi? îl întrebă cu o voce care-i spuse lui 
Sam că şeful poliției era gata să se ducă acasă şi să se 
bage în pat. 

— În Pasadena, California. 

Bill Gillespie îşi permise un zâmbet sever. Două mii de 
mile era o cale lungă pentru cei mai mulți oameni, şi în 
special pentru cei de culoare. Destul de departe ca să-i 
facă să creadă că nu se va face o verificare. Bill se aplecă 
peste birou ca să-i trântească întrebarea următoare: 

— Şi în Pasadena, California, cu ce te ocupi de câştigi 
atâția bani? 

Arestatul se gândi o fracțiune de secundă înainte de a 
răspunde. 

— Sunt polițist. 

CAPITOLUL 3 


În principiu, lui Sam Wood nu-i plăceau negrii, cel 
puțin când era vorba de relații mai apropiate. De aceea, 
se simți descumpănit o clipă, când descoperi că nutrea 
un sentiment de admirație amestecată cu ciudă pentru 
bărbatul zvelt de lângă el. Sam era sportiv şi de aceea îi 
făcea plăcere să vadă că cineva, oricine ar fi el, îi ţinea 
piept cu succes noului şef al poliției din Wells. 

Până la venirea lui Gillespie în oraş, Sam Wood fusese 
socotit un bărbat înalt, dar statura monumentală a lui 
Gillespie îl coborâse automat pe Sam Wood aproape de 
talia obişnuită. Noul şef era numai cu trei ani mai în 
vârstă decât el. Prea tânăr, gândea Sam, pentru această 
slujbă, chiar într-un oraş atât de mic cum era Wells. 

În plus, Gillespie venea din Texas, stat pentru care 
Sam nu avea deloc sentimente frățeşti. Dar mai presus 
de toate, ştia că îl nemulțumea felul de a fi dur, pripit şi 
autoritar al lui Gillespie. Ajunse la concluzia că nu 
simțea niciun fel de simpatie pentru negru, ci numai o 
puternică satisfacție văzându-l pe Gillespie pus în 
încurcătură. 

Nu-şi mai putu continua firul gândurilor, fiindcă 
Gillespie tocmai îşi întorsese privirea spre el. 

— I-ai luat vreun interogatoriu omului ăstuia înainte 
de a-l aduce aici? întrebă Gillespie. 

— Nu, domnule, răspunse Sam, şi cuvântul 
„domnule” îi rămase în gât. 

— De ce? răsună întrebarea lui Gillespie ca un lătrat, 

pe un ton pe care Sam îl catalogă drept voit ofensator. 

Dar dacă negrul reuşea să-şi păstreze calmul, Sam 
hotărî că şi el era în stare. Se gândi puțin şi răspunse 
apoi cât putu de calm: 

— Am primit ordin să controlez la gară şi apoi să caut 
eventuali autostopişti sau pe orice altă persoană 
suspectă. Când l-am găsit pe acest ne... pe acest om la 
gară, l-am adus imediat aici, ca să-mi pot îndeplini 
restul misiunii. Pot să plec? 

Sam era mândru de sine. Ştia că nu e el prea iscusit la 
vorbă, dar ăsta, precis, fusese un discurs bun. 

— Vreau să termin mai întâi cu verificarea acestui 
om. Gillespie se uită la Tibbs: Zici că eşti polițist în 
California? 

— Da, sunt, răspunse Tibbs, stând tot în picioare, 
răbdător, lângă scaunul neocupat. 

— Dovedeşte-o. 

— Am legitimația în portvizit! 

Gillespie luă portvizitul de pe birou, având aerul că 
umblă cu ceva scârbos, murdar. Îl deschise la 
despărțitura pentru legitimațţii şi cercetă încruntat 
bucăţțica albă de carton din primul compartiment 
transparent, apoi îl închise cu zgomot şi-l aruncă 
plictisit tânărului negru. Tibbs îl prinse şi-l puse, cu un 
gest calm, în buzunar. 

— Ce-ai făcut toată noaptea? 

Acum se simțea o urmă de iritare în vocea lui 
Gillespie. Glasul lui căuta harță şi era vai de cel care i 
s-ar fi pus împotrivă! 

— După ce-am coborât din tren, am intrat în gară şi 
am aşteptat. N-am părăsit peronul. 

Purtarea lui Tibbs rămânea tot neschimbată, lucru pe 
care Gillespie îl găsea enervant. Brusc, schimbă 
subiectul: 

— Ştii că nu le-am îngădui unora ca tine să fie polițai 
aici la noi, aşa e? 

Gillespie aşteptă; în cameră plutea liniştea. 

— Ştiai destul ca să nu intri în sala de aşteptare 
pentru albi. Ştiai, nu-i aşa? 

Din nou Gillespie îşi apăsă mâinile enorme pe birou şi 
păru gata să se ridice. 

— Da, ştiam. 

Gillespie luă o hotărâre. 

— Bine, aşteaptă niţel pe-aici, o să verific ce mi-ai 
spus. Ai grijă de el, Sam. 

Fără un cuvânt, Sam Wood se întoarse şi-l urmă pe 
Virgil Tibbs afară din cameră. În mod obişnuit, n-ar fi 
permis unui negru să iasă pe uşă înaintea lui, dar negrul 
ăsta nu l-a aşteptat să iasă el primul, şi Sam hotări că 
nu era momentul potrivit pentru ceartă. Imediat după 
ieşirea celor doi, Gillespie îşi ridică pumnul masiv şi-l 
izbi cu putere în masă. Apoi ridică receptorul şi ceru o 
convorbire cu poliția din Pasadena - California. 

Sam Wood îl conduse pe Virgil Tibbs până la o bancă 
incomodă, din mica celulă pentru arestați. Tibbs îi 
mulțumi, se aşeză, scoase cartea pe care-o avusese la 
gară şi îşi reluă lectura. Sam aruncă o privire la copertă. 
Era Despre ştiinţa perspicacităţii de Conant. Sam se 
aşeză şi îşi dori să fi avut şi el o carte de citit. 

Când prin fereastră se văzu cerul devenind cenuşiu şi 
apoi brăzdându-se de dâre ciudat de murdare de nori, pe 
un fundal ce începea să se lumineze, Sam îşi dădu 
seama că în noaptea aceea nu va mai porni la volanul 
maşinii de patrulare - se făcuse prea târziu pentru aşa 
ceva. 

Începu să se simtă amorţit de prea multă şedere pe 
banca tare. În ciuda zăpuşelii, simţea nevoia să bea o 
cafea. Simţea nevoia să facă puţină mişcare. Nu se 

hotăra dacă să se ridice şi să-şi întindă braţele, 
grozăvindu-se astfel puţin, când brusc Gillespie apăru 
în uşă. Tibbs ridică o privire întrebătoare către el. 

— Poţi să pleci dacă vrei, spuse Gillespie privindu-l pe 
Tibbs. Ai pierdut trenul, şi n-ai altul decât după-amiază. 
Dacă vrei să aştepţi aici, o să dau dispoziție să ţi se 
aducă micul dejun. 

— Da, mulțumesc, răspunse Tibbs. 

Sam hotări că sosise momentul să se ridice în 
picioare. De îndată ce Gillespie dispăru pe uşă, ieşi şi se 
îndreptă printr-un hol mic către uşa cu inscripția 
„Bărbaţi-Albi”. Polițistul care fusese de serviciu noaptea 
era înăuntru şi se spăla pe mâini. Ceva din expresia 
gurii acestuia îi spuse lui Sam că existau ştiri încă 
nedezvăluite. 

— S-a întâmplat ceva, Pete? întrebă el. 

Pete dădu din cap în semn că da, îşi stropi fața cu apă 
şi apoi şi-o îngropă într-un prosop. Când termină toate 
aceste operaţii, răspunse: 

— Şeful a primit un telefon acum câteva minute. Făcu 
o pauză, controlă dacă toate cabinele toaletei erau goale, 
şi urmă: De la Pasadena. Gillespie le trimisese 
următorul mesaj: „Avem un caz grav de omucidere aici. 
Cerem informaţii referitoare la Virgil Tibbs, negru, care 
afirmă că este angajat al poliţiei din Pasadena. Îl reținem 
ca posibil suspect.” 

— Nu-l condamn că a verificat, spuse Sam. 

— Aşteaptă răspunsul, şi Pete îşi cobori vocea, aşa 
încât Sam trebui să se apropie cu un pas de el. 
„Confirmăm că Virgil Tibbs este de zece ani angajat al 
poliției din Pasadena. În prezent are funcţia de 
anchetator. Specialist în omucideri şi în alte delicte 
grave. Reputația - excelentă. Consultaţi-l dacă aveți 
nevoie de serviciile lui pe teritoriul dumneavoastră. De 

acord în acest caz grav de omucidere.” 

— Ohoo! fluieră Sam uşor. 

— Chiar aşa! confirmă Pete. Pariez că Gillespie habar 
n-are cum se anchetează o crimă. Dacă n-o rezolvă pe 
asta şi încă repede, întregul oraş o să-i sară în spinare. 
Aşa încât i se oferă un specialist, care în acelaşi timp e şi 
principalul suspect şi negr... 

Se opri în momentul când Sam ridică mâna în semn 
de avertizare. Se auziră pe coridor paşi care dispărură, şi 
apoi se aşternu din nou liniştea. 

— Aş vrea să ştiu, întrebă Sam, dacă Gillespie e atât 
de prost cum cred, cum de a reuşit să obțină postul 
acesta de prim rang? Se spune că ar fi fost un tip energic 
şi îndrăzneț în Texas, nu-i aşa? 

— N-a fost niciodată polițai, clătină din cap Pete. 
Trece de limita de înălțime. A fost temnicer, un tip cu 
brațul puternic, care ştia să se descurce cu bețivii. După 
ce-a făcut timp de trei ani munca asta, a răspuns la un 
anunț la ziar şi a ocupat postul. Îşi închipuie probabil că 
după asta va putea ținti mai sus. Dar dacă ratează cazul 
de acum, e un om sfârşit, şi o ştie. 

— Cum ai aflat toate astea? 

Pete strânse din buze şi rânji: 

— Lucrez în branşa asta de mult şi mi-am făcut 
destui prieteni pe ici, pe colo. Cred că am să mă mai 
învârt puţin pe-aici, să văd ce se întâmplă. De mâine trec 
la serviciul de zi, aşa că o să pară totul în regulă. Tu ce ai 
de gând? 

— Cred că am să fac şi eu la fel, conveni Sam. 

Zece minute mai târziu fu adus cadavrul lui Enrico 
Mantoli. Cei de la spital refuzau să-l mai ţină acolo. 
Când Pete se duse în biroul lui Gillespie să-i comunice 
personal şefului său situaţia, îl găsi cu mâinile în 
cingătoarea pantalonilor - şi era limpede că gândurile 

sale se aflau foarte departe. Pete aşteptă până când 
Gillespie îşi dădu seama de prezența lui, transmise 
ştirea şi se retrase imediat, cât timp mai era totul în 
regulă. Câteva clipe mai târziu, Gillespie ieşi din birou, 
străbătu coridorul cu paşi mari şi se opri la uşa celulei. 
Privi ţintă la Tibbs, care şedea citind. Când îl văzu pe 
Gillespie, negrul îşi ridică privirea şi aşteptă ca bărbatul 
voinic să vorbească. 

— Mi s-a comunicat din Pasadena că eşti anchetator 
în probleme de omucideri, lătră Gillespie. 

— Într-adevăr, admise Tibbs. 

— Te uiţi vreodată la cadavre? întrebă Gillespie 
privindu-l pieziş. 

— Mai des decât aş dori-o. 

— Chiar acum mă duc să mă uit la unul. Ce-ar fi să 
vii cu mine? 

Tibbs se ridică în picioare. 

— După dumneavoastră, domnule, spuse. 

În mica morgă, nimeni nu păru deosebit de surprins 
când Virgil Tibbs intră, în tăcere, pe urma masivului 
Gillespie. Morga poliției era o încăpere modestă, cu o 
singură masă chirurgicală în mijloc, şi vreo câteva 
sertare sumbre, ca un fişier masiv, într-unul din pereți. 
Într-o parte se afla un birou de lemn şi un scaun, iar 
alături de el, un dulap plin pe jumătate cu instrumente 
chirurgicale. Şeful politiei se îndreptă fără şovăire spre 
lespedea din mijlocul încăperii, se aplecă şi privi atent şi 
încruntat mortul. Îi dădu de două ori ocol. La un 
moment dat întinse mâna şi îndoi cu grijă brațul 
mortului, de la cot, apoi îl puse la loc exact ca înainte. În 
sfârşit se lăsă pe vine şi cercetă creştetul omului, acolo 
unde fusese lovit. Apoi se ridică din nou în picioare. Cu 
brațul întins şi cu un deget aproape acuzator, arătă spre 
Tibbs: 

— Virgil lucrează la poliția din Pasadena în probleme 
de omucideri. Ar vrea să se uite puțin la cadavru. 
Lăsaţi-l să se uite. 

După această declaraţie, şeful poliției ieşi cu paşi 
mari şi se îndreptă spre toaleta bărbaților, ca să se spele. 
Imediat ce-şi curăți mâinile, atât de murdărie cât şi de 
senzația de mort, Bill Gillespie începu să se gândească la 
micul dejun. Renunţase definitiv la ideea de a încerca 
să-şi completeze somnul pierdut. Hotări de asemenea că 
n-avea rost să se întoarcă acasă şi să se bărbierească; 
nu se aştepta nimeni să arate ferchezuit în condiții atât 
de speciale, şi faptul că păstra urme atât de vizibile ale 
activității de azi noapte nu putea să fie decât în 
avantajul său. Se hotări să se ducă să mănânce. 

leşi de la secție, se încovoie în spatele volanului 
maşinii şi făcu o întoarcere destul de rapidă, gata să 
derapeze. Şase minute mai târziu, maşina se opri cu o 
uşoară alunecare la restaurantul care ținea deschis 
toată noaptea, şi Gillespie pur şi simplu îl îngrozi pe 
tânărul chelner prin felul cum se trânti pe taburetul de 
la bar. 

— Micul dejun, comandă el. 

Bietul chelner din schimbul de noapte dădu repede 
din cap şi începu imediat să-i pregătească brioşele, 
ouăle, slănina, cartofii, pâinea prăjită şi cafeaua, toate 
acestea formând meniul fix al localului. Dându-și 
osteneala să fie pe placul clientului, tânărul sparse 
gălbenuşul de la ambele ouă, le aruncă la gunoi şi apoi 
mai încercă două. De data asta reuşi. Până să fie gata 
gustarea, tânărul îi umpluse de trei ori ceaşca lui 
Gillespie cu cafea. Când, în sfârşit, omul masiv termină 
de mâncat şi plecă fără să lase vreun bacşiş, mâna 
băiatului tremura atât de tare, încât abia izbuti să tragă 
spre el un pahar cu apă pentru a-şi potoli setea. În afara 

comenzii pe care o dăduse, Gillespie nu scosese un 
singur cuvânt, dar cutele de pe frunte trădau faptul că 
se concentra asupra unui gând sau a unei idei care nu-i 
făcea deloc plăcere. 

Pe drumul de întoarcere spre secția de poliție, 
Gillespie conduse maşina mult mai încet. Soarele se 
ridicase acum, şi pe autostradă începuse traficul. Dacă 
acum conducea cu prudenţă, o făcea pentru că n-ar fi 
vrut să fie surprins încâlcind legile circulației pe care era 
obligat să le aplice, dar şi pentru că dorea să aibă timp 
pentru a se gândi. 

Cum, se întrebă în sinea lui. Cum trebuie să procedez 
ca să prind un asasin? În mod normal, ar trebui să încep 
prin a verifica cine avea ceva cu victima, dar acesta era 
un simplu caz de jaf. Aflase două lucruri în scurta sa 
vizită la morgă - şi anume că portvizitul victimei lipsea, 
şi că se ştia despre victimă că purta de obicei mari sume 
de bani asupra sa. Foarte bine, atunci cum îl pot găsi pe 
omul care l-a izbit în cap la miezul nopţii, şi care a fugit 
fără să existe un singur martor la fața locului? Cum să-l 
descopăr pe omul care vrea mai mulți bani decât are 
dreptul, cum pot urmări bancnote fără număr de serie, 
fără nici un alt indiciu decât faptul că există? N-am cum 
să găsesc urme de paşi cărora să le iau mulajul în ghips 
în mijlocul unei autostrăzi asfaltate, sau chiar şi urma 
unei roți de maşină. Ce naiba pot face în acest caz? 

Ei bine, aş putea cere un expert în omucideri. Şi ce te 
faci dacă ţi-a picat unul din cer, şi acest om este un 
negru? 

Gillespie se răzgândi şi se îndreptă spre casă. Se 
bărbieri, renunță la duş şi folosi doar deodorantul, îşi 
mai perie o dată părul şi porni înapoi spre secţia de 
poliție, prin traficul de dimineață. Pe drum luă o singură 
hotărâre: se va descotorosi de Tibbs cât mai curând 

posibil. Băieţii din Pasadena îşi bătuseră joc de el când 
i-l recomandaseră. Nu putea să-i spună lui nimeni că un 
negru poate face ceva pe lume pe care să nu-l poată face 
şi el. 

Întărit de acest gând, Gillespie urcă scările spre secție 
câte trei trepte odată, se opri la biroul său şi întrebă: 

— Unde-i Tibbs? 

Polițistul din schimbul de zi, ştiind fireşte tot ce se 
petrecea, spuse: 

— Cred că încă mai examinează cadavrul, domnule. 

— Încă mai examinează cadavrul! explodă Gillespie. 
Ce dracu vrea să facă — să descopere cum a murit un om 
care a fost izbit în cap destul de tare pentru a i se 
sfărâma țeasta? 

— Am aruncat şi eu o privire înăuntru, cu un minut 
înainte de a intra în schimb, replică omul. Tocmai îi 
scotea noroiul de sub unghii. A întrebat dacă avem un 
microscop. Am răspuns că nu. Apoi a scos un inel de pe 
degetul cadavrului şi s-a uitat la inițialele din interiorul 
inelului. Dar atunci a trebuit să plec ca să-mi iau postul 
în primire. 

Când Gillespie intră în birou, îl găsi pe Sam Wood 
aşteptându-l. 

— M-am gândit că ar fi mai bine să vă raportez înainte 
de a mă duce acasă, îi explică Sam, în caz că vreți să-mi 
puneţi unele întrebări, sau doriți să mai rămân la 
serviciu un timp. 

Gillespie îşi permise timp de o clipă să arate uman. 

— Ai procedat bine, Wood, recunoscu el. Ia loc şi 
spune-mi ce crezi despre prietenul nostru negru, 
polițistul Virgil Tibbs. 

Sam se aşeză. 

— Cred că are curaj, răspunse el, uitându-se la şeful 
său. Apoi schimbă tonul, ca şi cum afirmația, privită 

retrospectiv, fusese prea tare pentru el: Cel puţin nu se 
teme să umble cu un cadavru. 

— Parcă spunea că nu-i place să examineze cadavre, 
aruncă Gillespie. 

— Eu am luat-o ca o afirmație că nu-i plac 
omuciderile, replică Sam. 

— Mă gândeam că, în fond, omuciderile sunt meseria 
lui. 

Convorbirea fu întreruptă în momentul acela de Virgil 
Tibs, care apăru în uşă. 

— Scuzaţi-mă, domnilor, vorbi el, dar mi-ați putea 
spune unde aş putea să mă spăl? 

Gillespie răspunse imediat: 

— Toaleta pentru cei de culoare se găseşte pe culoar, 
în dreapta. 

Tibbs dădu din cap şi în semn că a înţeles şi dispăru. 

— Nu există săpun şi nici prosoape acolo jos, îi 
reaminti Sam lui Gillespie. 

— D-aia are poale la cămaşă, se răsti Gillespie. 

Sam îşi schimbă poziția picioarelor, încrucişându-le 
din nou, crispat o clipă, şi apoi se relaxă. Nu era treaba 
lui. Dorea să plece, dar pe când se ridica, îşi aminti că se 
oferise să rămână în post şi că nu primise răspuns. Se 
uită la Gillespie, care la rândul său îşi privea fix mâinile 
enorme, încrucişate pe masă. Nori prevestitori de 
furtună începură să i se adune pe față. Apoi ridică 
privirea. 

— Ia-ți maşina şi vezi dacă poţi să dai de fiica lui 
Mantoli. Am auzit că stă la familia Endicott. Anunţ-o ce 
s-a întâmplat şi ad-o încoace să facă o identificare certă 
a cadavrului. Ştiu că va fi greu, dar asta face parte din 
munca noastră. Ai face mai bine să pleci chiar acum, 
dacă vrei să ajungi acolo înainte ca ea să afle totul pe 
altă cale. Noi n-am anunţat încă nimic, dar în oraşul 

ăsta nu poți ţine prea mult timp un secret. 

Virgil Tibbs reapăru în uşă şi îl privi pe Gillespie. 

— Doriţi să aflaţi rezultatele examenului făcut de 
mine, domnule? întrebă el. 

Gillespie se lăsă niţel pe speteaza scaunului, dar din 
cauza gabaritului său, nu putea duce mişcarea până la 
capăt fără a risca să cadă pe spate. 

— M-am gândit, Virgil, şi-am hotărât că cel mai bun 
lucru pe care l-ai putea face ar fi să părăseşti oraşul cu 
primul tren. N-ai ce căuta aici. Ştiu tot ce trebuie să ştiu 
despre cadavru. Spune-i şefului tău când ajungi acasă 
că apreciez oferta de a folosi serviciile tale, dar nu le pot 
accepta, şi ştii pentru ce. 

Gillespie se aplecă din nou înainte. 

— A, da, adăugă apoi. Am bătut la maşină un 
certificat de eliberare, care ne absolvă de învinuirea de a 
te fi arestat pe nedrept. Vreau să-l semnezi înainte de 
plecare. 

— Ca de la poliţist la poliţist, spuse Tibbs pe un ton 
egal, n-am intenția să vă dau în judecată nici pe 
dumneavoastră, nici pe domnul Wood pentru învinuirea 
de arest nejustificat. Nu-i nevoie să vă faceți probleme cu 
acest certificat. Mulţumesc pentru ospitalitate. 

Deodată un braț îl împinse pe Tibbs la o parte şi Pete, 
încins la față, apăru în uşă. 

— L-am prins, domnule şef. L-am luat ca din oală. E 
Harvey Oberst. A mai avut de-a face cu poliția şi înainte. 
Băieţii l-au săltat şi-au găsit portvizitul lui Mantoli 
asupra lui.! 

Gillespie se uită spre Tibbs, care se oprise dincolo de 
uşă. 

— Cum îți spuneam, Virgil, ne cunoaştem şi noi 
meseria, aici. Du-te acasă. 

CAPITOLUL 4 


Bill Gillespie privi spre Sam Wood. 

— Nu ai ceva să mănânci? întrebă el. 

— Chiar nimic în dimineața asta, răspunse Sam. 

— Atunci stai aici şi mănâncă ceva. Lasă-l pe Arnold 
s-o caute pe fata lui Mantoli. 

— Nu, e-n regulă, o să merg eu. Ştiu cum se ajunge 
până la casa Endicott şi nu cred că Arnold s-ar descurca 
singur. Şi fiindcă veni vorba despre mâncare, îi datorăm 
lui Virgil micul dejun - i l-am promis. 

— l-am spus s-o întindă de-aici. 

Sam Wood simți că putea merge puțin mai departe: 

— Da, domnule, dar nu-i niciun tren ore întregi, şi 
singurul autobuz care trece de la nord nu ia oameni de 
culoare. E vina mea că a pierdut trenul. Şi fiindcă 
oricum e polițist, poate că ar fi mai bine să-l lăsăm să 
aştepte aici. Şi adăugă, fiindcă tocmai îi venise ideea: 
Aşa că o să vorbească frumos despre noi când s-o 
întoarce la Pasadena. 

Gillespie recunoscu că diplomaţia era un rău necesar. 

— Foarte bine. Numai că nu sunt restaurante pentru 
negri prin jur. Aşa că pune mâna pe Virgil înainte de a 
pleca, trimite-l înapoi aici, iar Pete să-i aducă un sandviş 
sau ce poate să găsească. S-ar putea să fie o idee bună 
să-i lăsăm să ne vadă absorbiți de muncă. Să-i arătăm 
că ştim cum să ne purtăm cu oamenii pe-aici. 

Acest punct odată câştigat, Sam dădu din cap şi se 
retrase repede, înainte ca Gillespie să-şi schimbe 

părerea. Îl găsi pe Tibbs luându-şi rămas bun de la Pete 
în vestibul. 

— Virgil, îl anunță Sam, şeful şi-a amintit că îți 
promisese o gustare. Te pofteşte să te înapoiezi în biroul 
lui. Sam se luptă un moment cu sine însuşi şi fu 
bucuros când partea bună din el triumfă: Şi-ţi 
mulțumesc că nu m-ai reclamat pentru arestare 
nejustificată. Ai fi putut să-mi creezi mari greutăți. 

Virgil Tibbs păru gata să-i întindă mâna, apoi, spre 
imensa uşurare a lui Sam, îşi schimbă pardesiul pe 
cealaltă mână. 

— Nu face nimic, domnule Wood. Ştiu că dumneata 
te-ai purta la fel de amabil cu mine în Pasadena. 

O clipă, Sam se simți prost la gândul că, dacă Tibbs 
i-ar fi întins mâna, ar fi trebuit să se uite în altă parte. 
Cu Pete acolo... Dar Tibbs îl scosese din încurcătură şi 
pentru aceasta îi era recunoscător. Apoi plecă, trebuind 
să-şi facă datoria şi s-o anunţe pe fiica lui Mantoli. 

Tibbs se înapoie pe coridor până la biroul lui 
Gillespie. 

— Domnul Wood mi-a spus că vreți să mă vedeți, 
vorbi el. 

Gillespie îi făcu semn spre un scaun de lângă perete. 

— Am trimis să-ți ia ceva de mâncare. Poţi aştepta 
aici; băieţii sunt foarte ocupați acum. Între timp, l-am 
prins pe ucigaş. 

— A mărturisit? întrebă Tibbs. 

— Nici nu e nevoie, răspunse Gillespie. Tocmai i-am 
parcurs dosarul. N-are decât nouăsprezece ani, şi a şi 
dat de două ori de belea. O dată pentru furt mărunt, şi 
altă dată pentru că nu-i da pace unei fete numite 
Dolores Purdy. Avea portofelul lui Mantoli asupra lui. 

— Pare un bun început, încuviință Virgil Tibbs. 

— O să vezi ce început bun este, declară Gillespie, şi 


35 


acționă interfonul. Trimite-l pe Oberst aici, ordonă el. 

În timp ce aştepta, aruncă o privire către Tibbs. 

— Ştii ce înseamnă „populaţie albă săracă”, aici, în 
statele din sud, Virgil? întrebă el. 

— Am auzit termenul, răspunse Tibbs. 

Pe coridor se auziră paşi, şi imediat intră un polițist 
scund, stângaci, care împinse un băiat în birou. 
Deţinutul purta cătuşe. Era prea slab chiar şi pentru 
statura sa potrivită. Pantalonii de doc albastru erau atât 
de strâmți, încât scoteau în relief forma urâtă a 
picioarelor. Ochii îi clipeau repede - privind ba în jur, ba 
la mâinile încătuşate, ba la Gillespie, şi iar înapoi la 
mâinile sale, încă o dată. Părea că se leagănă pe 
picioare, ca şi cum poziția verticală ar fi fost un efort 
conştient care aproape îi depăşea puterile. 

Gillespie se ridică şi răcni la deținut: 

— Stai jos! 

Harvey Oberst se aşeză, lăsându-şi pur şi simplu 
trupul neputincios pe marginea scaunului. Fesele 
subțiri atinseră scaunul tare cu o bufnitură, dar se 
părea că omul nu observă nimic. Îşi puse mâinile în 
poală şi capul îi căzu într-o parte, ca şi cum nici nu se 
punea problema să încerce să-l mai țină sus. Secundele 
treceau, Bill Gillespie aştepta ca deținutul să fie complet 
intimidat. Oberst, totuşi, nu reacționa. 

Gillespie se uită la polițistul care îl arestase. 

— L-ai găsit? îl întrebă. 

Polițistul îndesat căută în tunică şi scoase un 
portvizit cu conținutul său. Gillespie îl luă, îl cercetă 
amănunțit şi scoase legitimaţiile pe care le conținea. 

— Poţi să-i scoţi cătuşele, spuse aproape amabil. 

De îndată ce îi scoaseră cătuşele, Harvey Oberst 
începu să-şi frece încheieturile mâinilor, întâi la una şi 
apoi la cealaltă, fără să spună nimic. 

— De ce ai făcut-o? a întrebat Gillespie. 

Oberst răsuflă o dată lung şi ridică de data asta capul. 

— Pentru că era chiar acolo. Exact unde puteam să-l 
văd. Plin cu bani. M-am uitat, am văzut că era mort şi nu 
mai avea nevoie de el. Stătea acolo, azvârlit pe caldarâm. 
Dacă nu l-aş fi luat eu, l-ar fi luat altcineva. Nu credeam 
că fac ceva rău, aşa că l-am luat. 

Se opri. 

— Asta-i tot, adăugă, ca o scuză. 

— Da, dar după ce l-ai omorât, îi replică Gillespie. 

Deţinutul sări în picioare, şi fața îi tresări atât de tare, 
de parcă l-ar fi durut ceva. 

— Am luat portofelul, ţipă el. Pentru că omul era 
mort, i-am luat portofelul. Aveam nevoie de bani, mare 
nevoie — dar nu l-am omorât eu! 

Vocea sună dogit la ultimele cuvinte, astfel încât le 
rosti încet, lipsite de orice înțeles. Apoi, încercă din nou. 
Cu arătătorul stâng, se lovi în piept. 

— Nu l-am omorât! Nu l-aş fi omorât chiar dacă aş fi 
vrut să iau banii. Era un tip mărunt, l-am văzut înainte. 
Aş fi putut să-i fac orice dacă aş fi vrut. I-am luat numai 
portofelul, v-am spus! 

Dintr-o dată renunță să mai lupte şi se prăbuşi pe 
scaun. De astă-dată îşi lăsă capul să-i cadă în piept, 
până când bărbia aproape că-i atinse haina. 

Bill Gillespie făcu un semn cu mâna, concediindu-l. 

— Înregistrează-l, ordonă el. Bănuit de crimă. 

Începu iar să se legene în scaun, dar nu prea tare, 
privind în tavan. Şi rămase cu privirea în tavan până 
când deținutul ieşi. Câteva minute mai târziu, când auzi 
uşa celulei închizându-se, Gillespie se relaxă în mod 
vădit şi-l privi pe Virgil Tibbs, care continua să stea pe 
scaunul incomod. 

— Ei, lucrurile s-au lămurit, comentă el. 

— Încep să se lămurească, declară Tibbs. 

— Cum adică, încep? întrebă Gillespie, şi vocea îi 
suna mai aproape de nivelul normal. 

— Se elimină motivul superficial, îi răspunse Tibbs, şi 
ne sileşte să căutăm puțin mai adânc. Mă aşteptam la 
aşa ceva, dar e un avantaj să-ți vezi confirmată 
aşteptarea. 

Gillespie se răsuci să-l privească în față pe Tibbs, cu 
un zâmbet amuzat pe față. 

— Să nu-mi spui că ai crezut povestea puştiului 
ăstuia. Credeam că eşti cu adevărat un polițist energic, 
un mare vânător de oameni, Sherlock al Pacificului. 
Dacă tu eşti polițist, să nu-mi spui mie pe nume. 

Arnold apăru în prag, într-o mână cu un sandviş în 
hârtie cerată, şi în cealaltă cu un pahar de carton cu 
cafea. Fără a spune nimic, le puse în fața lui Tibbs, apoi 
se întoarse către şeful său. 

— El e omul nostru? întrebă. 

Gillespie făcu un semn cu mâna către Tibbs care îşi 
desfăcu sandvişul. 

— Întreabă-l pe el, îl pofti şeful poliției. 

Arnold se uită ascultător spre Tibbs. 

— Ei? îl întrebă. 

— Nu-i vinovat de crimă, sunt aproape sigur de asta; 
răspunse Tibbs. 

— Acum spune-i şi de ce, îl invită Gillespie. 

— Pentru că-i stângaci, răspunse Tibbs, şi muşcă din 
sandviş. 

Arnold privi spre Gillespie. 

— Continuă, spuse acesta. 

Tibbs aşteptă un moment, până când înghiţi ce avea 
în gură. 

— Când am examinat cadavrul azi dimineaţă, începu 
să explice Tibbs cu răbdare, era limpede că lovitura 

fatală fusese dată cu un instrument tocit, la un unghi de 
circa şaptesprezece grade din dreapta, aşa cum este 
văzut craniul din spate. E aproape sigur că agresorul era 
dreptaci. Dacă luați un moment rigla de birou de un 
capăt, domnule şef Gillespie, o să vă explic schema. 

Spre totala uimire a lui Arnold, Gillespie se supuse. 

— Închipuiţi-vă acum că vreţi să loviți ceva cu rigla 
cam la nivelul umerilor dumneavoastră, sau chiar puțin 
mai sus. Dacă ţineţi rigla strâns, o să vedeţi că e aproape 
imposibil s-o ţineţi drept; încheietura mâinii n-o să o 
îngăduie. Dacă vreţi s-o îndreptaţi spre dreapta, va 
trebui să întoarceți mâna invers, cu palma în sus. Chiar 
dacă vreți să izbiți drept înainte, trebuie să răsuciți 
încheietura mâinii cu nouăzeci de grade. 

Gillespie se uită la bățul din mâna sa, şi apoi îl puse 
înapoi pe birou. 

— Şi crezi că Oberst e stângaci, spuse el. 

— Ştiu că e, răspunse negrul. Vă amintiți cum s-a 
lovit în piept când încerca să se apere. Chiar dacă ar fi 
fost ambidextru, putea să folosească mâna dreaptă 
pentru a face asta, dar s-a lovit cu arătătorul de la mâna 
stângă. Mi-am dat seama când a intrat că era probabil 
inocent, dar gestul a confirmat-o, după părerea mea. 

Tibbs muşcă iarăşi din sandviş; după care sorbi o 
gură de cafea neagră. 

— Nu te-am întrebat dacă vrei zahăr, spuse Arnold. 

— E foarte bună, mulțumesc, răspunse Tibbs. 

— Abia te-ai uitat la individ, şi ai şi decis că e probabil 
nevinovat. Te-ai lăsat influențat de intuiție? întrebă 
Gillespie. 

— Nu, de pantofii lui, răspunse Tibbs, şi de faptul că 
nu s-a bărbierit astăzi. 

Dintr-o dată Gillespie rămase tăcut. Arnold aştepta ca 
şeful său să întrebe de ce pantofii şi bărbieritul erau 

importante. Apoi înțelese că Gillespie nu vroia să facă 
tocmai asta; ar fi fost o decădere pentru el, şi Bill 
Gillespie nu privea cu ochi buni o decădere. Arnold îşi 
drese glasul, dar aşteptă până când Tibbs nu mai avea 
nimic în gură, şi întrebă: 

— De ce? 

— Trebuie să ţinem seama de împrejurările 
agresiunii; răspunse Tibbs. Mantoli a fost lovit la cap din 
spate. Asta înseamnă că l-a atacat fie cineva pe care îl 
cunoştea şi în care avea încredere, care a mers în spatele 
lui un moment şi apoi l-a lovit, sau mai probabil cineva 
s-a furişat lângă el destul de încet ca să-l lovească fără 
să-l prevină. Dacă Mantoli ar fi fost prevenit, chiar şi o 
secundă, şi-ar fi răsucit cumva capul, şi lovitura l-ar fi 
atins dintr-un unghi diferit al craniului. 

— Înţeleg, îl aprobă Arnold. 

— Suspectul are la pantofi talpă groasă, continuă 
Tibbs; şi blacheuri la tocuri ca să țină mai mult. Cu 
pantofii ăştia, fiecare pas pe care îl face se aude, aşa că 
nu l-ar fi putut ataca prin surprindere. 

— Un om îşi poate schimba pantofii oricând, îl 
întrerupse Gillespie. 

— Aveţi dreptate, desigur, domnule şef Gillespie, 
încuviință Tibbs, dar ați menţionat că este vorba de un 
„alb sărac”, ceea ce înseamnă că are un număr limitat de 
pantofi, şi că nu-i schimbă prea des. Judecând după 
barba nerasă, mi-am închipuit că a fost treaz toată 
noaptea. Dacă ar fi mers acasă să-şi schimbe pantofii, ar 
fi putut de asemenea să se bărbierească. De obicei se 
bărbiereşte. Am văzut tăieturi de brici sub bărbie, care o 
dovedeşte. 

— Eu nu le-am văzut, îl provocă Gillespie. 

— Unghiul din care mă uit eu este plasat mai jos 
decât al dumneavoastră, domnule şef Gillespie, 

răspunse Tibbs, şi lumina era mult mai bună din partea 
mea. 

— Eşti foarte sigur de tine, nu-i aşa, Virgil? vorbi 
Gillespie. De fapt, Virgil e un nume cam ciudat pentru 
un negru ca tine. Cum ţi se spune acasă, acolo de unde 
vii? 

— Mi se spune domnule Tibbs, răspunse Virgil. 


Sam Wood conducea încet, în vreme ce urca cu 
maşina de patrulare pe drumul spre casa Endicott. Deşi 
soarele ardea, căldura părea mai suportabilă, decât 
noaptea, întrucât nu se putea aştepta ca zilele să fie 
altfel decât fierbinți. Lucrul care îl plictisea erau nopțile 
zăpuşitoare, pentru că într-un fel întunericul şi apusul 
soarelui trebuiau să aducă alinarea. Şi când nu se 
întâmpla asta, era de două ori mai greu de suportat. 

Drumul urca mereu. Cea mai mare parte a oraşului 
Wells se vedea acum la câteva sute de picioare dedesubt, 
şi era încă o distanță de parcurs pentru a ajunge în 
vârful pantei, unde îşi avea familia Endicott casa. Sam 
ştia unde era, aşa cum ştia aproape oricine în Wells, 
întrucât Endicott-ii aveau bani, dar nu-i întâlnise 
niciodată şi nici nu fusese în casa lor. În timp ce mergea 
cu maşina, încerca să-şi formeze în minte propoziţiile pe 
care le va folosi când le va spune vestea. N-avea să fie 
uşor. Nu ştia de ce, dar era convins că fiica lui Mantoli, 
musafirul familiei Endicott, nu avea mamă. Acum ea va 
rămâne singură pe lume - desigur - doar dacă n-avea 
cumva un soț. Probabil că avea, hotărî el; italiencele se 
căsătoresc devreme, au prea mulți copii, şi se îngraşă. 

Şoseaua se termina în vârful pantei, sfârşind cu un 
mic loc de parcare, pentru vreo şase sau opt maşini, 
după aprecierea lui Sam. Parcă maşina cu grijă şi 
închise uşa încet după ce cobori. Soarele părea mai 

strălucitor acolo sus, iar aerul, se gândi el, nu era atât 
de fierbinte. Era o aşezare minunată; în ciuda misiunii 
sale triste, Sam nu se putea impiedica să fie impresionat 
de panorama largă a munților Great Smokies. Zimțaţi, 
orizont. Sam se îndreptă spre uşa din față, care se 
deschise înainte ca să apuce să sune. 

Îl întâmpină o femeie care aştepta, cu un aer de 
ospitalitate dar şi de rezervă, ca să spună cu ce treabă 
venise. Lui Sam îi plăcu imediat femeia. Avea mai mult 
de cincizeci de ani, dar anii care trecuseră peste ea nu 
prea lăsaseră urme. Într-o rochie de olandă, simplă dar 
făcută cu gust, trupul ei avea aceleaşi forme care 
fuseseră atrăgătoare şi cu treizeci de ani înainte. Nu 
avea riduri, iar părul îi era admirabil tuns şi aranjat. 
Femeia aşteptă, în timp ce Sam făcu ultimii paşi spre 
uşă. 

— Doamna Endicott? întrebă el, dându-şi seama în 
aceeaşi clipă că era neras de optsprezece ore. 

— Da, domnule polițist, cu ce îţi pot fi de folos? 

Sam luă imediat o hotărâre. 

— Pot să-l văd pe domnul Endicott, vă rog? 

Grace Endicott făcu un pas înapoi, ţinând uşa 
deschisă. 

— Intră, îl invită ea, îl chem îndată. 

Sam păşi înăuntru, dându-şi seama că nu se simțea 
în elementul său. Îşi urmă gazda într-o sufragerie mare, 
luminoasă, cu peretele din stânga aproape complet de 
sticlă. Peretele opus era acoperit cu rafturi lungi, din 
podea până în tavan, adăpostind cea mai mare colecție 
de cărți şi discuri pe care o văzuse Sam vreodată. 

— Ia loc, te rog, îl invită doamna Endicott, şi apoi ieşi 
repede din cameră. 

Sam privi împrejur la scaunele mari, ce păreau 

confortabile, şi hotări să rămână în picioare. Îşi spuse că 
totul se va termina în zece minute, poate mai puţin, şi 
atunci se va urca iar în maşină şi va reveni în oraş. 

Se răsuci pe călcâie auzind că cineva intră în cameră. 
Endicott îşi arăta vârsta mai mult decât soția sa, dar îşi 
purta povara anilor cu demnitate calmă. Aparţinea 
acestei case, iar casa, la rândul ei, îi aparținea mai ales 
lui. Se potriveau unul cu altul, aşa cum căpitanii se 
potrivesc cu corăbiile pe care le comandă. În timp ce 
aştepta ca bărbatul să vorbească, Sam îşi dori o clipă să 
poată fi prietenul acestor oameni. Apoi îşi aminti ce avea 
de făcut. 

— Am înțeles că vrei să mă vezi, şi spunând aceasta, 
Endicott păru să-l invite să vorbească. 

— Da, domnule. Cunoaşteţi un domn Mantoli? 

Sam ştia că nu începuse bine, dar acum o spusese şi 
nu mai putea da înapoi. 

— Da, îl cunosc foarte bine pe maestrul Mantoli. Sper 
că nu are vreo neplăcere? 

Sam întinse mâna şi îşi scoase chipiul de la uniformă, 
ruşinat că uitase s-o facă până atunci. 

— Da şi nu, domnule Endicott, adeveri Sam încurcat; 
nu mai rămânea decât să spună faptele. Îmi pare rău că 
trebuie să vă spun... dar a fost omorât. 

Endicott îşi odihni o clipă mâna pe spătarul unui 
scaun, apoi se lăsă să cadă pe el, cu privirea pierdută. 

— Enrico mort! Nu pot să cred... 

Sam rămase nemişcat, aşteptând ca Endicott să-şi 
revină. 

— Dar e îngrozitor, domnule polițist, spuse Endicott 
în sfârşit. Era prietenul nostru apropiat şi drag; fiica lui 
este acum musafirul nostru. Eu... 

Sam blestemă ziua când îşi lăsase slujba de la garaj 
ca să devină polițist. Deodată Endicott se întoarse spre 

el. 

— Cum s-a întâmplat accidentul? întrebă el foarte 
liniştit. 

De data asta Sam îşi găsi mai bine cuvintele. 

— Din păcate, domnule, n-a fost accident. Domnul 
Mantoli a fost atacat astăzi dimineață în partea de jos a 
oraşului. Nu ştim încă de către cine şi cum. Am găsit 
cadavrul lui în jurul orei patru, azi dimineață. Ar fi vrut 
să mai spună ceva, dar adăugă: Regret că a trebuit să vă 
aduc această veste, sperând că vorbele acestea din urmă 
vor micşora într-un fel lovitura pe care o dăduse omului 
ce şedea în fața sa. 

— Vrei să spui, vorbi Endicott pronunţțând rar 
cuvintele, că a fost asasinat? 

Sam dădu din cap afirmativ, recunoscător că nu mai 
trebuia s-o spună. Endicott se ridică. 

— Ar trebui s-o anunț pe soția mea, spuse el. 

Lui Sam i se păru că omul arăta dintr-o dată obosit, şi 
nu era oboseala unei zile, ci felul acela de oboseală care 
îți intră în oase şi rămâne acolo ca un fel de boală. 

— Ia loc, te rog, îl rugă Endicott, şi ieşi încet din 
camera foarte frumos mobilată. 

Sam simţi parcă un gol în încăpere după plecarea lui 
Endicott. Se aşeză cu grijă până ce simți că atinge zece 
centimetri din marginea unuia dintre scaunele acelea 
adânci, confortabile. În această poziţie, era pe jumătate 
aşezat, pe jumătate ghemuit, dar postura corespundea 
stării sale de spirit. Încercă să nu se gândească la scena 
ce avea loc în altă parte a casei. Privirea îi stăruia, prin 
peretele de sticlă, asupra perspectivei spectaculoase 
care avea în ea o sugestie a eternității. 

Endicott se întoarse în cameră. 

— Ce-aş putea face ca să-ţi fiu de ajutor? întrebă el. 

Sam se ridică în picioare. 

— Eu, domnule... adică noi am înțeles că fiica 
domnului Mantoli se află aici. Ne-am zis că ar trebui 
anunțată. Mai târziu, când se va simți în stare, am dori 
să vină şi să identifice cadavrul. 

Endicott ezită o clipă. 

— Domnişoara Mantoli stă la noi, dar acum se 
odihneşte. Ne-am culcat cu toții târziu aseară, făcând 
planuri finale pentru festivalul muzical. Îşi trecu mâna 
peste frunte şi continuă: Când domnişoara Mantoli se va 
trezi, soția mea îi va spune vestea. Între timp, ai avea 
ceva împotrivă să fac eu identificarea? Aş vrea s-o 
scutesc de corvoada asta, dacă se poate. 

— Sigur că puteţi face asta, răspunse Sam, încercând 
să-şi exprime compătimirea - dar părea să nu-şi poată 
modela sunetele după cum ar fi vrut. Dacă doriți, puteți 
veni acum cu mine. O să vă aducă înapoi un polițist. 

— E-n regulă, spuse Endicott. S-o anunț pe soția mea 
şi apoi vin imediat cu dumneata. 

În timp ce se întorcea pe drumul şerpuit, cu Endicott 
alături, Sam era atent la şosea şi la comenzile maşinii, 
căutând să conducă cât mai lin. Se arătă şi mai grijuliu 
când trase maşina în fața sediului poliției şi îl invită apoi 
pe pasager să coboare. Îl urmă mergând puţin în urma 
lui, în timp ce omul mai vârstnic urca treptele ce duceau 
spre hol şi birou. 

Sam se gândise că, odată ajunşi acolo, să-i salute şi 
să ceară apoi permisiunea să plece acasă. Dar când 
Endicott o porni pe urmele lui Arnold spre morgă, se 
răzgândi şi păşi alături de omul mai în vârstă, cu 
speranța că i-ar putea da astfel forța morală necesară. 
Se simți groaznic când cearşaful fu ridicat şi Endicott 
dădu uşor din cap. 

— Da, e maestrul Enrico Mantoli, spuse el şi apoi, 
odată ce-şi făcuse datoria, se întoarse repede să plece. În 

hol însă, îşi exprimă dorința de a-l vedea pe şeful poliției. 

Fred, de la informații, vorbi la interfon. O clipă mai 
târziu, dădu din cap şi Sam, înțelegându-şi rolul, îl 
conduse. 

— Domnule Endicott, dumnealui este domnul 
Gillespie, şeful poliţiei noastre, spuse el după ce 
ajunseră în birou. 

Endicott întinse mâna. 

— Ne-am cunoscut, spuse el, simplu. Sunt membru 
în consiliul orăşenesc. 

Gillespie se ridică şi ieşi repede din spatele biroului. 

— Desigur, domnule Endicott. Vă mulțumim mult că 
ați venit, zise el şi se întoarse în scaunul său. Vă rog, 
luaţi loc, îl invită. 

George Endicott se aşeză cu grijă în scaunul tare de 
stejar. 

— Domnule Gillespie, începu el, ştiu că 
dumneavoastră şi departamentul pe care-l conduceţi 
veți face tot ce este posibil pentru a-l găsi şi pedepsi pe 
cel care a săvârşit crima. Doresc să vă ajut, dacă voi 
putea, în vreun fel. Maestrul Mantoli a fost prietenul 
nostru foarte bun; noi l-am adus aici. Într-un fel, l-am 
adus aici ca să-şi găsească moartea. Cred că înțelegeți ce 
simt. 

Gillespie luă câteva coli de hârtie şi scoase un stilou 
din sertarul biroului. 

— Poate ne puteți furniza câteva date, sugeră el. Ştiţi 
ce vârstă avea decedatul? 

— Enrico avea patruzeci şi şapte de ani. 

— Căsătorit? 

— Văduv. 

— Ruda cea mai apropiată? 

— Fiica sa, Duena, care e singurul său copil. Stă la 
noi, deocamdată. 


46 


— Naţionalitatea? 

— Era cetăţean american. 

Gillespie se încruntă uşor, apoi îşi descreți fruntea cu 
bună ştiinţă. 

— Unde s-a născut? întrebă el. 

Endicott şovăi o clipă: 

— Undeva în Italia. Nu-mi amintesc exact. 

— Cred că la Genova, spuse calm Virgil Tibbs. 

Amândoi bărbații se întoarseră să-l privească; 
Endicott vorbi primul. 

— Aţi fost prieten cu maestrul Mantoli? întrebă el. 

— Nu, n-am avut niciodată onoarea să-l cunosc. Dar 
la invitația domnului Gillespie, am examinat cadavrul 
lui azi dimineaţă. 

Endicott păru surprins. 

— Sunteţi... antreprenor de pompe funebre? întrebă. 

Tibbs clătină din cap negativ, dar înainte de a putea 
vorbi, interveni Gillespie: 

— Virgil este detectiv la poliția din Beverly Hills, în 
California. 

— Pasadena, îl corectă Tibbs. 

— Fie, Pasadena. Ce importanţă are? şi iritarea ascuți 
vocea lui Gillespie. 

George Endicott se ridică. 

— N-am auzit numele dumneavoastră, spuse el şi-i 
întinse mâna. 

Tânărul negru se ridică şi el şi o strânse. 

— Mă numesc Tibbs. 

— Încântat de cunoştinţă, domnule Tibbs, spuse 
Endicott. Ce fel de investigații faceți dumneavoastră? 

— De mai multe feluri, domnule. Am lucrat la 
stupefiante, la circulaţie, la secţia de spargeri, dar mă 
specializez în crime - omucideri, răpiri şi alte delicte 
grave de felul acesta. 

Endicott se întoarse spre Gillespie. 

— Şi datorită căror împrejurări a venit domnul Tibbs 
aici? întrebă el. 

Când Sam Wood văzu expresia de pe faţa lui Gillespie, 
îşi dădu seama că era rândul lui să vorbească. 

— Eu sunt de vină, spuse. L-am găsit pe Virgil la gară 
aşteptând un tren şi l-am reținut ca suspect. Apoi am 
aflat cine este. 

— Polițistul Wood a acționat foarte prompt, adăugă 
Tibbs. N-a pierdut nicio clipă lăsând să-i scape un 
criminal posibil. 

În acea clipă, pentru prima dată în viață, Sam Wood 
simți simpatie pentru un negru. 

Endicott se adresă iarăşi detectivului din Pasadena. 

— Cât timp rămâneți în Wells? întrebă el. 

— Până la trenul următor, răspunse Tibbs. 

— Şi când va fi asta? 

— Dacă-mi amintesc bine, la trei şi patruzeci, azi 
după-amiază. 

Endicott dădu din cap satisfăcut. Gillespie se mişcă 
jenat în scaunul său. Sam Wood îşi dădu seama că era 
momentul să plece. Din ce în ce mai mult îl bătea gândul 
că şeful lui era într-o situaţie dificilă şi că el era vinovat 
de aceasta. Îşi drese glasul, pregătindu-se să vorbească. 

— Domnule, îi spuse lui Gillespie, dacă vă puteți lipsi 
de mine, aş vrea să mă duc să mă odihnesc. 

Gillespie se uită la el şi-şi dădu acordul: 

— Du-te acasă. 

Aşezându-se la volanul maşinii sale Plymouth, veche 
de patru ani, Sam Wood începu să reflecteze la 
încordarea evidentă dintre Bill Gillespie şi detectivul 
negru. Nu-şi punea nicio clipă problema cine va învinge, 
dar îl deranja simțământul tot mai puternic că, dacă 
lucrurile luau o întorsătură neplăcută, el ar putea fi 

prins la mijloc. 

Încă stăpânit de gândul acesta stânjenitor, lăsă 
maşina în fața căsuței sale, intră în casă, se dezbrăcă 
imediat şi făcu un duş. O clipă se gândi să-şi ia ceva de 
mâncare. Apoi îşi dădu seama că nu îi este foame şi se 
urcă în pat. Îşi trase pe el un cearşaf, fără să-şi mai 
pună pijamaua şi, în ciuda căldurii înăbuşitoare şi a 
tulburării din suflet, adormi imediat. 

CAPITOLUL 5 


Îndată ce Endicott părăsi biroul lui şi se îndepărtă pe 
coridor, Bill Gillespie se întoarse spre Virgil Tibbs. 

— Cine dracu te-a pus să-ți deschizi gura ta mare şi 
neagră? întrebă el. Dacă vreau să-mi spui ceva, te întreb 
eu. Îi puneam lui Endicott întrebările pe care voiam eu 
să i le pun, până te-ai amestecat tu. Îşi încleştă pumnul 
mâinii drepte şi-l izbi în palma stângă, adăugând: Bagă 
bine la cap - vreau să pleci chiar acum. Nu ştiu când e 
următorul tren şi nici nu-mi pasă; du-te la gară şi 
aşteaptă acolo. Şi când soseşte, nu te uita încotro merge 
— suie-te în el. Şterge-o! 

Virgil Tibbs se ridică liniştit în picioare. Se îndreptă 
spre uşă, se întoarse şi se uită drept în ochii matahalei 
care domina cămăruța. 

— Bună ziua, domnule şef, spuse el. 

În timp ce trecea prin anticameră, polițistul de 
serviciu îl opri. 

— Virgil, ai lăsat cumva la gară azi-dimineață o valiză 
maro? Inițialele sunt V.R.T.? 

Tibbs dădu afirmativ din cap. 

— Da, ea mea. Unde-i acum? 

— Am luat-o noi. Aşteaptă cinci minute până termin 
treaba, şi ţi-o aduc eu. 

Tibbs rămase în aşteptare, stânjenit. Nu voia să-l 
găsească Gillespie tot acolo dacă ar fi ieşit din birou. 
Nu-i era teamă de mătăhălosul polițist, dar nu vedea 
niciun avantaj într-o eventuală dispută cu el. Rămase în 

picioare, ca să sugereze într-un mod politicos că dorea 
ca aşteptarea să fie scurtă. După mai bine de cinci 
minute, polițistul de serviciu se întoarse cu valiza. 

— Poţi să-mi dai o maşină până la gară? întrebă 
Tibbs. 

— Întreabă-l pe şef. Dacă zice că-i O.K., nu am nimic 
împotrivă. 

— De fapt mi-e egal, spuse Tibbs scurt. 

Îşi luă valiza şi porni în jos pe treptele care duceau în 
stradă. 

Nouă minute mai târziu, telefonul sună în biroul lui 
Gillespie. Era o linie secretă, numărul fiind ştiut doar de 
puțini. Ridică receptorul. 

— Gillespie la telefon, confirmă el scurt. 

— Aici Frank Schubert, Bill. 

— Da, Frank. 

Şeful poliției făcu un efort să pară sigur de sine şi 
cordial. Frank Schubert era proprietarul unei fierării şi a 
două stații de benzină. Era, de asemenea, primarul 
oraşului Wells şi preşedintele micului comitet care 
conducea afacerile orășelului. 

— George Endicott tocmai a plecat de la mine, Bill. 

— Da, aproape că ţipă Gillespie, dar imediat se hotărî 
să-şi controleze mai bine tonul. 

— E vorba de detectivul de culoare pescuit de unul 
din băieţii tăi. Mi-a cerut să chem Pasadena şi să mă 
interesez dacă-l putem împrumuta pentru câteva zile. 
Trebuie să ştii că George e teribil de afectat de moartea 
lui Mantoli. 

— Da, fireşte, i-o reteză Gillespie — se simțea tratat ca 
un copil. 

Am luat imediat legătura cu Morris, şeful poliției din 
Pasadena, continuă Schubert, şi el ne-a dat aprobarea. 

Gillespie respiră adânc şi apoi spuse: 

— Frank, apreciez foarte mult efortul tău, dar tocmai 
acum am scăpat de tipul ăsta, şi ca să fiu sincer nici nu 
am chef să se întoarcă. Am oameni foarte buni şi nici eu 
nu sunt un ageamiu. Mă scuzi că-ţi spun toate astea, 
dar George Endicott se bagă unde nu-i fierbe oala. 

— Ştiu că-i aşa, se declară de acord Schubert. Vine 
din nord, unde oamenii gândesc altfel de cum gândim 
noi. Dar cred că uiţi ceva. 

— Ce anume? întrebă Gillespie. 

— Faptul că asta îți dă o posibilitate de afirmare. 
Endicott vrea să-şi folosească prietenul negru. O.K., dă-i 
drumul şi fă ce-ţi spune. Să zicem că-l găseşte el pe 
criminal? Nu are nicio împuternicire polițienească aici, 
aşa că îți va servi totul pe tavă ţie. Dar dacă dă greş, 
n-are să te blameze nimeni pe tine. Şi toată lumea din 
oraş va fi de partea ta; toată vina o să cadă asupra lui. 
Oricum o întorci, tot tu ieşi în câştig. Dacă nu-l foloseşti 
pe negru şi nici nu reuşeşti să-l găseşti repede pe asasin, 
Endicott o să te scalpeze de viu — şi nu uita că e tipul cu 
cei mai mulți bani din oraş. 

Gillespie îşi muşcă buza de jos, rămânând câteva 
clipe gânditor. 

— Tocmai l-am dat afară, spuse el într-un târziu. 

— Mai bine l-ai aduce înapoi, îl avertiză Schubert. El e 
alibiul tău. Poartă-te frumos cu el şi lasă-l să cadă 
singur în plasă. Dacă cineva te acuză, spui că ai făcut 
totul la ordinele mele. 

Gillespie înțelese că trebuia să se învoiască. 

— O.K., spuse cu voce silită, şi închise. 

Se ridică repede, aducându-şi aminte că nu ştia prea 
multe despre procedura de prindere a unui criminal şi 
că Virgil Tibbs era alibiul nepremeditat care-l va scăpa 
de toată răspunderea. Se repezi imediat în maşină, 
gândindu-se ce bine ar fi să-i ofere lui Tibbs sfoara cu 

care să se spânzure singur. 

Îşi găsi omul la o distanță de două cvartale de gară. 
Tibbs se oprise un moment să mute valiza dintr-o mână 
în alta în timp ce Gillespie luă pe nesimţite curba. 

— Virgil, urcă, vreau să-ți vorbesc, spuse el. 

Văzându-l pe tânărul negru pregătindu-se să se urce 
în maşină, lui Gillespie îi trecu prin minte un gând 
revoltător: Tibbs mersese pe jos ducând o valiză grea o 
bună bucată de drum, pe un soare dogoritor; asta 
însemna că era leoarcă de sudoare, şi Gillespie nu putea 
suferi mirosul negrilor. Cobori repede geamul, după care 
îi spuse lui Tibbs să se aşeze pe scaunul din față. 

— Pune-ţi valiza în spate, îl sfătui. 

Tibbs făcu întocmai, se urcă în maşină şi se aşeză. 
Spre marea uşurare a lui Gillespie, nu simţi niciun 
miros. 

După ce porni maşina şi luă viteză, spuse: 

— Virgil, am fost nedrept cu tine în dimineața asta. 

După care tăcu o vreme. Tibbs nu spunea nimic. 

— Prietenul tău Endicott, urmă Gillespie, a vorbit cu 
primarul despre tine. Iar primarul Schubert a telefonat 
la Pasadena şi, după ce s-a consultat şi cu mine, am 
ajuns la hotărârea să te lăsăm să anchetezi cazul 
Mantoli, bineînțeles sub coordonarea mea. 

O bucată de drum niciunul nu spuse nimic. Apoi 
Tibbs rupse tăcerea cu precauție. 

— Domnule şef, cred c-ar fi mai bine dacă aş părăsi 
oraşul, aşa cum ați sugerat. Ar fi mai uşor pentru 
dumneavoastră. 

Gillespie viră după un colț. 

— Ce-ai face dacă şeful tău ţi-ar cere să stai aici? îl 
întrebă el. 

— Dacă şeful meu Morris mi-ar cere să mă duc în 
Anglia şi să-l caut pe Jack Spintecătorul, n-aş şovăi o 

clipă. 

— Şeful tău ţi-a trimis vorbă să rămâi o săptămână 
cu noi. Nu vei face parte, bineînțeles, din secția noastră 
de poliție, astfel că nu vei fi obligat să porți uniformă. 

— Nu port cam de multicel, spuse Tibbs. 

— O.K. Ai nevoie de ceva? 

— N-am dormit toată noaptea şi n-am avut 
posibilitatea să fac un duş, răspunse Tibbs. Dacă există 
vreun hotel aici care ar putea să mă găzduiască, aş vrea 
să mă spăl, să mă bărbieresc şi să-mi schimb hainele. 
Apoi, dacă puteți să-mi faceţi rost de o maşină, cred că 
ar fi cam tot ce aş avea nevoie. Cel puţin pentru un timp. 

Gillespie se gândi un moment. 

— Hotelurile de-aici nu te vor primi, Virgil, dar există 
un motel pentru cei de culoare la aproximativ cinci mile 
depărtare. Poţi să stai acolo. Avem o maşină veche a 
poliției, aflată în rezervă, pe care aş putea să ţi-o las. 

— Vă rog, ceru Tibbs, n-aş vrea o maşină a poliției. 
Dacă ştiţi pe cineva care să-mi închirieze o maşină 
uzată, în stare de funcționare, ar fi mult mai bine. Nu 
vreau să atrag atenţia. 

Gillespie îşi dădu seama că va fi mai greu decât credea 
să-l facă pe Tibbs să se autodesființeze. 

— Cred că ştiu un loc, spuse el şi întoarse în mijlocul 
şoselei. 

Se îndreptă spre un garaj de pe partea cealaltă a liniei 
ferate. Un mecanic de culoare, voinic, îi ieşi în 
întâmpinare. 

— Jess, îl instrui Gillespie, acesta este Virgil, care 
lucrează pentru mine. Aş vrea să-i dai o maşină sau să-i 
faci rost de una pe care s-o poată folosi, să zicem pentru 
o săptămână. O maşină care merge bine, cum ar fi una 
pe care tocmai ai reparat-o. 

— Orice repar eu, răspunse Jess, merge bine. Cine va 

răspunde de ea? 

— Eu voi răspunde, declară Tibbs. 

— Vino, atunci, replică Jess, şi se îndreptă spre 
şopronul în care ţinea maşinile. 

Virgil Tibbs cobori din maşina lui Gillespie, îşi luă 
valiza de pe bancheta din spate-şi se adresă noului său 
superior: 

— Mă voi prezenta la raport imediat după ce mă 
aranjez puţin, spuse el. 

— Nu te grăbi, răspunse Gillespie. Mâine va fi foarte 
bine. 

Şi zicând asta, ambreie şi maşina porni, împrăştiind 
un nor de praf. Virgil Tibbs îşi luă valiza şi intră în garaj. 

— De fapt, cine eşti? îl întrebă Jess. 

— Mă numesc Tibbs. Sunt polițist în California. 

Jess îşi şterse mâinile cu o cârpă. 

— Pun bani deoparte, ca să mă pot muta în vest. 
Vreau să plec de-aici, îi mărturisi el. Dar să nu spui la 
nimeni. Poţi să iei maşina mea. Mai am o maşină, dacă o 
să am nevoie. Ia zi, ce treabă ai de făcut? 

— S-a comis o crimă azi-dimineață. Şi cum 
dumnealor habar n-au ce să facă în situaţia asta, vor să 
scoată castanele din foc cu mâinile mele. 

O privire încărcată de bănuieli apăru pe fața rotundă 
şi neagră a lui Jess. 

— Cum ai de gând să te aperi? îl întrebă el. 

— Prinzând criminalul, răspunse Tibbs. 


Din cauza căldurii şi a schimbării programului 
obişnuit, Sam Wood dormi puțin şi agitat. La două 
după-amiaza, se sculă şi se îmbrăcă. Îşi făcu un sandviş 
din proviziile pe care le avea acasă şi apoi se uită prin 
scrisorile primite. Ultima din cele trei scrisori din micul 
teanc o deschise cu mâini tremurătoare. Era o 

înştiinţare pe o hârtie cu antet legal, şi un cec. Când se 
uită la cec, Sam încetă să-şi mai facă griji în legătură cu 
crima. Vâri scrisoarea şi cecul în buzunarul de la piept, 
se uită la ceas şi se grăbi să iasă din casă. Deodată, 
important pentru el era să ajungă la bancă înainte de 
ora trei. O oră mai târziu, Sam se îndrepta spre secția de 
poliție, pentru a afla ultimele ştiri. Era şi zi de leafă. Spre 
surprinderea sa, îl găsi pe Bill Gillespie pe coridor 
vorbind cu Virgil Tibbs. 

Sam îşi luă leafa de pe birou, semnă şi apoi se 
întoarse spre Bill Gillespie care-l aştepta. 

— Wood, ştiu că eşti în afara orelor de program, dar 
avem nevoie de ajutorul tău. Poţi să-l duci pe Virgil până 
la familia Endicott? Vrea să-i pună câteva întrebări fetei 
lui Mantoli. 

Nu era o întrebare, ci un ordin spus cu blândeţe. Sam 
nu înțelese această neaşteptată atitudine de toleranță 
față de detectivul din California, dar discreţia îl îndemnă 
să nu aleagă acest moment şi loc pentru a întreba. Era 
bucuros să meargă; n-ar fi vrut să piardă ocazia. 

— Desigur, domnule, dacă asta vă e dorința. 

Gillespie trase aer în piept, exasperat. 

— Dacă nu era asta dorința mea, Wood, nu ţi-aş fi 
cerut-o. Virgil are maşină, dar tu cunoşti drumul. 

De ce oare, se întreba Sam, de fiecare dată când 
încerca să se poarte amabil cu Gillespie, noul său şef o 
înțelegea pe dos? Dădu din cap spre Tibbs şi se întrebă 
câteva secunde dacă ar trebui să conducă maşina sa 
personală până sus pe munte, sau să folosească maşina 
de patrulare, care era parcată în curte. Nu îşi pusese 
uniforma. Da, asta era soluția: va conduce maşina 
oficială aşa cum era, îmbrăcat civil. Porni drept înainte, 
şi Tibbs îl urmă. Când Sam trecu la volan, Tibbs 
deschise portiera şi se aşeză lângă el. După un moment 


56 


de şovăire, Sam acceptă formaţia şi porni motorul. 

Pe şosea, în timp ce se îndrepta spre marginea 
oraşului de unde pornea drumul către casa Endicott, 
Sam dădu glas curiozității sale. 

— Se pare că te-ai pus bine cu şeful, remarcă el, şi se 
întrebă imediat dacă nu cumva fusese prea prietenos, 
prea fățiş, sau poate amândouă. 

— Îmi închipui că eşti cam nedumerit, replică Tibbs. 
Prezența mea aici l-a stânjenit pe domnul şef Gillespie, şi 
am făcut imprudența să mă amestec într-un 
interogatoriu pe care-l conducea. 

— Am auzit, mărturisi Sam. 

Tibbs nu se supără. 

— N-o să intru în amănunte, dar şeful dumitale m-a 
desemnat să lucrez timp de câteva zile la soluționarea 
cazului Mantoli. 

Fireşte, cu aprobarea şi permisiunea şefilor mei de 
acasă. 

— Care este deci funcția dumitale aici? întrebă Sam, 
curios. 

— Niciuna. Mi se dă doar posibilitatea să-mi arăt 
îndemânarea. S-ar putea să mă vâr singur în bucluc. 

Maşina părăsi asfaltul şi o porni pe prundiş. 

— Crezi că poţi face ceva? întrebă Sam. 

— Pot să-ți furnizez câteva nume, răspunse Tibbs. 

— Dar cu ce te pot ajuta tipii ăştia dacă sunt în 
California? se miră Sam. 

— Da, sunt în California, fu de acord, Tibbs. La 
puşcăria San Quentin. 

Sam se hotări să tacă şi să conducă. Când uşa 
familiei Endicott se deschise în ziua aceea a doua oară în 
faţa lui, doamna Endicott era acolo la fel ca şi prima 
dată. Îşi pusese de data asta o rochie neagră simplă. 
Deşi nu zâmbea, îl făcu să simtă că e bine venit. 

— Mă bucur că te văd, domnule poliţist, spuse ea. Îmi 
pare rău, dar nu ştiu care ţi-e numele. 

— Mă numesc Sam Wood, doamnă. 

Ea îi întinse mâna. 

— Şi acest domn, sunt sigură că e domnul Tibbs, şi 
zicând asta, întinse mâna negrului. Vă rog să intrați, 
domnilor, îi invită. 

Sam îşi urmă gazda în marea şi impunătoarea cameră 
de zi. În timp ce intră, dădu cu ochii de Endicott, stând 
alături de un tânăr şi o fată, care se ţineau de mână. 
Sam avu convingerea că era ideea lui, nu a ei. Bărbații 
rămaseră în picioare, pentru prezentări. 

— Duena, îmi dai voie să ţi-l prezint pe domnul Tibbs 
şi pe domnul Wood; domnişoara Mantoli. Şi domnul Eric 
Kaufmann, asociatul şi managerul maestrului Mantoli. 

Bărbaţii îşi strânseră mâinile. Lui Sam nu-i plăcu din 
primul moment Kaufmann. Era un tânăr care căuta să 
pară mai matur, mai înalt şi mai important decât era. 

Fata era altfel. Aşa cum stătea, liniştită şi gravă, Sam 
o privi şi îşi revizui categoric părerea despre italience. Nu 
era grasă şi nu părea că va fi vreodată. Observă că era 
brunetă, cu părul scurt tuns băiețeşte, aşa cum îi plăcea 
lui. Îşi aminti că fata aflase abia în dimineaţa asta că 
tatăl ei fusese omorât. Simţi impulsul să stea alături de 
ea, să-i cuprindă umerii şi să-i spună că, într-un fel, 
totul avea să se aranjeze. 

Dar nu era cu putință ca lucrurile să se aranjeze 
pentru ea — oricum, mult timp de aici înainte. Se gândea 
încă la ea, când Virgil Tibbs preluă, calm, comanda. 

— Domnişoară Mantoli, spuse Tibbs, avem o singură 
scuză să vă deranjăm într-un moment ca acesta: avem 
nevoie de ajutorul dumneavoastră ca să-l găsim şi să-l 
pedepsim pe criminal. Vă simţiți în stare să răspundeți 
la câteva întrebări? 

O clipă, fata se uită la el cu ochii care erau roşii şi 
plini de lacrimi, apoi îi închise şi le făcu semn să ia loc. 
Sam se aşeză cu o puternică senzație de uşurare; ținea 
mult să rămână oarecum în umbră şi să-l lase pe Tibbs 
să conducă lucrurile. 

— Poate că ar fi mai uşor să încep cu dumneavoastră, 
spuse Tibbs întorcându-se spre Eric Kaufmann. Aţi fost 
aici noaptea trecută? 

— Da, am fost, în prima parte a serii, ca să zic aşa. A 
trebuit să plec la ora zece spre Atlanta. E un drum lung 
de aici, şi trebuia să fiu acolo dimineața devreme. 

— Aţi condus toată noaptea? îl întrebă Tibbs. 

— O, nu; am ajuns pe la două şi jumătate. Am tras la 
hotel ca să dorm puţin. Mă sculasem şi mă bărbieream 
când... când am primit vestea, termină el. 

Tibbs se întoarse spre fată, care stătea cu capul 
plecat, cu mâinile strânse pe genunchi. Când i se adresă 
fetei, timbrul vocii i se schimbă puțin: sunând calmă şi 
preocupată, dar exprimând o adâncă simpatie pentru 
tânăra nefericită din fața lui. 

— Au existat candidați rataţi care să fi râvnit la 
poziția tatălui dumneavoastră şi pe care succesul să-i fi 
indispus? întrebă el. 

Fata se uită la el. 

— Deloc, răspunse ea: 

Vorbea încet, dar cuvintele erau clare, distincte şi fără 
teamă. Nu avea niciun fel de accent. 

— Vreau să spun că nu avea cu adevărat niciun 
duşman. Festivalul de aici era ideea lui şi nimeni 
altcineva niciodată... 

Vocea i se stinse şi nu încercă să-şi termine 
propoziţia. 

— Tatăl dumneavoastră obişnuia să poarte la el sume 
mari de bani — să zicem mai mari de două sute de dolari? 

— Câteodată, pentru cheltuieli de călătorie. Am 
încercat să-l conving să folosească cecurile de voiaj, dar 
le considera incomode. Ridică privirea şi întrebă mai 
mult pentru sine: Pentru asta a fost omorât - câțiva 
dolari? 

Era multă amărăciune în glasul ei, iar buzele păreau 
că tremură în timp ce vorbea. Ochii i se umplură din nou 
de lacrimi. 

— Mă îndoiesc, domnişoară Mantoli, îi răspunse 
Tibbs. Mai există, cel puţin, alte trei variante pe care o să 
le cercetăm. Dar nu cred că banii au fost mobilul. 

Grace Endicott interveni. 

— Domnule Tibbs, apreciez tot ce faceți pentru noi, 
dar îmi permiteți să propun ceva: poate vă putem 
răspunde noi la majoritatea întrebărilor dumneavoastră, 
ca s-o cruțăm pe Duena. Şocul a fost îngrozitor pentru 
ea. Cred că înțelegeți. 

— Fireşte că înțeleg, răspunse Tibbs. Dacă va fi 
nevoie, am să vorbesc cu domnişoara Mantoli după ce se 
va reface un pic. 

Grace Endicott întinse mâna către tânăra fată. 

— Să mergem dincolo să te întinzi puţin, o invită ea. 

Fata se ridică, dar clătină din cap. 

— Aş prefera să merg puţin afară, spuse. Ştiu că e 
zăpuşeală, dar vreau să ies puțin. Te rog. 

Doamna Endicott înțelese dorința fetei. 

— Să-ţi aduc o pălărie, sugeră ea, ca să te apere de 
soare. Ai nevoie de ceva pe cap. 

În timp ce femeile părăseau camera, George Endicott 
spuse: 

— Nu-mi place s-o ştiu singură afară. Suntem destul 
de izolați aici, dar până nu se clarifică totul, nu vreau 
să-mi asum niciun risc — de niciun fel. Eric, n-ai vrea... 
dar nu-şi spuse gândul până la capăt. 

Sam Wood simţi un fior, cum nu i se mai întâmplase 
niciodată până acum. Se ridică liniştit în picioare. 

— O însoțesc eu, se oferi el. 

Era de două ori cât Kaufmann şi, în uniformă sau nu, 
era omul legii. Răspunderea era a lui. 

— Pot foarte bine... începu Kaufmann. 

— Probabil că va fi nevoie de tine aici, îi aminti George 
Endicott. 

Sam înțelese că oferta lui fusese acceptată. Se înclină 
spre Endicott şi se îndreptă către uşa din față. Ştia că 
afară nu era niciun pericol acum în plină zi, şi aproape 
că regreta gestul. I-ar fi plăcut să fie în uniformă, ca să 
vadă arma, şi să-i dea astfel încredere fetei. Aşa cum era, 
părea un om voinic obişnuit, în costum de lucru. 

Grace Endicott reapăru împreună cu Duena Mantoli. 
Fata purta o pălărie de vară cu bor larg, arătând în ciuda 
tristeții ei extrem de atrăgătoare. Sam îşi ținu respirația. 

— O voi însoți eu pe domnişoara Mantoli, anunță 
hotărât. 

— Mulţumesc, spuse Grace Endicott. 

Sam deschise uşa, astfel ca fata să poată ieşi afară. 
Fără un cuvânt, Duena Mantoli porni înainte, ocolind 
casa spre o mică potecă de partea cealaltă a aleii 
principale. Cărarea cobora în jos două-trei sute de metri 
şi se sfârşea cu o mică platformă acoperită, de existența 
căreia Sam nu ştia nimic. Era aşezată într-o adâncitură, 
pe un versant, fiind adăpostită în ambele părți şi în 
partea de sus; avea şi o bancă mai în fund, astfel încât 
oricine ar fi putut să stea acolo neobservat şi să admire 
culmile Great Smokies. Duena se aşeză liniştită şi îşi 
strânse fusta, dându-i astfel de înțeles lui Sam că-i era 
îngăduit să se aşeze lângă ea. Sam se aşeză, îşi 
împreună mâinile şi se uită la întinderea nesfârşită din 
fața sa. Înţelese de ce venise fata aici: pentru că locul 

părea atârnat undeva la granița cu infinitul. E cu 
neputinţă să priveşti munţii şi să nu simți că, dincolo de 
orizont, se continuau mereu, fără sfârşit. 

Rămaseră  liniştiți, o vreme; apoi, fără vreo 
introducere, fata îi puse o întrebare: 

— Dumneata ai găsit corpul tatălui meu, nu-i aşa? 

— Eşti sigură că vrei să vorbim despre asta? întrebă 
Sam. 

— Trebuie să ştiu, stărui fata. Dumneata ai găsit 
corpul? 

— Da, eu. 

— Unde era? 

Sam şovăi înainte de a răspunde. 

— În mijlocul şoselei. 

— Putea să fi fost lovit de o maşină? 

— Nu. Şi se opri, întrebându-se cam cât ar trebui să-i 
spună; apoi urmă: A fost lovit pe la spate, cu un 
instrument bont. Bățul său era lângă el — vreau să spun, 
bastonul. Probabil că a fost lovit cu el. 

— A fost... fata păru să şovăie, apoi spuse totuşi, 
alegându-şi cuvintele cu grijă... ceva fulgerător? 

Pentru prima dată întoarse capul şi se uită la el. Sam 
dădu din cap. 

— Nu numai că a fost fulgerător, dar nici nu a avut 
timp să-şi dea seama. Sunt sigur că nu a simțit nicio 
durere. 

Fata strânse marginea băncii cu degetele ei lungi şi 
subțiri şi privi încă o dată panorama munților din față. 

— Nu era un om mare, sau important, se adresă ea, 
mai mult dealurilor tăcute. Toată viața a sperat şi a 
muncit pentru ocazia asta. Ar fi fost marea lui ocazie, 
şansa să devină cineva în muzică. E o lume dură şi e 
aproape imposibil să ajungi undeva dacă, într-un fel, nu 
izbuteşti să faci parte dintr-un anumit cerc. Indiferent 

cine l-a ucis pe tatăl meu, a ucis toate speranțele şi 
visurile lui — chiar înainte de a le împlini. 

Nu mai spuse nimic, dar continuă să privească drept 
înainte. Sam se uită la ea precaut şi se simți furios pe 
sine că, într-un asemenea moment, se gândea că e 
frumoasă. Dorea cu disperare să-i ofere protecţia lui, s-o 
lase să plângă pe umărul lui, dacă ar fi vrut, să-i țină 
strâns mâna într-a lui. 

Ce nu putea să facă fiziceşte, încercă să exprime în 
cuvinte: 

— Domnişoară Mantoli, aş vrea să-ți spun ceva ce ar 
putea să-ți aducă puţină mângâiere. Noi, toți de la 
secție, vom face tot ce ne va sta în putinţă, indiferent cât 
de greu va trebui să muncim, pentru a-l găsi şi a-l 
pedepsi pe criminal. Nu e o mângâiere prea mare pentru 
dumneata, dar ar putea să te îmbărbăteze puțin. 

— Eşti foarte amabil, domnule Wood, spuse ea deşi se 
gândea la cu totul altceva. Prezența domnului Tibbs aici 
îți creează neplăceri? întrebă deodată. 

Sam îşi încreți sprâncenele un moment. 

— Sincer vorbind, e greu de dat un răspuns. 
Realmente nu-mi pot da seama. 

— Pentru că e un negru. 

— Da, pentru că e un negru. Ştii care e punctul 
nostru de vedere în problema asta. 

Când fata-l privi insistentă şi calmă, Sam simţi o 
emoție neaşteptată, pe care nu şi-o explica. 

— Ştiu, spuse ea. Sunt oameni care nu-i iubesc pe 
italieni; ei cred ca noi suntem altfel, înţelegi ce vreau să 
spun. O, ei fac excepție pentru un Toscanini sau o 
Sophia Loren, dar noi, ceilalți, suntem priviți ca nişte 
negustori de legume sau chiar gangsteri. 

Îşi împinse părul spre spate şi privi iarăşi spre munți. 

— Poate că ar trebui să ne întoarcem, sugeră Sam, 


63 


destul de jenat. 

Fata se ridică în picioare. 

— Cred că da. Îți mulțumesc că m-ai însoțit, spuse ea. 
Mă simt mai bine. 

În timp ce se apropiau, uşa casei se deschise şi apăru 
Eric Kaufmann. O ţinu deschisă pentru Virgil Tibbs 
care-l urma, şi apoi îi strânse mâna cu afectare. Până şi 
Sam îşi dădu seama că afişa un aer protector. 

— Domnule Tibbs, spuse Kaufmann destul de tare ca 
să poată fi auzit şi de Sam şi de fată, nu-mi pasă cât va 
costa, sau cum veți acționa. Nu sunt bogat, dar nu mă 
voi da în lături de la nimic, până ce criminalul - până ce 
omul care l-a ucis pe maestrul Mantoli — nu va fi prins şi 
nu va plăti. Vocea i se frânse: Să-l doboare astfel pe un 
om ca maestrul! Nici n-a avut posibilitatea să se apere! 
Să nu-i dați, vă rog, nicio şansă. Vă rog să faceţi tot ce vă 
stă în puteri. 

Sam se întrebă cât din tot logosul exprima sinceritate, 
şi cât era calculat s-o impresioneze pe fată. 

Bănuiesc că se cunosc de mult, îşi zise Sam, şi 
poate... Nu vru să-şi termine gândul. Dintr-o dată, dori 
ca fata să se fi născut acum, astfel încât să fie primul 
care s-o cunoască şi să-i poarte de grijă. Îşi dădu seama 
că-şi pierdea controlul şi se hotări că era timpul să-şi 
vină în fire. 

Virgil Tibbs se scuză şi se urcă în maşină. Sam porni 
motorul şi o luară pe drumul care ducea înapoi în oraş. 
După ce se depărtaseră bine de casă, întrebă: 

— Ai făcut vreun progres? 

— Da, am făcut, îi răspunse Tibbs. 

Sam aşteptă o explicație mai detaliată, dar îşi dădu 
seama că va trebui s-o ceară el. 

— Ca de pildă, Virgil? 

— Am aflat amănunte despre Mantoli şi despre 

festivalul muzical. Endicot-ii sunt o autoritate în materie 
de spectacole aici. Ce au pus ei la cale e ceva ce urma să 
devină un alt festival Tanglewood sau Bethlehem Bach. 
Unele proiecte de acest gen au fost nemaipomenit de 
reuşite. 

— Cei mai mulți dintre noi, aici, am privit povestea 
asta ca pe o prostie, spuse Sam. 

— Reacţia la reclama făcută a fost surprinzător de 
bună, adăugă Tibbs. Nu mă pricep prea mult la muzică, 
dar cred că Mantoli pregătise câteva programe speciale, 
cu mare priză la publicul care vine la spectacole de genul 
ăsta. Cel puţin, erau dispuşi să plătească o groază de 
bani, ca să stea pe butuci sau scaune pliante o seară 
întreagă, înainte chiar de a şti că era ceva grozav. 

— N-ai aflat însă nimic care să ne ajute să rezolvăm 
problema pe care o avem în față? Ceva care să ne ducă la 
făptaş? 

— S-ar putea, răspunse Virgil Tibbs, şi apoi adăugă: 
Domnul Endicott a cerut să se trimită cât mai curând 
cadavrul lui Mantoli la antreprenorul de pompe funebre. 

Sam aşteptă un moment, apoi nu mai rezistă. 

— Şi altceva? întrebă el. 

— Hai să mergem la secție. Vreau să vorbesc cu tipul 
acela, Oberst, care a fost reținut. 

— Am uitat de el, mărturisi Sam. Ce-ai de gând să 
faci? 

— Vreau să vorbesc cu el, răspunse Tibbs. Pe urmă, 
foarte mult va depinde de câtă libertate de acțiune îmi va 
da Gillespie. 

Restul drumului îl făcură în tăcere. În timp ce 
conducea maşina pe drumul şerpuit, Sam încerca să se 
hotărască dacă dorea sau nu ca omul de lângă el să 
reuşească şi să descopere ucigaşul. Păstra clară în 
minte imaginea Duenei Mantoli, apoi, de parcă un 

aparat ar fi schimbat diapozitivul, îl văzu pe Gillespie şi, 
fără să se uite la el, pe negrul de alături. Asta îl ustură la 
inimă. N-ar fi avut nimic împotrivă să vină cineva din 
afară, dacă ar fi fost un tip de treabă şi aşa mai departe, 
dar gândul că era vorba de un negru se înfipsese ca o 
stâncă dislocată în mijlocul unui canal. Când ajunseră 
la secția de poliție, Sam încă nu se hotărâse. Ar fi vrut să 
vadă cazul rezolvat, dar rezolvat de cineva pe care îl 
putea admira şi respecta. Singurul necaz era că nu-şi 
putea da seama cine ar fi fost acela. 

CAPITOLUL 6 


Virgil Tibbs se opri la biroul de informaţii şi formulă o 
cerere să i se admită ceva. Apoi dispăru în direcția 
toaletei pentru negri, lăsând timpul necesar ca cererea 
sa să fie luată în considerare şi ca Gillespie să fie 
consultat. Şeful secției de poliție nu era în clădire, aşa că 
polițistul de serviciu trebui să ia singur hotărârea. 
Trecând în revistă atent instrucțiunile primite, el se 
hotări, îl chemă pe Arnold şi îl rugă să-l ducă pe Tibbs în 
celula lui Harvey Oberst. 

Când uşa de metal începu să se deschidă, Oberst 
dădu să se ridice. 

— Nu-l aduce aici, protestă el. Du-l în altă celulă. Nu 
vreau niciun ne... 

Uşa de metal zăngăni când se închise. 

— Vrea să stea de vorbă cu tine, spuse Arnold pe un 
ton acid, şi ieşi. 

Oberst se aşeză pe un capăt al patului tare de 
scânduri, iar Tibbs se aşeză calm pe celălalt capăt. Îşi 
scoase haina şi cravata şi îşi suflecase mânecile. Acum 
îşi puse în poală mâinile cu degetele negricioase, 
uscățive, şi rămase tăcut, fără să-i dea vreo atenţie lui 
Oberst. Minutele treceau pe nesimţite, întrucât niciunul 
dintre cei doi nu încerca să facă ceva. Apoi Oberst 
începu să dea semne de neliniște. Întâi îşi mişcă mâinile, 
apoi începu să-şi târşâie picioarele. După o perioadă de 
crescândă nervozitate, îşi regăsi glasul şi vorbi: 

— Ce faci cu hainele alea de alb pe tine? întrebă el. 

Tibbs păru pentru prima dată să observe că Oberst 

era şi el acolo. 

— Le-am cumpărat de la un alb, răspunse. 

Acum Harvey Oberst îşi îndreptă atenţia către 
tovarăşul de celulă, examinându-l fără să-şi ascundă 
prețuirea. 

— Ai fost la şcoală? întrebă el. 

Tibbs dădu încet din cap: 

— Colegiu. 

Oberst îşi ieşi din fire: 

— Crezi că eşti deştept foc, ai? 

Virgil Tibbs continua să se uite la degetele sale 
încleştate. 

— Am diplomă. 

Liniştea se restabili pentru o clipă. 

— Unde te-au lăsat să mergi la liceu? 

— În California. 

Oberst îşi schimbă poziția, ridicându-şi picioarele pe 
suprafața tare a patului. 

— Ăia sunt inconştienți. 

Tibbs ignoră comentariul. 

— Cine-i Dolores Purdy? întrebă. 

Oberst se aplecă puțin. 

— Nu-i treaba ta, îl repezi el. O fată albă. 

Tibbs îşi descleştă mâinile, se răsuci şi îşi puse 
picioarele pe pat, la fel cum făcuse Oberst. 

— Ori îmi răspunzi la întrebare, spuse el, ori rişti să 
fii spânzurat pentru crimă. 

— Nu fi neobrăzat, negru neruşinat ce eşti, mârâi 
Harvey. Eşti un nimic şi n-o să fii niciodată decât un 
nimic. Niciun colegiu nu te face alb, şi ştii asta. 

— Nu ţin prea mult să fiu alb, spuse Tibbs, dar alb 
sau negru - n-are prea mare importanță când te afli la 
capătul unei frânghii. Şi după ce ai putrezit câteva luni 
în pământ - să zicem ceva mai mult de un an — nimeni 

n-o să mai ştie sau n-o să-i pese ce culoare a avut pielea 
ta. N-o să mai ai piele. Asta vrei? 

Oberst îşi strânse picioarele la piept şi le cuprinse cu 
braţele, ca pentru a se apăra. 

— Cine dracu crezi că eşti? întrebă. 

Dar groaza îi răzbătea prin glas, şi aroganţa cu care 
încerca s-o acopere nu prea izbutea să facă mare lucru. 

— Sunt polițist. Umblu după cel ce l-a omorât pe 
omul pe care l-ai jefuit. Indiferent dacă mă crezi sau nu, 
asta e. Din întâmplare, sunt şi singurul pe-aici care 
crede că s-ar putea să nu fii vinovat de crimă. Aşa că ai 
face bine să-mi spui tot ce ştii, fiindcă numai eu pot să te 
ajut. 

— Nu eşti polițist, spuse Oberst după o pauză. 

Tibbs duse mâna spre buzunarul cămăşii sale şi 
scoase un cartonaş alb în plastic transparent. 

— Sunt angajat la Pasadena, ca polițist-anchetator. 
Spune-i detectiv, dacă vrei. Sunt detaşat la secția de 
poliție de aici ca să aflu cine l-a ucis pe Mantoli - aşa-l 
cheamă pe tipul omorât. Indiferent cum şi de ce l-au 
omorât. Ori ai încredere în mine, ori te trezeşti judecat 
pentru crimă. 

Oberst rămase tăcut, Tibbs aşteptă un minut lung. 

— Cine-i Dolores Purdy? întrebă din nou. 

Oberst se hotări. 

— O fată care stă pe lângă mine. Are o mulțime de 
fraţi şi surori mai mici. 

— Câţi ani are fata? 

— Şaisprezece, aproape şaptesprezece. 

— Ştii cum le zicem la astea în California? Puicuţe 
care te bagă la zdup, spuse Tibbs. 

Oberst reacționă imediat. 

— M-am încurcat cu ea. Dar nu în felul ăsta. 

— Ce s-a întâmplat? 

Oberst nu răspunse. 

— Pot să ies şi să mă uit în fişă, îi aminti Tibbs. Dar 
prefer să-mi spui tu. 

Oberst acceptă înfrângerea. 

— Dolores asta e tânără; dar al naibii de bine, dacă 
înţelegi ce vreau să spun. Scoate din minți omul. 

— Sunt o mulțime din astea, comentă Tibbs. 

— Da, dar Dolores e fudulă foc de felul cum e făcută, 
îi place să-şi arate formele. Am fost o dată cu ea la 
Clarke's Pond. Nu voiam să facem nimic rău; nu vreau 
s-ajung la puşcărie. 

Tibbs dădu din cap afirmativ. 

— Ei, şi Dolores m-a întrebat: nu-i aşa că-s bine 
făcută? Şi când i-am zis că da, s-a şi apucat să-mi arate. 

— A fost ideea ei? întrebă Tibbs. 

— Cum zici, ideea ei. N-am înghesuit-o eu; doar că 
n-am încercat s-o opresc. 

— Nu prea mulți oameni te-ar condamna pentru asta, 
dar era destul de periculos. 

— Poate că da. Oricum, se dezbrăcase pe jumătate, 
când deodată apare un polițist din tufiş. Aşa că m-au 
umflat. 

— Şi fata? 

— Pe ea au trimis-o acasă. 

— Ce s-a întâmplat după aceea? 

— După o vreme mi-au dat drumul, dar mi-au zis să 
nu mai umblu cu fata aia niciodată. 

— Ai mai văzut-o de atunci? 

— Păi cum, că stă pe Third Street cum dai colțul la 
Polk. Eu locuiesc la mică distanță. O văd mereu. Şi tot 
zice să ne mai întâlnim. 

— Asta-i tot ce s-a întâmplat? 

— Nimic altceva, pe crucea mea. 

Tibbs se ridică în picioare, se apucă de barele celulei 

şi se lăsă cu toată greutatea corpului pe spate, ca să-şi 
dezmorțească puțin brațele. Apoi se întoarse şi se aşeză 
din nou. 

— Te bărbiereşti în fiecare zi? întrebă el. 

Surprins, Obserst îşi pipăi barba. 

— De obicei da, nu şi în dimineața asta. Am stat treaz 
toată noaptea. 

— Cum asta? 

— Păi, am fost până la Canville, la un tip pe care îl 
cunosc acolo. Ne-am... întâlnit de câteva ori. 

— Înseamnă că te-ai întors destul de târziu? 

— Cam pe la două, poate şi mai târziu. Atunci am dat 
peste tip pe şosea. 

— Ce-ai făcut exact? Nu-mi spune ce crezi că vreau să 
aud; spune-mi doar ce s-a întâmplat cu adevărat. 

Păi, tipul zăcea cu fața în jos pe şosea. M-am oprit 
să văd dacă pot să-l ajut. Dar era mort. 

— Cum ţi-ai dat seama? 

— Simplu de tot, mi-am dat seama, şi gata. 

— Zi-i mai departe. 

— I-am văzut portvizitul pe şosea, cam la un metru şi 
jumătate-doi de el. 

Virgil Tibbs se aplecă înainte. 

— Asta-i foarte important, sublinie el. Mi-e egal dacă 
ai găsit portvizitul sau dacă i l-ai luat din buzunar — 
n-are importanță. Dar eşti absolut sigur că l-ai găsit pe 
şosea lângă el? 

— Jur că da, răspunse Oberst. 

— Deci l-ai găsit, admise Tibbs. Ce s-a întâmplat 
după aceea? 

— L-am ridicat şi m-am uitat la repezeală înăuntru. 
Am văzut o mulțime de bani. Mi-am închipuit că nu-i 
mai poate folosi şi, dacă îi lăsam acolo, oricine venea 
după mine i-ar fi luat. 

— Probabil că ai dreptate, fu de acord Tibbs. Şi cum 
de te-ai lăsat prins cu banii? 

— Păi, eram îngrijorat gândindu-mă că, oricum, tipul 
fusese ucis. Dacă mă găsea cineva cu portvizitul, 
puteam intra în belea. Aşa că m-am dus la domnul 
Jennings. Ăsta-i director la bancă şi îl cunosc bine, 
fiindcă lucrez pentru el din când în când în timpul liber. 
I-am povestit totul. El a zis că trebuie să spunem la 
poliție, şi a chemat curcanul. Aşa că am ajuns aici. Şi 
habar n-am ce-o să pățesc. 

Tibbs se ridică în picioare. 

— Lasă asta în seama mea, Îl sfătui el. Dacă tot ce-ai 
spus e adevărat, n-o să pățeşti nimic. 

Apoi strisă îndeajuns de tare ca să fie auzit şi-l 
aşteptă pe Arnold să vină şi să-i deschidă. 

Puțin mai târziu, se duse la serviciul meteorologic şi 
controlă graficul ploilor căzute în ultima lună. 


Bill Gillespie îşi ridică privirea de pe birou, şi-l zări pe 
noul său asistent din Pasadena, care stătea în picioare 
în cadrul uşii. Nu ţinea să-l vadă pe Virgil Tibbs; nu 
ținea să vadă pe nimeni. Vroia să meargă acasă, să se 
spele, să mănânce ceva şi să se culce. Ziua de lucru era 
pe sfârşite, şi el era în picioare încă din primele ore ale 
dimineții. 

— Ei, ce-ai să-mi spui? întrebă el. 

Tibbs înaintă puţin, dar nu luă loc. 

— Fiindcă m-aţi însărcinat să anchetez în legătură cu 
moartea lui Mantoli, aş vrea să vă rog să-l eliberați pe 
Harvey Oberst. 

— De ce? întrebă Gillespie pe un ton provocator. 

— Sunt sigur că nu e vinovat de crimă, şi asta din mai 
multe motive decât cele pe care le-am menționat 
azi-dimineaţă. În principiu, l-aţi putea reţine pentru furt 

fiindcă a luat portvizitul, dar am verificat cu domnul 
Jennings de la bancă, şi mi-a confirmat depoziția lui 
Oberst că i-a dat lui portvizitul — oricum, i-a cerut sfatul 
lui Jennings. Cu un cetățean onorabil ca martor, nu veți 
obține niciodată condamnarea lui Oberst. 

Gillespie flutură mâna, ca să arate că nu-şi asuma 
nicio răspundere. 

— În regulă, dă-i drumul. Pe răspunderea ta. Mie mi 
se părea un suspect tipic. 

— Eu nu vreau un suspect, replică Tibbs. Vreau un 
ucigaş. Şi sunt sigur că Oberst nu-i omul pe care îl 
căutăm. Vă mulțumesc domnule. 

Pe când Tibbs părăsea încăperea, Gillespie remarcă 
cu oarecare satisfacție că, cel puţin, se gândise să-i 
spună „domnule”. Se ridică în picioare şi se încruntă la 
hârtiile de pe birou. Apoi dădu din umeri şi ieşi în 
vestibul. Virgil îşi asumase răspunderea şi, orice s-ar fi 
întâmplat, el, Gillespie, n-avea nicio vină. 


La câteva minute după miezul nopții, Sam Wood se 
urcă în maşina de patrulare, verifică indicatorul de 
benzină ca să fie sigur că rezervorul fusese umplut şi 
porni cu maşina în patrulare. Avea în fața lui opt ore în 
care să aibă, doar el singur, grijă de oraşul adormit. 
Numai că în noaptea asta, ceva era altfel. Undeva, 
probabil încă în oraş, se afla un ucigaş. Un ucigaş, 
pentru care o viață omenească nu era mai importantă 
decât ceva ce-şi dorea. 

În noaptea asta Sam se hotări, în timp ce o lua spre 
vest pe ruta sa obişnuită, să-şi țină ochii bine deschişi şi 
să nu-i scape niciun zgomot. O clipă, se lăsă cuprins de 
imaginație şi se văzu prinzând şi arestând un ucigaş cu 
o vină atât de vădită, încât va fi de ajuns să-l ducă la 
secția de poliție. 

Dar nu putea să fie atât de uşor, îşi spuse Sam. Totul 
era de partea ucigaşului. Se putea ascunde unde dorea, 
necunoscut şi nevăzut, putea ataca într-un moment şi 
într-un loc pe care singur şi le va fi ales. Probabil, gândi 
Sam, că ucigaşului necunoscut i-ar putea veni ideea că, 
într-un fel, Sam văzuse prea multe. În acest caz, îl va 
căuta -în noaptea asta. Sam îşi lăsă cu grijă mâna în jos 
şi, pentru prima dată de când îşi pusese uniforma de 
polițist, îşi slăbi legătura pistolului de la şold. Cele opt 
ore aveau să țină tare mult! 

În timp ce maşina şerpuia către vest pe străzile tăcute 
şi pustii, lui Sam îi veni dintr-o dată o idee. Putea fi 
periculos şi ar fi depăşit chiar atribuţiile sale să o pună 
în aplicare. S-ar fi putut considera chiar neglijarea 
propriei sale datorii. În ciuda tuturor acestor obiecții, 
înțelese aproape imediat că o va face oricum. Coti după 
primul colț şi porni pe un drum murdar, spre casa 
Endicott. 

Când roțile maşinii scrâşniră pe pietriş, Sam era mai 
calm şi mai hotărât ca oricând. Mantoli era mort — 
nimeni nu ştia de ce. Oricare ar fi fost motivul, fiica lui 
era şi ea amenințată. Sam se gândi la fata care stătuse 
lângă el privind munţii, şi aproape că dori ca ucigaşul să 
se arate în noaptea asta, dar nu înainte ca el, Sam, să 
ajungă primul acolo. Pe măsură ce drumul urca, aerul 
părea să devină mai rece şi mai curat. Sam aprinse faza 
mare a farurilor, conducând atent pe curbele drumului 
acestuia prea puțin umblat. 

O scurtă strălucire pe balustrada albă de protecție îl 
anunță că o altă maşină venea din direcție opusă. 

Într-un punct unde drumul se lărgea uşor, Sam trase 
pe margine, aprinse luminile de poziție şi începu să 
aştepte. Luă lanterna agățată la bara de direcție, 
ținând-o pregătită în mâna stângă. Farurile maşinii care 

se apropia aruncau o fâşie luminoasă pe cer. Când 
maşina apăru, Sam aprinse instantaneu lumina roşie. 

Şoferul celeilalte maşini apăsă cu putere pe frână şi 
se opri în partea opusă. Sam îl străfulgeră cu fascicolul 
lanternei şi, în timp ce şoferul îşi ridică braţul să-şi 
apere ochii, îl recunoscu pe Eric Kaufmann. 

— Ce cauţi pe şosea la ora asta? întrebă Sam. 

— Sunt în drum spre Atlanta. De ce? 

Sam simți împotrivirea din glasul celuilalt, şi nu-i 
plăcu. 

— Asta e ora la care obişnuieşti să porneşti spre 
Atlanta? 

Kaufmann se sprijini pe geamul deschis al maşinii. 

— De ce te interesează? întrebă el. 

Sam cobori repede din maşină şi se opri lângă 
Kaufmann, cu mâna sprijinindu-se pe tocul armei. 

— În caz că ai uitat, vorbi el pronunţând cuvintele 
răspicat, cu mai puţin de douăzeci şi patru de ore în 
urmă cineva a comis o crimă în acest oraş. Până îl 
prindem, ne interesează ce face fiecare, mai ales când 
pleacă la drum lung după miezul nopții. Acum aştept 
explicaţii. 

Kaufmann îşi frecă fața cu degetele câteva momente. 

— Îmi pare rău, domnule poliţist, se scuză el. Nu sunt 
în apele mele, şi ştii şi de ce. Am stat la familia Endicott 
discutând despre festival până acum câteva minute. 
Pentru că oamenii de-aici au investit în proiect mulți 
bani, ne-am hotărât să mergem înainte, în ciuda 
faptului că Enrico a murit. Dacă lăsăm lucrurile baltă, 
toți o să fim nişte cadavre până într-un an. lartă-mă, 
mi-am ales greşit cuvintele. Kaufmann se opri şi făcu un 
efort să se stăpânească. Oricum, trebuie să mă duc la 
Atlanta să văd ce se poate face ca să găsim un dirijor 
celebru în locul lui Enrico. Şi trebuie să pun la punct 

orchestra. Totul era gata, dar evenimentele au dat peste 
cap planurile. 

Sam se relaxă puțin. 

— Bun, dar de ce ai plecat la ora asta? După cum ai 
declarat în fața mea şi a lui Virgil, ai dormit foarte puţin 
în noaptea trecută. Nu prea eşti în stare să conduci. 

— Ai dreptate, recunoscu Kaufmann. Să-ţi spun 
drept, plec pentru că nu vreau să le mai stau pe cap. 
Duena doarme în singura cameră de oaspeți, şi acum 
are nevoie de multă odihnă şi linişte. Unicul lucru 
inteligent era să plec, să părăsesc oraşul să mă duc la 
un motel. Aşa pot să mă scol devreme şi să ajung la 
Atlanta pe la prânz. Ai ceva împotrivă? 

Sam îşi dădu seama că omul spunea adevărul şi nu ar 
fi vrut ca judecata să-i fie influențată de antipatia 
personală față de Kaufmann. Şi îşi aminti că acest drum 
singuratic de munte nici nu era în zona sa de patrulare, 
pe care, de fapt, în acel moment chiar o neglija. Şi dacă 
ucigaşul pândea undeva pe acolo... 

— Cum stau lucrurile acolo sus? întrebă. 

— E în regulă. Sunt încordați, desigur, dar totul 
merge bine. Te duci acolo? Dacă te duci acum, o să-i 
deranjezi şi probabil-o să-i sperii. Nu m-aş duce dacă aş 
fi în locul dumitale, nu te supăra. 

Sam îi făcu semn lui Kaufmann să plece. 

— Ai grijă, îl sfătui. Opreşte cât mai curând şi du-te 
să te culci. Altfel s-ar putea să sfârşeşti la morgă, lângă 
Mantoli. 

Kaufmann se crispă, dar nu spuse nimic. 

— În regulă, aşa voi face. Urmăreşte-mă dacă vrei, 
dar lasă-i în pace pe cei de sus. Le ajunge pentru o zi. 

Sam aşteptă în tăcere până când Kaufmann se 
îndepărtă, apoi întoarse cu grijă maşina pe drumul 
îngust, şi se luă după el. 

Conducând încet, cu piciorul pe frână, Sam se gândea 
că, după cât se pare, Kaufmann şi Duena erau foarte 
buni prieteni. Oricum, Kaufmann avea ocazia s-o vadă 
foarte des pe fată, şi cum călătoreau mult, probabil că 
deținea monopolul. Gândul îl înfurie. O întâlnise pe fată 
doar o dată în ziua când tatăl ei fusese ucis, şi totuşi 
simțea că avea dreptul să se gândească la ea şi la 
securitatea ei. 

Roţile maşinii atinseră asfaltul şi drumul deveni mai 
lin. Imediat, Sam îşi îndreptă gândul iarăşi spre ucigaşul 
ce se plimba liber prin oraş. Exista oricum posibilitatea 
să mai fie încă în oraş. Străzile erau tăcute şi pustii, cu 
excepţia petelor de lumină singuratice de sub rarele 
felinare de stradă. Încă o dată, Sam îşi reaminti că este 
ținta principală. Căldura înăbuşitoare a nopții păru să 
fie străpunsă de un fior rece, care sta suspendat în 
întuneric, aşteptând. 

Cu puțin timp în urmă, Sam citise o carte despre o 
situație asemănătoare. Autorul folosise un cuvânt 
pentru a o descrie, un cuvânt ciudat şi neobişnuit pe 
care Sam îl căutase cu conştiinciozitate în dicționar. 
Acum nu-şi reamintea cuvântul, dar ştia că începe cu 
„m” — de asta era sigur. Indiferent care cuvânt era, 
semnificația lui o simțea acum Sam atârnând deasupra 
lui. 

Dar nu era un laş. Hotărât să-şi facă datoria, 
continuă să patruleze în oraş. Când termină primul 
traseu, se gândi, prudent, să se oprească într-un loc 
diferit pentru a-şi scrie raportul. Nu-şi provocă soarta 
oprind pe partea opusă farmaciei Simon, cum făcea de 
obicei; oricine cunoştea deplasările sale în timpul nopții, 
ar fi stat la pândă să-l aştepte acolo. După ce termină de 
scris raportul, Sam puse registrul jos, având însă 
senzația că ceva parcă i se lipise de ceafă. 

Porni brusc maşina şi conduse cu o viteză neobişnuit 
de mare, până la bufetul puternic luminat. 

După ce bău o bere, la care adăugă o bucată de 
plăcintă cu lămâie, se întoarse la maşina şi la oraşul pe 
care trebuia să-l păzească. Nici după ce cerul se lumină, 
devenind trandafiriu, nu-l părăsi sentimentul că era 
urmărit în tăcere şi că, la un moment dat, trecuse pe 
lângă o mare primejdie. 

La ora opt îşi duse maşina, cu îndemânare şi atenție, 
până în garajul secției de poliție. Cel puțin noaptea asta 
îşi meritase salariul. 

CAPITOLUL 7 


Bill Gillespie aştepta nerăbdător în timp ce operatorul 
de la interurban făcea legătura. În mod obişnuit, ar fi 
cerut altcuiva să facă verificarea, dar avea motive 
speciale s-o facă el singur. Virgil Tibbs era acum alibiul 
său pentru tot ce s-ar fi putut întâmpla, dar nu voia 
numai un alibi — voia să-l prindă el însuşi pe asasin. 

La celălalt capăt al liniei, răspunse recepţionerul de la 
hotel. 

— Ai un anume Eric Kaufmann înregistrat la hotel? 
întrebă Gillespie. 

— Da, domnule, avem. 

— Înţelegi cine sunt. Spune-mi tot ce poţi despre 
mişcările lui Kaufmann în noaptea trecută. Când s-a 
înregistrat, când a sosit şi aşa mai departe. Spune-mi în 
detaliu până la sfârşit ce poţi. Aşteaptă o clipă. 

Gillespie apucă un bloc de hârtie, ca să-şi noteze ce 
afla. Dădu să scrie „Kaufmann” pe hârtie, sus, dar se 
opri la timp. Cineva ar fi putut să vadă. Fusese ideea lui 
să verifice alibiul lui Kaufmann şi nu voia să lase nimic 
la voia întâmplării. 

— O.K., dă-i drumul. 

— Domnul Kaufmann s-a înregistrat la noi acum 
patru zile. A luat o cameră cu baie, moderată ca pret. 
Noaptea trecută a sosit puţin după miezul nopţii, în 
jurul orei două, aş putea spune. Recepţionerul de 
serviciu noaptea zice că nu poate să stabilească precis 
timpul, fiindcă începuse să moţțăie şi nu s-a uitat la 

ceas. Oricum, crede că era aproximativ ora două când a 
venit domnul Kaufmann. Îşi aminteşte spusele 
domnului Kaufmann că a luat masa înainte de a veni la 
hotel şi că îi era teamă că nu făcuse bine mâncând 
plăcintă cu vişine la ora aceea. 

Gillespie îl întrerupse: 

— Cum de ai toate informațiile astea la îndemână? 
Aşteptai telefonul meu? 

— Nu, domnule, dar ieri am vorbit cu recepţionerul 
care a fost de serviciu noaptea, la cererea cuiva de la 
dumneavoastră - un domn Tibbs după câte îmi 
amintesc. 

Şeful poliției mormăi în receptor: 

— Oh... O.K., şi mulțumesc, Fii atent, să nu spui 
nimănui despre acest telefon. 

— Bineînţeles, domnule; şi domnul Tibbs ne-a atras 
atenţia. Dar ştim şi noi, oricum. Sper că o să puneţi 
mâna pe criminal; sunt sigur că o să reuşiți. 

— Mulţumesc, i-o tăie Gillespie, şi închise telefonul. 

Încercă să se convingă, în timp ce se lăsa să alunece 
în scaun, că nu are motive întemeiate să fie nemulțumit. 
Îi ceruse lui Virgil să facă investigaţii în legătură cu 
crima, şi Virgil îi urmase instrucțiunile, exact cum îi 
ceruse. Oricum, Kaufmann nu era vinovat. În acel 
moment, Arnold îşi băgă capul pe uşă. 

— Domnule şef, Ralph, barmanul de noapte de la 
bufetul de pe autostradă, a telefonat chiar acum. A 
rămas după program ca să-şi ia micul dejun înainte de a 
merge acasă, şi spune că un tip, care a trecut prin oraş, 
tocmai stă la masă, şi că ar şti ceva despre crimă. 

— Ce maşină are? răcni Gillespie. 

— Un Pontiac roz, model de anul ăsta. Număr de 
California. 

— Du-te şi adu-l, ordonă Gillespie. Roagă-l politicos 

să vină pentru câteva minute până la mine. Şi adu-l şi pe 
Ralph cât mai repede cu putință. 

Gillespie se lăsă pe speteaza scaunului şi rămase o 
vreme cugetând. Ralph nu era o persoană de încredere, 
dar, cine ştie, poate că avea o sclipire de inteligență, 
instinctul animalului în fața duşmanului. Pentru Ralph, 
orice tulbura cursul firesc al lucrurilor era un duşman. 
O să-i ceară automobilistului necunoscut, în trecere 
prin oraş, să coopereze cu poliția, chiar dacă barmanul 
se lăsase dus de imaginaţie. Conştient că trebuie să 
rezolve cât mai repede cazul, Gillespie se simțea scos din 
sărite. Îşi zise că ar trebui să-şi controleze mai bine 
temperamentul, cel puțin până când va rezolva cazul. 
Era nou în această muncă, şi un eşec îl va putea costa 
cariera viitoare. Ştia că ar putea să greşească, dacă nu 
va fi atent la fiecare pas. 

Virgil Tibbs apăru în uşa biroului. Tocmai acum Bill 
nu ținea să-l vadă pe detectivul negru - de fapt nu ţinea 
să-l vadă deloc - dar îşi dădea seama că trebuie să-l 
suporte. 

— Bună dimineaţa, Virgil, spuse alene. Faci vreun 
progres în cazul nostru? 

Tibbs dădu din cap. 

— Da, cred că da. 

Lui Gillespie îi sări muştarul. 

— Spune-mi tot ce-ai aflat, îi ordonă. 

— Aş fi bucuros, domnule şef, atunci când va fi cu 
putință. Ceea ce ştiu acum nu este destul de clar ca să 
vă pot raporta. Cum voi şti mai mult, vă voi spune, tot, 
amănunțit. 

S-a blocat, îşi zise Gillespie. Dar n-o recunoaşte. O să 
lase totul baltă. 

Arnold băgă capul pe uşă. 

— Domnul Gottschalk vrea să vă vadă, domnule şef. 

— Gottschalk? 

— Domnul cu Pontiacul roz, din California. 

— Oh, roagă-l să poftească. 

Gottschalk apăru în prag, înainte ca Virgil Tibbs să fi 
putut părăsi încăperea. Era un bărbat între două vârste, 
voinic, tuns scurt, având un aer hotărât. 

— Am făcut vreo boacănă? întrebă brusc. 

Bill Gillespie îi făcu semn să se aşeze. 

— Nu cred, domnule Gottschalk. Dar aş aprecia dacă 
ați vrea să-mi acordați puțin timp. S-a comis o crimă 
alaltăieri noaptea şi ne-am gândit că ați putea să ne dați 
câteva lămuriri asupra ei. 

Imediat ce Gillespie termină de vorbit, Virgil Tibbs se 
întoarse din prag. Intră iar în birou şi se aşeză. Gillespie 
observă, dar nu spuse nimic. 

— Numele dumneavoastră este Gottschalk, cred? 
întrebă Gillespie. 

Era o invitație clară să i se dea cât mai multe 
informaţii. Gottschalk vâri mâna în buzunarul de la 
piept, scoase portvizitul, extrase o carte de vizită, pe care 
o aşeză pe biroul lui Gillespie. 

— Pot avea şi eu una? întrebă Tibbs. 

— Desigur, şi Gottschalk îi înmână una. 
Dumneavoastră sunteți... în poliție? 

— Numele meu este Virgil Tibbs. Anchetez crima 
despre care v-a vorbit domnul şef Gillespie. 

— Scuzați-mă, nu înțelesesem. 

Gottschalk îi întinse mâna, şi cei doi bărbaţi îşi 
strânseră mâinile, fără să se ridice de pe scaun. Apoi 
Tibbs se rezemă de spătar, aşteptând ca Gillespie să 
continue. Arnold apăru iarăşi în prag. 

— Ralph e aici, spuse el scurt. 

Gillespie şovăi şi dădu să se ridice, de parcă ar fi vrut 
să iasă din încăpere. Chiar atunci apăru în prag Ralph, 

se uită la Gottschalk şi arătă spre el cu un gest teatral: 

— El este! 

Gillespie se aşeză din nou. Gottschalk îşi suci gâtul ca 
să se uite la Ralph, apoi întoarse capul, de-a dreptul 
uluit. Arnold rămăsese în prag, neştiind ce să facă. 

— Ce ştii despre acest domn, Ralph? întrebă 
Gillespie, liniştit. 

Barmanul trase adânc aer în piept. 

— Ştiţi, uitasem totul despre întâmplare, dar când a 
apărut din nou, vreau să spun omul de colo, mi-am adus 
aminte că era la bufet în noaptea crimei, cam cu vreo trei 
sferturi de oră înainte de a intra domnul Wood. 

— Nu înțeleg nimic din ce spune, vorbi Gottschalk. 

— Înainte de a veni el, tocmai măturam în fața 
bufetului, continuă Ralph, aşa că aş fi văzut oricare alte 
maşini care ar fi trecut pe-acolo. A lui a fost singura. 

— Ai observat din ce direcție venea? întrebă Gillespie. 

— Da, se ducea spre sud. 

— Zi-i mai departe. 

— Păi, am aflat mai târziu că Sam, adică domnul 
Wood, a găsit cadavrul italianului chiar în mijlocul 
drumului. Nici o altă maşină n-a mai trecut pe-acolo 
după omul ăsta, până când domnul Wood a găsit 
cadavrul. Ralph făcu o pauză, înghiți în sec şi încheie: 
Aşa că zic că ela făcut-o. 

Gottschalk sări de pe scaun cu o viteză neaşteptată 
pentru un om de asemenea proporții. Apoi, 
răzgândindu-se, se aşeză din nou. 

Bill Gillespie avu o inspirație. 

— E problema ta, Virgil, spuse el şi se lăsă pe spate. 

Ideea de a avea la îndemână un tap ispăşitor, care nu 
va culege laurii ci numai toată vina în caz de eşec, 
începea să-l tenteze serios. Şi deşi nu-i plăcea să 
recunoască, ştia că Tibbs avea sorți de izbândă. Cât de 

mult, nu putea şti, dar avea parcă o bănuială că Tibbs ar 
putea fi totuşi mai bun decât oricare din poliţiştii din 
oraş, prin aceasta înțelegând şi persoana sa. Gillespie se 
simțea la fel ca un elev pilot care e convins că ştie să 
piloteze avionul, dar care, pus în fața unei situații 
neaşteptate, nemaiîntâlnite, grozav ar vrea să-l aibă 
alături pe instructor care să-şi asume întreaga 
răspundere. Gillespie nu avusese niciodată un 
instructor pe care să se bizuie, ceea ce îngreuia şi mai 
mult lucrurile. 

— Văd după cartea dumneavoastră de vizită, 
domnule Gottschalk, începu Tibbs, că sunteți un inginer 
specialist în testări practice. 

— Exact, răspunse Gottschalk cu o voce destul de 
calmă. Suntem în strânsă legătură cu activitatea de la 
Cape. Eram în drum spre Cape când am trecut pe-aici. 

— Pentru lansarea de ieri? 

— Chiar aşa, domnule Tibbs. 

— Ce-i asta „Cape”? aruncă o vorbă Gillespie. 

— Cape Kennedy. 

— Oh, desigur. 

Gillespie făcu un semn din cap către Tibbs, 
indicându-i să continue. Apoi îi aruncă o privire lui 
Ralph.  Barmanul rămăsese cu gura  căscată, 
nevenindu-i să creadă că omul pe care îl adusese la 
poliție ca suspect avea legătură cu evenimentele 
extraordinare despre care citise în ziar. 

— După ce v-aţi oprit la bufet, domnule Gottschalk, 
v-aţi continuat drumul spre sud, străbătând oraşul de la 
un capăt la celălalt? 

— Exact. N-am părăsit autostrada. De fapt, nu m-am 
oprit până ce n-am avut nevoie de benzină, la 
aproximativ o sută cincizeci de mile, sau cam aşa ceva, 
mai departe. 

— Ce fel de legitimaţie aveți, domnule Gottschalk? 
întrebă Tibbs. 

— Secret şi Q. 

— Înseamnă că aţi lucrat, sau lucraţi în domeniul 
nuclear? 

— Întocmai. Compania noastră are mai multe 
contracte în acest domeniu. 

— Ca să mai lămurim o problemă, pot să vă întreb de 
ce conduceați maşina la acea oră, în loc să mergeţi cu 
avionul, sau chiar cu trenul? 

— E o întrebare logică, domnule Tibbs. Conduceam 
pentru că speram să mă pot întâlni cu soția mea şi să 
stăm o săptămână la Keys, după ce se termina lansarea. 
Adică, dacă totul mergea bine. Pot să vă spun, doar, că 
după lansare a trebuit să mă întorc la uzină, şi de aceea 
sunt acum aici. 

— Cu alte cuvinte, ați mers cu maşina pentru cazul 
că doamna Gottschalk ar fi putut veni şi ea, ca să 
petreceți o vacanţă de o săptămână? 

— Exact. 

— Şi motivul pentru care conduceați aşa de târziu? 

— Căldura. Era groaznic de cald. N-am aer 
condiționat în maşină, aşa încât am hotărât să merg 
noaptea, cât de târziu aş fi rezistat, ca să am puțină 
răcoare. 

— Atunci, singurul lucru care mi-a mai rămas să vă 
mai întreb, domnule, este dacă, trecând prin Wells, ați 
observat ceva neobişnuit pe drum. Presupun că n-aţi 
văzut vreun cadavru pe drum, căci altfel v-aţi fi oprit. 
Dar ați văzut poate altceva care ar putea să ne ajute? 
Vreun trecător? Nici un alt semn de activitate? 

Gottschalk clătină din cap. 

— Nu încerc să omit ceva ca să nu mă trezesc 
amestecat în cine ştie ce — dar cu adevărat n-am văzut 

nimic. De fapt, scuzați-mă că v-o spun, dar oraşul mi-a 
apărut complet mort. 

Tibbs se ridică. 

— Ne-aţi fost de mare ajutor, domnule, şi apreciem 
bunăvoința cu care ne-ațţi lăsat să vă răpim din timpul 
dumneavoastră. 

Gottschalk sări în picioare. 

— Sunt liber să plec? 

— Desigur, domnule. Din punct de vedere tehnic, 
erați liber să plecaţi oricând şi nici nu era nevoie să 
veniți aici. Sper că aţi înțeles limpede că nu a fost decât o 
rugăminte din partea noastră. 

— Ca să fiu sincer, răspunse Gottschalk, n-am avut 
această impresie. Credeam că nimerisem într-o capcană 
locală în legătură cu excesul de viteză sau că era vorba 
de cine ştie ce dispoziție necunoscută. Mă aşteptam să 
plătesc o amendă. 

— Domnul şef Gillespie şi celelalte autorități ale 
oraşului nu fac lucruri din astea. Permiteți-mi să vă 
spun oficial că sunteți în afara oricărei bănuieli. 

— Îmi pare bine să aud asta; mi-ar face plăcere ca toți 
poliţiştii să fie ca dumneata. Şi, fără supărare, sunt 
bucuros să văd că democraţia a ajuns în Sud şi sub un 
alt aspect decât cel politic. La revedere, domnilor! 

Biroul începu să se golească, dar Gillespie îi făcu 
semn lui Tibbs să nu plece. Nu-l invită să stea jos, aşa 
încât Tibbs rămase în picioare până când ceilalți ieşiră 
cu toții. Apoi Gillespie luă un creion şi începu să-l 
răsucească între degete. 

— Virgil, te-am lăsat să pui mai departe întrebările 
întrucât te ocupi de caz, dar crezi că a fost bine să-i spui 
omului ăstuia în mod oficial că este în afara oricărei 
bănuieli? Tipul lucrează la o companie foarte 
importantă. Dacă o să le declare ce i-ai spus, şi s-ar 

putea s-o facă, ce ai să faci dacă o să afli că ştia mai 
multe decât ne-a spus? Lăsându-se pe speteaza 
scaunului, continuă: Gândeşte-te la toate astea, dacă 
încă nu te-ai gândit. Omul a traversat oraşul spre Sud 
şi, după spusele lui, a trecut chiar pe la locul unde a 
găsit Sam cadavrul — vreau să spun unde domnul Wood 
a găsit cadavrul. Şi nici o altă maşină nu a fost văzută 
trecând după aceea nici într-o direcţie, nici în alta. 
Bineînţeles că nu pare să fie el vinovat, dar s-a găsit la 
locul crimei cam pe la ora când aceasta a fost comisă. 
N-ai uitat, nu-i aşa, ce-a spus doctorul în legătură cu 
ora morții lui Mantoli. A stabilit timpul aproape exact în 
momentul când prietenul tău Gottschalk traversa oraşul 
cu maşina. Şi i-ai spus că era oficial în afară de orice 
bănuială. 

Dacă Tibbs era cam contrariat, nu lăsă să se vadă. 

— Aţi ridicat nişte obiecţii foarte juste, domnule şef, şi 
aş fi cu totul de acord cu dumneavoastră, dacă n-ar fi un 
amănunt. 

— Şi care anume, Virgil? 

— Faptul că Mantoli nu a fost omorât acolo unde i s-a 
găsit corpul. 

CAPITOLUL 8 


La ora patru în după-amiaza aceleiaşi zile, Sam Wood 
trecu pe la secție să vadă ce s-a mai întâmplat. Intrând, 
prinse o privire semnificativă a lui Pete, care era de 
serviciu, aşa că îi făcu semn să vină la toaletă, şi în 
câteva minute Pete apăru şi el. 

— Azi dimineaţă, prietenul tău Virgil l-a pus definitiv 
pe Gillespie pe tuşă, îi mărturisi Pete. 

Sam controlă să se convingă că toaleta era liberă şi 
apoi întrebă: 

— Ce s-a întâmplat? 

— Din câte am înțeles, Gillespie descoperise alt 
suspect, şi Virgil l-a făcut scăpat. 

— Alt suspect? întrebă Sam. 

— Îhî; un tip care a trecut noaptea cu maşina chiar în 
timpul când a fost comisă crima. Ralph, barmanul de la 
bufet, l-a recunoscut, şi Gillespie l-a adus aici şi l-a dat 
pe mâna lui Virgil, dar Virgil i-a dat drumul. 

— Şi Gillespie l-a lăsat să-i scape? 

— Înî. Virgil şi Gillespie au avut o mică discuţie după 
aia... 

— Pariez că da. 

— Nu, nu m-ai înțeles - o discuţie cu adevărat 
prietenească. Virgil îi spunea ceva lui Gillespie când a 
intrat Arnold şi Gillespie, la fel de blând ca Moise, 
asculta explicaţiile lui Virgil. Arnold n-a prins firul, dar 
probabil că era ceva important. 

— Dar cum om face să aflăm? 

— L-am putea întreba pe Virgil. Întreabă-l dacă a 
făcut progrese. Arată-te interesat de munca lui. 

— E aici? 

— Nu, a fost plecat toată ziua. A luat maşina aia 
veche pe care o are şi a plecat. Nimeni nu ştie unde. 

— Poate se simțea singur şi s-a dus să caute vreo 
negresă drăguță cu care să se distreze. 

Dar abia rosti aceste cuvinte, că lui Sam i se făcu 
ruşine. Ar fi vrut să nu le fi rostit niciodată. 

— Nu ştiu, răspunse încet Pete. E teribil de deştept 
pentru un negru. Pariez că, într-un fel, lucrează la cazul 
ăsta. 

Lui Sam îi păru bine că poate s-o repare. 

— Glumeam, Virgil e băiat bun. Nu m-ar mira să-l văd 
făcând treabă foarte bună. 

— Dacă reuşeşte, Gillespie o să-i sufle tot meritul. 

— Oricum, nu-i prost. 

— E cel mai deştept negru pe care l-am întâlnit, trase 
concluzia Pete; apoi adăugă în semn de omagiu: Ar fi 
trebuit să fie alb. 

Sam înclină capul, aprobator. 


Reverendul Amos Whiteburn, în ciuda zăpuşelii de 
afară şi deşi se afla acasă, purta sutană neagră. Salonul 
era sărăcăcios şi sumbru, iar mobila, câtă mai era, părea 
veche de când lumea; covorul, ieftin de altfel, era ros, şi 
draperiile atârnau boțite. Cu toate acestea cămăruţa era 
curată şi atât de prezentabilă pe cât o îngăduia 
mobilierul. 

— De când sunt în comunitatea asta, vorbi 
reverendul Whiteburn cu o voce autoritară de bas, este 
pentru prima dată că sunt consultat de poliție. Consider 
că-i o mare cinste pentru mine. 

— Poate că, sugeră Tibbs, îndrumarea 

dumneavoastră spirituală a fost atât de bună, încât nu a 
fost nevoie până acum. 

— E foarte amabil că o spuneţi, domnule Tibbs, dar 
mi-e teamă de contrariu. Aţi petrecut mult timp în Sud? 

— Nu mai mult decât trebuia, admise Tibbs. Mama 
mea locuieşte aici. Încerc s-o conving să se mute în 
California, unde îi pot oferi un cămin mai bun, dar este o 
femeie în vârstă şi are alți copii pe coasta de est. 

— Înţeleg, spuse preotul, şi vocea puternică aproape 
că zgudui cămăruța. Pentru unii de-ai noştri, care au 
trăit toată viața aici, şocul integrării într-un alt mediu ar 
putea fi considerabil. 

Tibbs continuă: 

— Acum două nopţi a fost omorât un om aici; 
probabil că ştiţi şi dumneavoastră. Cercetez această 
crimă - cu aprobare oficială. Acum vreau să descopăr 
două lucruri; locul unde a avut loc crima şi, dacă pot, 
arma folosită. 

Reverendul Amos Whiteburn se aplecă înainte, şi 
scaunul păru, gata să se desfacă sub greutatea lui. 

— Din câte am înțeles, sărmanul om şi-a găsit 
moartea în mijlocul şoselei. 

— De fapt, nu acolo, replică Tibbs. 

Preotul îşi frecă bărbia mare. 

— Aveţi împuternicirea să continuaţi cercetările? 
întrebă el. 

— Aceasta este o convorbire oficială, îi răspunse 
Tibbs, şi nu va trebui să fie relatată nimănui. 

— Nu va fi, îl asigură grav preotul. 

— Maestrul Mantoli a fost ucis undeva la periferie, ori 
prin împrejurimi. 

Preotul se răsuci încă o dată în scaunul său incomod. 

— Cum v-aţi dat seama de asta? îl întrebă. 

— Examinând corpul, plus o deducție logică, asta-i 

tot. 

Preotul ezită, apoi începu să vorbească cu grijă: 

— Domnule Tibbs, e suspectat vreunul din oamenii 
noştri, fie direct, fie indirect, în legătură cu acest caz? 

— Din câte ştiu eu, răspunse Tibbs cu aceeaşi 
precauție, nimeni nu a sugerat că ucigaşul este 
neapărat un negru. 

— Asta e într-adevăr, replică preotul, un mic miracol. 
Dar v-am întrerupt, aşa că vă rog să continuaţi. 

Tibbs îl studie pe omul voinic din faţa lui, care arăta 
ca un fost boxer de categorie grea, apoi se hotări: 

— Mantoli a fost omorât cu o bucată de lemn de pin, 
cred, dar nu sunt sigur până nu primesc confirmarea de 
la laboratorul silvic. Am scos o mică aşchie din osul 
cranian şi am trimis-o la laborator. Vreau să găsesc 
bucata aceea de lemn. Să încerc să fac asta singur, ar fi 
aproape imposibil. Am venit la dumneavoastră, pentru 
că am auzit că vă ocupați foarte activ de educaţia 
tinerilor negri. 

Reverendul Whiteburn îşi încreţi fruntea şi îşi apropie 
vârfurile degetelor, într-un gest trădând preocupare. 

— Dacă e vorba de o bâtă, nu cred că a fost prea 
mare. Trebuie să fi fost o bucată de lemn foarte scurtă. 

— Cam aşa ceva, poate de vreo jumătate de metru. 

— Hm. Atunci ar putea fi o bucată de lemn de foc. 

Cum reverendul rămânea tăcut, Tibbs aşteptă 
răbdător. După câteva secunde, însă, omul din fața lui 
vorbi din nou. 

— Ştiţi, domnule Tibbs, mă gândesc să le spun 
tinerilor noştri - adică băieților şi fetelor din clubul 
nostru care au între zece şi cincisprezece ani — că aş vrea 
să strâng lemne de foc pentru biserică. Am să-i trimit să 
facă rost, doar o să stărui să nu ia din stiva nimănui, 
chiar dacă îi vor fi oferite de bună voie. Am să fac un joc 

din toată povestea asta. Şi pe măsură ce-mi vor aduce 
lemnele, şi vor aduce destul, voi încerca să găsesc ce 
căutați, dacă-mi spuneți despre ce-i vorba. 

— Pete maronii de sânge uscat. Nu vor părea pete de 
sânge, cel puțin pentru copii. O să avem mare noroc 
dacă vom găsi. 

Reverendul  Whiteburn privea problema ca şi 
rezolvată. 

— Vom începe imediat. Nu promit nimic, bineînțeles, 
dar vom aduna cât mai multe bucăţi de lemn răspândite 
prin zonă. Cât despre copii, nu trebuie să afle scopul 
adevărat al planului. 

— V-am putea folosi cu succes în California, spuse 
Tibbs admirativ. 

— E nevoie de mine aici, răspunse reverendul, 
simplu. 


— Bill Gillespie ridică receptorul şi răcni: 

— Da! 

— Bill, dacă poți să laşi slujba câteva minute, aş vrea 
să vii până la mine, la birou. Sunt aici câțiva consilieri şi 
ar trebui să vii şi tu. 

Gillespie recunoscu fără multă osteneală vocea 
primarului. 

— Vin chiar acum, Frank, răspunse, şi închise 
telefonul. 

În timp ce trecea prin anticameră, aruncă o privire 
polițistului de serviciu şi, când întoarse capul, observă 
cu satisfacție o uşoară licărire de frică în ochii omului. 
Apoi ieşi afară în soarele strălucitor, simțindu-se destul 
de bine şi gândind că, indiferent ce ar avea în minte 
Frank Schubert, va putea să-i facă față uşor. 

Dar n-a fost chiar aşa de uşor. Schubert îi ură bun 
venit şi făcu semn cu mâna spre cei trei bărbați care 

aşteptau. 

— Bill, îi cunoşti pe domnii Dennis, Shubie şi 
Watkins. 

— Desigur. Bună ziua, domnilor. 

Gillespie se aşeză cu aerul unui înalt funcționar 
chemat să depună mărturie. Oricum, asta era impresia 
pe care încerca s-o creeze. Intenționa să rămână calm şi 
curtenitor, indiferent ce-l aştepta, căci votul celor patru 
bărbați din fața lui avea destulă greutate în consiliul 
oraşului ca să-l zboare din slujbă. 

— Bill, băieții m-au rugat să te invit ca să discutăm 
cazul Mantoli. Fireşte, suntem cu toții preocupați de 
această crimă. 

— În legătură cu crima, domnule Gillespie, îl 
întrerupse Watkins, am vrea să ştim ce s-a întreprins 
până acum şi ce se întreprinde. 

— Nu e una şi aceeaşi întrebare? întrebă Gillespie. 

— Vreau să spun ce s-a făcut pentru a se rezolva 
cazul, şi ce e cu toate zvonurile astea că aveți un polițist 
negru în secție. 

Gillespie ridică din umeri. 

— Am să vă răspund, în ordine inversă, domnule 
Watkins. Unul din oamenii mei a prins un negru la gară. 
Avea o groază de bani la el, aşa că l-a adus la secție. 

— A procedat corect, mormăi Watkins. 

— La interogatoriu, mi-a spus că e din California şi că 
e polițist. Am verificat şi e într-adevăr aşa. 

— Aici nu e California, se amestecă Shubie. 

— Ştiu, mârâi Gillespie, dar se controlă imediat. Îmi 
pare rău. Numai când mă gândesc la el, şi-mi ies din 
sărite. Se uită la Shubie şi constată că explicația îl 
mulțumise. Oricum, George Endicott mi l-a vârât pe gât. 
Nu vreau să fiu nepoliticos cu un consilier, dar nu cred 
că se pricepe să conducă o secție de poliție. Ei, şi domnul 

Endicott a vorbit cu şeful poliţiei unde lucrează negrul 
ăsta şi aflat că Virgil Tibbs e specialist în omucideri. Aşa 
că l-a cerut cu împrumut, ca să ne dea ajutor aici. 

— Specialistul în omucideri este deci negrul nostru, 
spuse Watkins. 

— Chiar el, aprobă Gillespie. Şi nu că vreau să fug de 
răspundere, dar domnul Schubert este cel care mi-a 
spus să-l folosesc; şi am făcut ce mi-a cerut patronul. 

— Drept să spun, nu-mi place, exclamă Watkins, 
aproape ridicându-se în picioare. Nu vreau să umble 
niciun negru prin oraş şi să pună întrebări albilor, ca şi 
cum ar fi cine ştie ce de capul lui. Avrut să vorbească cu 
barmanul meu de noapte, Ralph, la bufet; dar Ralph nu 
i-a dat drumul înăuntru. Apoi s-a dus la bancă, 
purtându-se de parcă ar fi fost un alb. Câţiva băieți sunt 
gata să-l înveţe care i-e lungul nasului şi o vor face în 
mod sigur, dacă nu-i dai papucii. 

Gillespie se uită la Frank Schubert, şi aşteptă ca 
primarul să zică ceva. Când îşi dădu seama că era în 
centrul atenției generale, Schubert se aplecă şi scoase 
din sertarul biroului un teanc de ziare. 

— Mantoli nu era chiar o celebritate, dar odată ucis a 
făcut senzație. Ştirea a devenit şi-mai senzațională când 
un polițist de culoare a început să se ocupe de caz. Dacă 
nu v-aţi dat încă seama de asta, vă rog s-o faceți acum. 
Ştiţi că nu ne strică puţină reclamă; Să profităm deci, şi 
să ne bucurăm de publicitatea ce se face astfel 
festivalului muzical. 

Dennis deschise pentru prima dată gura. 

— Prostii, spuse el. 

Schubert îl privi încercând să-şi păstreze calmul, dar 
simţi că-i era peste puteri să se stăpânească. 

— Luke, ştiu că ai fost tot timpul împotriva 
festivalului muzical, şi într-un fel e dreptul tău. Dar îţi 

place sau nu, am intrat în horă şi trebuie să jucăm până 
la sfârşit. Dacă dă greş, ai avut tu dreptate, şi n-are rost 
să ne certăm. Dacă reuşeşte, însă, atunci poate or să 
intre ceva bani în oraşul ăsta, şi o să fie bine pentru 
toată lumea. 

— Poate, spuse Dennis. 

Schubert reveni iarăşi la ştirile din ziare. 

— Domnilor, am primit un telefon de la Newsweek cu 
câteva minute înainte de venirea dumneavoastră aici. 
Dorea o relatare completă a ajutorului dat de Tibbs aici. 
Dacă o publicăm, înseamnă publicitate națională pentru 
noi toți. 

— Pe naiba, şi ce vor spune oamenii noştri? se răsti 
Watkins. 

— Will, asta n-are importanță. Avem nevoie de negru 
până îl înfundăm, sau până când rezolvă Bill cazul. Şi 
Schubert se întoarse spre Gillespie. Tocmai asta doream 
să te întreb. Nu-ţi pun sare pe coadă, dar ia zi, când ai de 
gând să ne scapi de situația asta? 

Gillespie îşi drese puțin vocea pregătindu-se să 
răspundă.. 

— E o rutină obişnuită în aceste cazuri, o rutină care 
dă rezultate. Asta-i ce facem acum. De asemenea, mai 
fac unele investigații chiar eu personal. Nu vă pot spune 
precis, domnilor, când vom prinde criminalul, dar vă pot 
spune că facem progrese. Mai mult, controlez toate 
acțiunile lui Virgil, şi dacă face cea mai mică greşeală, îl 
fac una cu pământul. Ştiu că a fost la bancă, dar s-a 
purtat foarte respectuos, şi până acum nu a făcut nimic 
de care să-l pot acuza. 

— Totuşi nu-mi place, insistă Watkins. Nicio revistă 
din New York condusă de o şleahtă aflată în slujba 
negrilor nu ne va spune ce să facem în oraşul nostru. Noi 
trăim aici, şi noi conducem oraşul. 


95 


Frank Schubert izbi tare cu palma în masă. 

— Will, cu toţii avem acelaşi punct de vedere, nu e 
nicio îndoială în privința asta. Dar fii practic. Gillespie îl 
ține pe negru la locul lui. Cât despre Newsweek, nu ştiu 
cine o conduce şi, sincer să fiu, nici nu-mi pasă. E o 
revistă care-mi place şi mă abonez la ea. Hai, dă dovadă 
de puţin bun-simț. Trebuie să ducem la bun sfârşit toată 
povestea, şi s-ar putea să iasă ceva grozav. 

— Nu-mi pasă ce facem, ripostă Watkins, dar vreau 
să scăpăm de negrul ăsta până ce băieții nu-şi pierd 
răbdarea şi nu-l lichidează. Atunci vom avea o 
publicitate de care n-avem nevoie. Poate ne trezim şi cu 
FBI-ul pe cap... 

Schubert lovi din nou în masă. 

— Desigur, desigur. Cu toții vrem să lichidăm acest 
caz şi să scăpăm de negru. Bill zice că totul se află sub 
controlul lui. Dacă el spune aşa, atunci aşa e. Şi, 
întorcându-se spre Gillespie: Suntem alături de tine, 
Bill, ştii bine. Du-te şi rezolvă-ți treaba, dar nu o lungi 
prea mult. Când totul se va termina, poate vom reuşi şi 
noi să revenim la normal. 

Dennis se arătă pesimist: 

— Nu, n-o să putem; întâi trebuie să aibă loc 
blestematul de festival muzical, şi să ne ţinem noaptea 
nevestele încuiate în casă cât or să mişune turiştii în 
oraş. Stăm grozav: avem doar nişte bănci de lemn pe 
care să poată şedea oamenii şi un cadavru în loc de 
dirijor. Numai după ce vom scăpa de tot balamucul ăsta, 
poate vom putea reveni la normal. 

Schubert era cât pe-aci să explodeze, dar reuşi să se 
stăpânească. 

— Felul ăsta de a discuta nu ne duce nicăieri. Cred că 
fiecare îl înțelege pe celălalt, spuse el hotărât, şi Bill are 
destul de lucru. La fel şi eu. Vă mulțumesc că ați venit şi 

vă vom ţine la curent cu noutăţile. 

Şedinţa se termină în tăcere. În drum spre birou, Bill 
Gillespie îşi tot încleşta şi descleşta pumnii. Trebuia să 
existe o rutină la soluționarea unei crime. Se hotări s-o 
descopere şi s-o pună în practică. Avea destui oameni 
sub comanda sa, şi va avea grijă ca ei să-şi vadă de 
treabă. 

În aceeaşi noapte, când Sam Wood se prezentă la 
slujbă la douăsprezece fără un sfert, rămase surprins 
găsindu-l pe Virgil Tibbs stând liniştit pe coridor. Fu şi 
mai surprins când află că Virgil Tibbs îl aştepta pe el. 

După ce Sam trecu datele obişnuite în registru, Tibbs 
se apropie de el şi îi propuse: 

— Dacă nu ai nimic împotrivă, aş vrea să patrulez cu 
dumneata în noaptea aceasta. 

Sam rămase trăsnit auzindu-i rugămintea. Se gândi 
la o mulțime de motive pentru care detectivul negru 
putea sau nu putea să patruleze cu el. 

— Vrei să patrulezi toată noaptea? întrebă el. 

Tibbs dădu din cap: 

— Toată noaptea. 

— Nu ştiu ce va spune Gillespie, şovăi Sam. 

— Mi-a spus să procedez cum vreau. Şi eu vreau să 
patrulez cu dumneata. 

— Vino atunci. 

Lui Sam nu-i plăcea câtuşi de puţin să rămână în 
compania lui Tibbs timp de opt ore, dar se gândi că după 
trei ani de patrulare de unul singur, n-o să fie nicio 
nenorocire să aibă într-o noapte un pasager. În fond, 
s-ar putea să fie chiar bine să ai pe cineva lângă tine în 
maşină. Îşi aminti cu un fior de spaima sa din noaptea 
trecută. Dacă-l refuza pe Tibbs, Gillespie ar putea să 
intre rău în el. Polițistul de serviciu era martor că Tibbs 
îi ceruse să-l ia şi că-i spusese că are încuviințarea lui 

Gillespie. Sam se hotărî să dea curs rugăminții şi se 
îndreptă spre maşina de patrulare. 

După ce Sam se aşeză la volan, Tibbs deschise 
portiera cu un gest nepăsător şi se aşeză lângă el. Sam 
apucă volanul cu hotărâre, chibzuind ce-ar putea să-i 
spună. De fapt, la fel merseseră şi data trecută până la 
casa Endicott; foarte bine, putea să suporte şi acum. 

Porni motorul şi părăsi parcajul poliției. 

— Ce-ai vrea să fac? întrebă îndată ce maşina, se 
depărtase de secție. 

— Dacă nu te deranjează prea mult, replică Tibbs, aş 
vrea să urmezi exact itinerariul din noaptea când a fost 
omorât Mantoli. Încearcă să mergi pe acelaşi traseu şi cu 
aceeaşi viteză. Crezi că poţi? 

— Am să merg pe acelaşi traseu şi am să caut să se 
potrivească, până la ultima secundă. 

— Asta mi-ar fi de mare folos. Te deranjează dacă 
vorbesc sau preferi să tac? 

— Spune ce vrei, replică Sam. Nu mă deranjezi cu 
nimic. 

Cu toate acestea, merseră un timp în tăcere. Sam îşi 
făcu un titlu de glorie din a conduce maşina pe acelaşi 
traseu ca cel din noaptea crimei. Se uită la ceas. 

— Ai descoperit ceva? îl întrebă pe negru. 

— Am descoperit cât de cald poate să fie la miezul 
nopții, răspunse Tibbs. 

— Credeam că ştii, îi aminti Sam. 

— Touché, spuse Tibbs. 

— Ce înseamnă exact cuvântul ăsta? întrebă Sam. 

— E un termen folosit la scrimă. Când adversarul te-a 
atins, recunoşti acest lucru spunând touché. Literal, 
înseamnă „atins”. 

— În ce limbă? 

— Franceză. 

— Văd că ai ceva şcoală, nu glumă, spuse Sam şi coti 
la o curbă, după care se uită la ceas. 

— N-aş putea să conduc o maşină la fel de bine ca 
dumneata, recunoscu Tibbs.. Nu ştiu pe nimeni care să 
şofeze mai bine. 

Fără voie, Sam se simți încântat. Ştia că, într-adevăr, 
chiar dacă nu ar fi în stare de nimic altceva, maşina cel 
puțin o conducea magistral. Era bucuros că şi altcineva 
îşi dădea seama de asta. Şi deşi era, învăţat altfel, 
începuse să-i placă Tibbs, ca om. 

— Virgil, poate că ai putea să-mi răspunzi la o 
întrebare. Am citit odată o poveste despre un om cu 
adevărat speriat. Umbla prin oraş noaptea, 
aşteptându-se din moment în moment ca cineva să sară 
asupra lui şi credea că putea mirosi în aer frica, dacă 
asta are vreun sens. Oricum, autorul folosea un termen 
- dar nu pot să mi-l amintesc. Începea cu m... Un fel de... 
mieunat de pisică. Mi-aduc aminte că l-am căutat la 
vremea aceea. 

— Hm. Să mă gândesc. Ar putea fi „miasmă”? 
răspunse Tibbs. 

— Asta e, exclamă Sam. Cât m-a mai chinuit 
cuvântul ăsta! E un cuvânt rar. Cum de-l ştii? 

— Şi eu l-am citit într-o carte... Am dat de el de mai 
multe ori, aşa că mi s-a întipărit în minte. O simplă 
coincidență. 

— Aş fi vrut să merg şi eu la şcoală mai departe, 
spuse Sam, rămânând şi el uimit că-i face confidențe. 
Am urmat liceul un timp, dar apoi mi-am luat o slujbă la 
garaj. Am lucrat acolo un timp, şi pe urmă am obținut 
slujba asta. 

— Ai fost la şcoala de poliţişti? îl întrebă Tibbs. 

— N-am avut norocul ăsta. Oh, şi bine că mi-am 
amintit: voiam să te întreb ceva. 

Tibbs aşteptă un moment, apoi spuse: 

— Dă-i drumul şi întreabă-mă. 

— Poate că nu-i treaba mea, dar am auzit că i-ai spus 
azi ceva lui Gillespie, care l-a zdruncinat. Tare aş vrea să 
ştiu ce i-ai spus. 

Virgil Tibbs privi un moment pe fereastră, cercetând 
pavajul pe unde treceau. 

— I-am spus că Mantoli nu a fost omorât acolo unde 
l-ai găsit, că după ce-a fost ucis, cadavrul lui a fost adus 
şi lăsat acolo. lată de ce Gottshalk, inginerul cu 
rachetele, a fost scos din cauză. Cadavrul în mod sigur 
n-a fost acolo când a trecut el cu maşina. A fost adus de 
la locul crimei pe autostradă, şi după câteva minute l-ai 
găsit. 

— Virgil, cum dracu de ştii tu toate astea? 

— Ai şti şi tu, Sam, dacă ai fi avut ocazia să examinezi 
cadavrul. 

Sam tresări când auzi că-i spune pe nume. Tocmai 
acum când începuse să-l îndrăgească pe negru, acesta 
încerca să se pună pe picior de egalitate cu el, şi Sam nu 
putea îngădui asta. Dar pe moment se hotări s-o lase 
baltă. În schimb, îi puse o întrebare: un singur cuvânt 
era de ajuns. 

— Cum? 

— Examinând palmele mâinilor. 

— Ce-ar fi s-o iei de la capăt? 

Încă iritat, Sam încercă să fie dur, dar rosti întrebarea 
pe un ton blând. 

— O.K., Sam. Să ne întoarcem la momentul când 
Mantoli a fost lovit în cap. Ştim acum că a fost o lovitură 
fatală, dar n-am aflat dacă omul a murit instantaneu, 
sau a mai fost conştient câteva minute după ce a fost 
izbit. 

Sam viră uşor şi se uită la ceas; mergea după orar, 

ascultând foarte atent ce spunea Tibbs. 

— Dacă omul a murit instantaneu sau lovitura l-a 
lăsat câteva minute inconştient, ce s-ar fi întâmplat? 

— S-ar fi prăbuşit jos. 

— Da, dar cum s-ar fi prăbuşit? Nu uita că sunt două 
posibilități: fie mort, fie inconştient. 

Sam se gândi un moment. 

— Cred că s-ar fi prăbuşit ca un sac cu cartofi, spuse, 
şi privi atent la Tibbs, care era întors pe jumătate spre el, 
cu brațul drept pe portieră. 

— Exact; i s-ar fi îndoit genunchii, umerii i s-ar fi 
încovoiat, capul i-ar fi căzut în piept şi ar fi căzut 
grămadă. 

Mintea lui Sam se lumină pe dată. 

— Dar corpul lui Mantoli era întins, şi brațele le avea 
date peste cap. 

— Exact. Am văzut fotografiile cadavrului, aşa cum 
l-ai găsit. 

— Stai puţin, îl întrerupse Sam. Să zicem că a rămas 
conştient câteva minute după ce-a fost lovit... 

— Continuă, îl îndemnă Tibbs. 

— Atunci, ar fi întins mâinile şi ar fi încercat să se 
apere. 

— Acum, începi să gândeşti ca un adevărat 
criminalist, îl încurajă Virgil. 

— Şi asta e poziţia în care l-am găsit. 

— Exact. 

— Aşa că a fost conştient probabil câteva minute 
după ce-a fost lovit. 

Sam era atât de absorbit de discuţie, că uită că 
virează. Se uită repede în spate şi făcu o întoarcere 
bruscă, accelerând ca să recupereze timpul pierdut. 

— Nu cred, spuse Tibbs. 

— Poate că mi-a scăpat ceva. 

— Să presupunem că Mantoli a fost omorât acolo 
unde l-ai găsit tu. Pentru ca să fie astfel întins, trebuie 
să fi încercat să evite căzătura, întinzând mâinile. 

— Am înţeles, explodă Sam. Şi dacă ar fi făcut aşa, 
pavajul i-ar fi zgâriat palmele, julindu-i probabil puţin 
pielea. 

— Şi? 

— Aşa că dacă nu i s-a julit pielea şi nu există nici un 
alt indiciu de acest fel, înseamnă că nu s-a prăbuşit 
acolo. 

— Sau dacă s-a prăbuşit totuşi acolo, termină Tibbs, 
cineva a fost destul de grijuliu ca să întindă corpul. 

— Da - deşi mi se pare puţin probabil, adăugă Sam. 
Fiindcă era în mijlocul autostrăzii, şi oricând ar fi putut 
trece o maşină. 

— Sam, spuse Tibbs, ai calitățile unui adevărat 
profesionist. 

De data asta Sam nici nu mai observă că Tibbs îi 
spusese pe nume. Se şi vedea detectivul Sam Wood, 
specialist în criminalistică! Apoi îşi aminti că negrul de 
lângă el era exact ceea ce visa el să devină. 

— Cum ai învățat meseria? îl întrebă. 

— La cea mai bună şcoală din lume şi după o 
experiență de zece ani. Oricine intră în poliția din 
Pasadena începe prin a merge la şcoală. E uimitor cât de 
multe se pot învăţa într-un timp relativ scurt. 

Sam chibzui câteva minute, înainte de a pune 
următoarea întrebare: 

— Virgil, am de gând să-ţi pun o întrebare care nu 
cred că o să-ți placă. Dar vreau să ştiu. Cum de te-au 
ales tocmai pe tine? Nu, nu asta am vrut să spun. Vreau 
să te întreb pur şi simplu: cum se face că un om de 
culoare a profitat de toate aceste avantaje? Acum, dacă 
te-ai înfuriat dă-i drumul. 

Tibbs îi răspunse însă cu o întrebare. 

— Ai trăit totdeauna în Sud, nu-i aşa? 

— N-am fost niciodată mai departe de Atlanta, admise 
Sam. 

— Ei bine, oricât ţi-ar fi de greu să crezi, dar există 
locuri în țara asta unde un om de culoare, ca să folosesc 
cuvintele tale, e pur şi simplu o ființă umană ca oricare 
alta. Nu oricine se poartă aşa, dar sunt destul de mulți, 
aşa că trec săptămâni întregi fără ca cineva să-mi 
amintească că sunt negru. Aici nu pot să uit nici măcar 
un sfert de oră. Dacă te-ai duce într-un loc unde oamenii 
te disprețuiesc pentru accentul tău din Sud, deşi 
vorbeşti natural, în modul cel mai firesc cu putinţă, 
atunci ţi-ai da seama cât de cât ce-inseamnă să fii 
hărțuit pentru ceva de care nu eşti vinovat, şi oricum 
n-are niciun fel de importanță. 

Sam clătină din cap. 

— Sunt câțiva băieți aici care te-ar omori dacă te-ar 
auzi vorbind astfel, îl avertiză Sam. 

— Exact ce-am spus şi eu, replică Tibbs. 

Sam chibzui un timp, apoi hotări că discutase destul 
cu Tibbs şi rămase tăcut, până când maşina trecu de 
curba din fața farmaciei Simon. Se uită la ceas şi 
constată că era cu un minut în avans față de orar. 
Scoase cu grijă registrul şi, încet, completă raportul. 
Apoi se uită la ceas şi constată că reuşise să umple 
jumătate din minutul în plus. Notă ora în registru şi 
apoi, aprinzând lumina de bord, îi întinse lui Tibbs 
registrul. 

Detectivul negru îl studie atent şi apoi i-l înapoie. Sam 
îşi dădu seama, fără să întrebe, că observase potrivirea 
până la minut a timpului cu timpul din noaptea crimei. 
Şi avea dreptate. 

— E uimitor, Sam, spuse Tibbs. Cunosc foarte puţini 

oameni care ar putea realiza performanța ta din noaptea 
asta. Tibbs se opri un moment, apoi urmă: Partea care 
urmează este cea mai critică, şi desigur că ştii. 

— Fireşte că ştiu, domnule Tibbs, răspunse Sam, cu o 
urmă de venin în glas. 

— Atunci, încrederea mea în tine e justificată, spuse 
Tibbs. 

Răspunsul îl zăpăci pe Sam: nu era sigur ce anume 
vrusese să spună Tibbs. Dar nu prea ştia ce trebuia să 
facă. 

— O.K., hai să mergem, spuse şi porni motorul. 

Încă enervat, trecu peste linia ferată, luând-o prin 
mahalale şi prin cartierul negrilor. Ajuns acolo, cobori 
geamul şi începu să cerceteze străzile în căutare de 
vagabonzi. Dar nu era niciunul. Cu ochii în patru, o luă 
înapoi pe ruta sa obişnuită, printre casele mici şi 
nevopsite, dincolo de linia de rezervă; în susul străzii 
care trecea pe lângă casa lui Purdy. 

Începu să se gândească la Dolores. Dacă o să fie şi în 
noaptea asta trează? Se mai întâmplase de două ori 
înainte. I-ar fi dat negrului posibilitatea să vadă o albă 
frumuşică, despuiată. Cu două cvartale înainte de a 
ajunge la casa lui Purdy, Sam coti cu maşina la dreapta 
şi se hurducă mai departe. Un uşor sentiment de 
vinovăție se lupta să iasă la suprafață, dar Sam îl 
înăbuşi. Era convins că uşoara lui ezitare trecuse 
neobservată. 

La capătul celor două cvartale, Sam viră din nou la 
stânga şi-şi continuă drumul în sus, pe strada 
întunecoasă, exact cum condusese toată seara. Când 
maşina săltă deodată pe o bucată de drum nepavat, Sam 
tresări, apoi îşi aminti că la următorul colț era o 
intersecție, care avea să-l readucă pe ruta sa obişnuită. 
Era exact prin spatele casei lui Purdy. Când ajunse la 

colț coti uşor, urcând din nou pe caldarâm, şi o ţinu 
drept până ajunse pe şosea. Se opri, aşa cum făcea 
întotdeauna, şi apoi se îndreptă spre bufet. 

În timp ce mărea viteza, se întrebă ce să facă cu Virgil 
cât timp va mânca - negrii n-aveau voie să intre. Ajunse 
la locul de parcare, şi încă nu luase nicio hotărâre. Se 
uită la ceas. 

— Ai respectat exact orarul? îl întrebă Tibbs. 

Sam încuviință, dând din cap, şi adăugă: 

— Mă opresc un sfert de oră să mănânc ceva. 

Înainte de a mai putea adăuga ceva, Tibbs îl scoase 
din încurcătură. 

— Du-te şi nu te grăbi, spuse. Te aştept aici. 

Odată intrat înăuntru, Sam simți că-l mustră 
conştiinţa; fusese zdruncinată de un lucru simplu, puţin 
important în fond, dar să laşi un om să aştepte, chiar şi 
un negru, în timp ce tu te dregi luând o gustare, asta era 
chiar prea de tot. 

— Fă-mi un sandviş cu şuncă şi pune şi o porție de 
plăcintă, îi spuse lui Ralph, şi ai grijă să adaugi un 
pahar cu lapte şi câteva căpşuni. 

— N-or fi pentru polițistul negru, nu-i aşa? îl întrebă 
Ralph. Dacă e pentru el, spune-i că am închis. 

Sam se ridică în picioare cât era el de înalt. 

— Când îţi spun să faci ceva, răcni el, aşa să faci. Nu-i 
treaba ta cui îi dau eu mâncarea. 

Ralph se sperie puțin, dar nu cedă. 

— Patronului meu n-o să-i placă, îl avertiză el. 

— Hai, mişcă, ordonă Sam. 

Ralph se mişcă, fără chef. Când Sam îi puse un dolar 
pe tejghea, barmanul îl luă şi-i înmână restul de parcă 
ar fi pus mâna pe ceva murdar. Şi după ce polițistul 
închise uşa în urma lui, tânărul slăbuț şi cu coşuri pe 
față îşi schimonosi trăsăturile într-un rânjet, gândind: 

„Te-ai dat cu negrii!” Indiferent de ce se va întâmpla, el îi 
va spune patronului său. Patronul era consilier, şi nu-l 
vedea pe Sam Wood poruncindu-i unui asemenea om. 

Mutrele lui Ralph nu-l deranjară deloc pe Sam; 
dimpotrivă, îl ajutară să-şi potolească conştiinţa. Se 
simți foarte mândru când îi duse mâncare lui Tibbs. 
Porni motorul, o luă pe şosea în jos, se uită la ceas şi îşi 
primi recompensa - mergea exact după orar. Cu grijă, 
conduse maşina până la locul unde găsise cadavrul, 
aprinse semnalizatoarele din spate şi opri. 

— Este ora la care te-ai oprit atunci? întrebă Tibbs. 

— Exact - nicio secundă mai mult ori mai puţin, 
răspunse Sam. 

— Îţi mulțumesc foarte mult, spuse Tibbs. Mi-ai fost 
de mare ajutor, mai mult decât ţi-ai putea da seama. Şi 
îți mulțumesc şi pentru gustare. 

Făcu o pauză, ca să ia o înghiţitură de lapte şi să 
muşte o dată din sandviş. 

— Acum aş vrea să te întreb ceva; de ce-ai schimbat 
cu bună ştiinţă traseul după ce-am trecut adineauri 
peste calea ferată? 

CAPITOLUL 9 


Când Bill Gillespie aflase că fusese numit şeful poliției 
din micul orăşel Wells, sărbătorise evenimentul 
cumpărând mai multe cărți despre conducerea unei 
secții de poliție şi despre investigațiile necesare pentru 
descoperirea crimelor. În primele săptămâni petrecute la 
Wells, cărţile îl făcuseră să se simtă într-un fel 
important, în ciuda faptului că nu-şi făcuse timp să le 
citească. După şedinţa din biroul primarului Schubert, 
se hotări să le parcurgă fără întârziere. În liniştea serii, 
după ce cinase bine şi-şi pusese papucii, se aşeză la 
masă şi încercă să se concentreze asupra studiului. 

Începu cu Cercetarea omuciderii. Înainte chiar de a fi 
citit prea mult, îşi dădu seama câte lucruri nu ştie, câte 
lucruri ar fi trebuit să facă, şi nu le făcuse. De pildă, 
problema cadavrului: în loc să-l fi examinat cu atenţie, 
sau să fi pus pe oamenii săi s-o facă, se mulțumise să 
arunce în treacăt o privire şi plecase de îndată. Şi o 
făcuse şi cu martori. Din fericire, martorii se pare că nu 
observaseră greşeala lui. 

Îşi aminti apoi că Virgil Tibbs fusese de faţă. Şi nu 
numai că fusese de față, dar, rugat să examineze 
cadavrul, se apucase să facă o foarte minuțioasă 
examinare, chiar dacă pe moment nu fusese vorba decât 
de un interes pur ştiinţific. 

Gillespie lăsă cartea din mână şi îşi împreună mâinile 
la ceafă. Aflat într-o rară dispoziţie de loialitate, admise 
că scorul era în favoarea detectivului negru. Apoi îi veni 

ideea fericită să-i ceară lui Tibbs un raport asupra celor 
constatate, şi astfel să umple golul din propriile sale 
investigații. Singurul lucru care-l deranja era că, în felul 
acesta, recunoştea abilitatea profesională evidentă a lui 
Tibbs. Cântări un moment situația şi decise că prețul nu 
era prea mare. l-ar prinde bine să aibă raportul. Se 
hotări să i-l ceară a doua zi dimineaţă. 

Când în sfârşit se duse la culcare, simți că seara 
fusese folositoare şi dormi bine. 

O rămăşiţă a bunei sale dispoziții se păstră şi a doua 
zi dimineaţa; în timp ce se bărbierea şi îşi lua gustarea, 
îşi făcu tot felul de planuri. Când ajunse la birou, îl 
aştepta Erick Kaufmann. Gillespie îl privi şi îi făcu semn 
să ia loc. 

— Ce pot să fac pentru dumneata? îl întrebă. 

— Vreau un permis de port-armă, spuse Kaufmann 
intrând direct în subiect. 

— O armă? Pentru ce? Ai de regulă sume mari de bani 
asupra dumitale? întrebă Gillespie. 

— Aş vrea să am, răspunse Kaufmann. Maestrul 
Mantoli avea deseori la el bani... dar eu nu sunt 
obişnuit. 

— Atunci, de ce vrei să porți armă? 

Kaufmann se aplecă înainte. 

— Nu vreau să fac niciun comentariu la adresa secției 
pe care o conduceţi, domnule şef, şi vă rog să n-o 
interpretați astfel, dar un criminal umblă liber prin oraş. 
L-a omorât pe maestrul Mantoli. Fiica lui şi cu mine 
urmăm probabil la rând. Până aflăm de ce s-a comis 
crima, m-aş simți mult mai bine dacă aş avea cu ce să 
mă apăr. 

— Deci, ai de gând să mai rămâi aici? 

— Da. Domnul Endicott şi comitetul de organizare 
m-au rugat să mă ocup în continuare cu organizarea 

festivalului, cel puţin până or găsi pe altcineva. Duena — 
vreau să spun domnişoara Mantoli - va rămâne aici 
până după concert, ca oaspete al familiei Endicott. Nu 
are unde să se ducă. 

— Credeam că se duce în Italia, să-l înmormânteze pe 
tatăl ei. 

— Se va duce cu sicriul în Italia, dar va reveni 
imediat. La urma urmei, s-a născut în această țară. 
Mantoli era cetățean american, chiar dacă toți ai lui 
trăiesc în Italia. 

Gillespie era satisfăcut. 

— Domnule Kaufmann, ai fost vreodată acuzat de 
vreun delict? 

— Bineînţeles că nu. N-am fost niciodată în niciun fel 
de încurcătură cu poliția, nici măcar vreo contravenție. 

Gillespie luă interfonul: 

— Arnold, te rog să înregistrezi cererea domnului 
Kaufmann pentru un permis de port-armă şi să-i 
întocmeşti fişa cu amprentele digitale. 

— Vă mulțumesc foarte mult, spuse Kaufmann. 
Înseamnă că pot să mă duc să-mi cumpăr o armă? 

— Tehnic vorbind, nu, răspunse Gillespie. Trebuie 
mai întâi întocmite formele. 

— Cât timp va dura? 

— Oh, câteva zile. Oricum, dacă simți că te paşte 
vreun pericol, deşi sunt sigur că îți putem oferi protecție, 
du-te şi cumpără-ți un pistol şi vino cu el aici să-l 
înregistrăm. După asta îți voi da o autorizaţie ca să-l 
porți în oraş, până ţi se eliberează permisul de 
port-armă. Dacă mergi însă la Atlanta sau în altă parte, 
te rog să nu iei pistolul cu dumneata. 

Kaufmann se ridică. 

— Aţi fost foarte amabil. 

— N-ai de ce să-mi mulțumeşti. 

Gillespie se ridică, îi întinse mâna lui Kaufmann şi îşi 
reluă locul pe scaun în timp ce acesta părăsea 
încăperea. O clipă mai târziu, Pete, care era de serviciu, 
veni cu raportul zilnic. 

— Ceva nou? întrebă Gillespie. 

— Nu prea, şi Pete clătină din cap; nu văd nimic care 
ar putea aduce lumină în cazul Mantoli. Şovăi o clipă, 
apoi adăugă: Ştiaţi că Sam Wood a avut un însoțitor în 
noaptea trecută? 

Gillespie îşi ridică sprâncenele în semn de întrebare. 

— L-a însoțit Virgil, explică Pete. A sosit aici cu câteva 
minute înainte de miezul nopţii şi l-a rugat să-l lase să 
vină cu el. Şi fiindcă ați dat ordin să colaborăm cu Virgil, 
Sam l-a luat. 

— Pariez că lui Sam i-a convenit, comentă Gillespie. 

— Cred că nu în mod deosebit, replică Pete. L-am 
auzit întorcându-se în jurul orei patru şi 
descotorosindu-se de Virgil; Sam era furios. 

— Unde-i Virgil acum? 

— Nu ştiu exact. A cerut o hartă cu imobilele din oraş, 
una din acelea detaliate, şi apoi a plecat cu maşina pe 
care i-ați îngăduit s-o folosească. 

— Când mai dai de el, spune-i că vreau să-l văd, 
ordonă Gillespie. 

— Da, domnule. Şi să ştiţi că printre scrisorile pe care 
vi le-am pus pe birou, aveţi una nedeschisă. Scrie pe ea 
„Strict confidenţial”. 

— Mulţumesc. 

Gillespie îi făcu semn că poate să plece şi scormoni 
după scrisoare în teancul din fața lui. Când o găsi şi 
văzu că era într-un plic simplu, fără adresa 
expeditorului, înțelese la ce să se aştepte. Deschise 
furios plicul şi citi cât putu de repede, pentru a cuprinde 
dintr-o singură privire singura filă pe care o conținea: 

Gillespie, 


Poate că te-ai mirat cam de-ai obținut slujba asta, în locul 
altora mai buni care au fost refuzați. Cauza e că veneai din 
Sud şi credeam că eşti destul de puternic ca să-i ţii pe negri la 
locul lor. N-avem nevoie de integrare. Rolul tău e să-i ţii pe 
blestemațţii de negri departe de şcolile noastre sau de oricare 
alt loc unde cei cărora le plac negrii ar dori ca aceştia să 
ajungă. N-avem nevoie de ei nici la poliţie, aşa că fă bine şi 
descotoroseşte-te de negrul care lucrează pentru tine. Fă-i 
vânt din oraş. Dacă n-o faci tu, o vom facem noi în locul tău, şi 
să ştii că nu glumim. Dacă nu te grăbeşti, te vom zbura şi pe 
tine. Şi nici nu-i cine ştie ce de capul tău, ca să revii din nou 
de unde ai plecat. Te-am avertizat. 


Furia care-l cuprinse şi pe care ştia că n-o poate 
stăpâni, îl făcu să vadă roşu. Ştia că trebuia să încerce 
să afle cine i-o trimisese, dar în acelaşi timp era sigur că 
nu-l va găsi. Mototoli hârtia în palma-i masivă şi o 
aruncă furios la coş. Să încerce ei să-l pună la locul lui! 
Numai să încerce! Îşi încleşta pumnii şi îi ridică în sus, 
ca să-i poată privi. Niciun nepricopsit de sudist nu putea 
spune unui texan ce să facă. Şi fie că le convenea ori nu, 
el era şeful poliției şi trebuiau s-o înghită. 

Era încă furios când sună interfonul. 

— Ce-i? întrebă Gillespie. 

— Tocmai a telefonat Virgil şi a întrebat la ce garaj 
sunt duse maşinile poliției. l-am spus că vreți să-l 
vedeți, aşa că vine îndată. 

Prima reacţie a şefului poliției a fost de mânie 
împotriva detectivului negru care-l pusese în situația 
asta. Apoi mânia i se îndreptă într-altă direcție. 
Vasăzică, îi porunciseră lui să se descotorosească de 
Tibbs! Ei bine, tocmai de aceea se hotărî să-l țină lângă 

el, atâta timp cât va dori. 

Îşi tot frământa mintea ce contra-măsuri să ia, când 
auzi o bătaie în uşă. Ridică privirea, şi văzu pricina 
necazurilor sale stând respectuos în prag. 

— Aţi vrut să mă vedeți, domnule? întrebă Tibbs. 

Gillespie făcu un efort ca să vorbească fără încordare 
în voce şi să-şi stăpânească firea. 

— Da, Virgil. Mă tot întrebam când ai de gând să-mi 
prezinți un raport în urma examinării cadavrului lui 
Mantoli. 

Faţa de obicei inexpresivă a lui Tibbs se lumină de o 
surprindere evidentă. 

— L-am predat domnului Arnold acum două zile — 
credeam că l-aţi văzut. 

— Atunci probabil că e pe biroul meu, o întoarse 
imediat Gillespie. Voiam, de asemenea, să te întreb de ce 
l-ai însoțit noaptea trecută pe Sam - vreau să spun, pe 
domnul Wood. 

— Fiindcă vroiam să ştiu exact unde se afla înainte de 
momentul când a descoperit cadavrul. Ce străzi a 
străbătut cu maşina şi în ce interval de timp. 

— Oh! Ai socotit că lucrul ăsta are importanță? 

— Da domnule, aşa am socotit. 

— Înţeleg. Şi ai aflat tot ceea ce vroiai să ştii? 

— Aproape tot. Cred că în această dimineață am aflat 
şi restul. 

— Virgil, înțeleg că Sam te-a luat de aici seara trecută 
şi că era supărat când te-a adus. Ce-ai făcut de l-ai 
enervat pe domnul Wood? De obicei este un om destul de 
rezonabil. 

Tibbs şovăi puţin, încleştându-şi degetele înainte de a 
răspunde. 

— M-am înţeles foarte bine cu domnul Wood, deşi la 
un punct m-a derutat un pic, şi când i-am cerut 

explicații, m-a adus la sediu fără alte comentarii. 

— Ce vrei să spui — că domnul Wood te-a derutat? Te 
rog explică-mi exact. 

— Fiindcă mă întrebaţi, domnule şef, trebuie să vă 
spun că l-am rugat să refacă exact cu mine traseul pe 
care l-a străbătut în noaptea crimei. La un moment dat 
s-a abătut un pic. 

Gillespie se lăsă pe spate în scaun. 

— Virgil, trebuie să înţelegi că domnul Wood 
patrulează pe străzile oraşului în schimbul de noapte de 
mai bine de trei ani. E tactica lui să schimbe mereu 
traseul, ca nimeni să nu poată şti dinainte locul exact 
unde se va afla într-un anumit moment. Nu-i poţi cere 
să-şi amintească fiecare deviere de la traseu pe care a 
făcut-o într-o noapte, chiar dacă e vorba de ceva 
petrecut cu o noapte sau două în urmă. 

— Vă mulțumesc, domnule, spuse Tibbs. Mai doriți 
să mă întrebaţi ceva? 

Gillespie chibzui puţin; încerca să sesizeze o nuanță 
ofensatoare în replica lui Tibbs, dar dacă exista, era 
imposibil să-ți dai seama de ea. 

— Nu, asta-i tot. 

După ce negrul părăsi biroul, şeful poliției se afundă 
în scaun. Brusc îi veni o idee care nu-i plăcu deloc. Şi se 
întrebă cum de nu se gândise înainte. Ideea era 
surprinzătoare, dar ar putea să dea un răspuns. 

Închise ochii şi avu imaginea cuiva cu o bucată de 
lemn în mână, luându-şi vânt şi izbind cu sete în craniul 
unui italian mititel. Iar omul pe care-l zărea făcând acest 
gest şi distrugând viața unui semen al său -— era Sam 
Wood. 

Sam avusese prilejul, în privința asta nu încăpea 
nicio îndoială. Pentru Sam ar fi fost ceva simplu, pe când 
pentru oricine altcineva reprezenta un risc imens. Dacă 

Sam s-ar fi apropiat de italian, chiar în puterea nopții, 
victima nu s-ar fi ferit, netrecându-i prin cap să se 
teamă de un polițist în uniformă. Mânat de un impuls 
brusc, Gillespie ridică telefonul, chemă banca şi ceru să 
vorbească cu domnul Jennings. 

— Vreau să te întreb ceva confidenţial în legătură cu 
unul din oamenii noştri, începu Gillespie. Îl ştii pe Sam 
Wood? 

— Îl ştiu foarte bine pe domnul Wood, răspunse 
prompt Jennings. 

— Aş vrea să aflu următorul lucru, începu Gillespie. 
În ultimele două luni, sau cam aşa ceva, s-a observat 
ceva neobişnuit în legătură cu contul său? Depuneri sau 
retrageri de fonduri neobişnuite? A împrumutat cumva 
bani? 

— De regulă, ne străduim să păstrăm secretul 
operațiilor care-i privesc pe depunătorii noştri, răspunse 
Jennings, fără chef. În orice caz, nu oferim aceste 
informații la telefon. Cred că înțelegeți de ce. 

Gillespie îşi pierdu din nou cumpătul. 

— Foarte bine, foarte bine! Sunteţi precaut şi nu vă 
condamn că vă faceți meseria. Dar nu mi-aţi răspuns la 
întrebare. 

— Aş vrea să mă lămuriți, domnule Gillespie, i-o 
întoarse Jennings. Îmi cereţi oficial informaţiile? 

— O puteţi socoti astfel! 

— Atunci, fireşte că vom coopera. Dacă veniți până la 
bancă, oricând vă convine, vă voi îngădui să consultați 
evidenţele noastre. 

— N-aţi putea să ni le trimiteţi la poliție? 

— O vom face bucuroşi, dacă aveţi o decizie de la 
tribunal, răspunse Jenings, pe acelaşi ton. Altfel, ar fi 
mult mai bine să veniți până la noi, întrucât nu suntem 
dispuşi să scoatem în afara sediului evidențele noastre 

şi, pe cât posibil, evitând să facem copii. 

Înţelegând că nu putea obţine mai mult, Gillespie 
puse telefonul în furcă. Era mânios că discuţia nu-i 
oferise niciun indiciu. Se părea că nu jaful fusese 
motivul crimei, dar Kaufmann menţionase că Mantoli 
purta de regulă asupra lui mari sume de bani. Sam 
Wood l-ar fi putut ucide şi jefui, lăsând apoi destui bani 
asupra mortului, pentru a abate bănuielile. Astfel de 
lucruri se mai întâmplaseră. 

În prag apăru Arnold, cu câteva coli de hârtie în 
mână. 

— Mi-a spus Virgil că vreți să vedeți raportul lui după 
examinarea cadavrului. 

— Desigur că vreau să-l văd, izbucni Gillespie. De ce 
l-ai ținut atâta timp? 

— Nu m-am gândit că aveţi nevoie de el, răspunse 
Arnold, ridicând din umeri, şi plecă. 

Bill Gillespie se uită pe raport. Pe măsură ce citea, 
simțea din nou că se înfurie - era întocmit de un 
subaltern. Dar era mai bun decât ar fi putut face sau 
făcuse el însuşi vreodată. Dar raportul l-ar putea scoate 
mai târziu din încurcătură, la audierea martorilor, de 
pildă, dacă se va ajunge până acolo. Află de asemenea o 
mulțime de amănunte despre răposatul Mantoli, de care 
habar n-avea. Cu toată strădania lui, nu reuşi să nu se 
simtă enervat că raportul fusese întocmit de un negru. 
Ei n-aveau dreptul să fie atât de inteligenți. 

În clipa aceea sună telefonul; era Frank Schubert. 

— Bill, îmi pare rău că trebuie să te deranjez, dar 
telefonul meu a sunat întruna toată ziua. Mi-ai putea 
spune ceva în plus față de situaţia de ieri despre cazul 
Mantoli? Consiliul a început să se agite, şi toată lumea 
din oraş mă tot întreabă când o să fie prins criminalul. 

— Dă-o naibii, Frank, dar ai putea să le spui 

oamenilor să ne dea pace şi să mă lase să-mi văd de 
investigațiile mele asupra crimei. Toate presiunile astea 
nu ajută la nimic, cred că ştii şi singur. 

Primarul Schubert păru să şovăie. 

— Foarte bine, Bill. Îmi dau seama ce simţi. Aş... aş 
vrea să te întreb altceva - spune-mi, negrul acela din 
California, ai scăpat de el? 

— Nu, şi nici n-am de gând, răspunse Gillespie, 
făcând un efort să-şi stăpânească vocea. 

— Cred că ar fi o idee bună, Bill. 

— Din motive personale, să fiu al naibii dacă o voi 
face, şi vocea lui Gillespie sună mai tare decât ar fi vrut. 
Frank, trebuie să plec acum. Îţi promit să te sun de 
îndată ce am ceva nou. 

— E în regulă, Bill, spuse Schubert şi închise 
telefonul. 

Gillespie îşi dădu seama că şi răbdarea primarului era 
pe sfârşite. Şi dacă Frank Schubert se înfuria, asta 
însemna sfârşitul carierei lui de şef al poliției. 
Deschizând interfonul, întrebă: 

— Unde-i Virgil? 

— A ieşit, răspunse Pete. A primit un telefon de la un 
reverend Nu-ştiu-cum-i-zice şi a plecat imediat; ai 
nevoie de el? 

— Mai târziu, spuse Gillespie şi închise. 

O mulțime de emoţii diferite îl încercau, fiecare 
trăgându-l în altă direcție. Se ridică, îşi puse pălăria şi 
se duse să ia maşina. Un lucru trebuia oricum lămurit, 
aşa că plecă la bancă să-l întâlnească pe Jennings. 

Directorul băncii îl primi politicos şi trimise imediat 
după dosarul lui Sam Wood. Gillespie rămase încântat 
văzând cum cuvântul, şi prezența sa, aveau o oarecare 
greutate în oraşul ăsta de care începea să-i fie silă. Când 
îi fu adus dosarul, Jennings îl cercetă tăcut şi apoi, 

nelăsându-l din mână, vorbi: 

— Domnul Wood are un cont la noi de mai mulți ani. 
Niciodată n-a fost mai mare de câteva sute de dolari. De 
două ori l-a epuizat, dar şi-a acoperit cecurile destul de 
prompt pentru a-şi proteja creditul. Depunerile şi 
retragerile sunt constante de un timp. 

— Altceva? întrebă nerăbdător Gillespie. 

— Tocmai, ajungeam şi la asta, replică Jennings 
netulburat. Acum două zile, domnul Wood a venit şi şi-a 
lichidat ipoteca pe casă. E o casă mică şi ipoteca nu 
reprezenta mult. A depus un cec pe care l-a declarat 
drept o moştenire sosită prin poştă, şi ceva mai mult de 
şase sute dolari bani gheaţă. 

— Şase sute dolari bani gheață, repetă Gillespie. Mi 
se pare foarte ciudat. 

— Da şi nu, replică bancherul. Mulţi oameni îşi mai 
țin încă economiile sub saltea şi în vase de bucătărie, în 
ciuda sumelor care se pierd anual în felul acesta. 

— Dar nu şi când au cont la bancă, şi încă de mulți 
ani, spuse Gillespie. 

Greutatea dovezii pe care tocmai o obținuse îi apărea 
tot mai covârşitoare; căutase o probă acuzatoare, şi o 
dobândise destul de repede. 


Sam Wood îşi făcuse un obicei din a trece zilnic, în 
jurul orei patru, pe la secție. Astăzi însă parcă n-avea 
chef, dar simțea că trebuie, pentru a păstra aparențele. 
În a doua parte a nopţii, când rămăsese singur, ajunsese 
să-şi dea seama de nedreptatea pe care o făcuse 
însoțitorului său nepoftit. Se chinuise mult încercând să 
înțeleagă cum de îşi dăduse seama Tibbs de şovăiala sa. 
Dar, de vreme ce fusese ghicită, Sam nu ținea să-l 
întâlnească pe Virgil Tibbs. 

Când intră pe coridor, Sam îl văzu pe Eric Kaufmann 

vorbind cu Pete la ghişeu. Kaufmann îi arătă un mic 
pistol, iar Pete îi înregistră marca şi numărul seriei. 
Kaufmann se uită în jur, îl văzu pe Sam şi veni spre el. 

— Poţi să-mi acorzi un moment? întrebă Kaufmann. 
Termin imediat. 

— Fireşte. 

Sam se aşeză pe o bancă lângă perete, unde spera să 
treacă neobservat. După un minut sau două, Kaufmann 
strecură arma în buzunar şi veni să ia loc lângă Sam. 

— Mai întâi, începu el, vreau să lămuresc lucrurile cu 
dumneata. Îmi pare teribil de rău că m-am zbârlit cam 
tare noaptea trecută. Eram îngrijorat şi supărat, dar tot 
nu-i o scuză. 

— Să lăsăm asta, spuse Sam îngăduitor. 

— Când am stat şi am mai chibzuit, mi-am dat seama 
cât de bine te-ai gândit să faci tot drumul până sus la 
Endicott, ca să veghezi asupra noastră. Duena şi cu 
mine vrem să te asigurăm că apreciem foarte mult acest 
gest. 

Auzind ultima frază, Sam se simți de parcă l-ar fi izbit 
cineva în stomac. Pentru moment rămase fără grai. 

— Dar tot chibzuind, continuă Kaufmann, mi-a venit 
ideea să vă cer un permis de port-armă. 

— Ştii să mânuieşti o armă? întrebă Sam. 

— Nu prea, dar nici nu țin, sincer vorbind, să ştiu s-o 
folosesc vreodată. E destul să o am, ca s-o îndrept 
asupra cuiva la nevoie. Ăsta-i singurul motiv pentru care 
am dorit o armă, până se va rezolva cazul. Presupun că 
ați făcut progrese. 

— Nu pot vorbi despre asta, răspunse Sam; şi era 
convins că dăduse răspunsul cel mai nimerit. 

— Înţeleg. Şi, ca să nu uit, Duena m-a rugat să-ți 
mulțumesc că te-ai purtat atât de frumos cu ea în ziua 
când tatăl ei a fost omorât. Încă nu şi-a revenit, dar se 

comportă mai bine decât te puteai aştepta. Dacă ai 
cunoaşte-o aşa cum o cunosc eu, ţi-ai da seama ce fată 
minunată este. 

— Sunt convins, spuse Sam şi era sincer. Apoi se 
hotărî să rişte o întrebare: Nu înțeleg de ce nu te-ai 
căsătorit cu ea. 

— E dorința vieții mele, replică Kaufmann. Totul 
începuse să meargă foarte bine, dar a intervenit 
întâmplarea asta cumplită. Când totul va trece şi vom 
putea pleca de aici, atunci poate că o s-o conving. 

— Trebuie să reuşeşti, spuse Sam, torturându-se 
singur. 

— Sper. 

— Îţi urez mult noroc, minţi Sam şi-i întinse mâna. 

În ciuda a tot ce-i despărțea, începuse să-i placă acest 
Kaufmann. Ce bine e să-i iubeşti pe oameni şi să-i faci şi 
pe ei să te iubească. Sam se uită în jur, să vadă dacă nu 
apăruse Virgil Tibbs. 

Pete îl zări în clipa aceea şi îl chemă la ghişeu: 

— Şeful vrea să te vadă. 

— Îndată, încuviință Sam. 

Se îndreptă spre coridorul care ducea la biroul lui 
Gillespie. În drum se opri o clipă în faţa chiuvetei ca 
să-şi pieptene părul şi să-şi îndrepte cămaşa. Deşi nu-l 
aprecia prea mult pe Gillespie, când păşea în biroul 
şefului ținea să arate, şi să fie, din cap până-n picioare, 
un polițist competent şi de încredere. Parcurse restul 
distanţei şi bătu respectuos la uşa închisă. 


Era aproape şase când Virgil Tibbs sosi cu maşina 
ce-i fusese dată la locul de parcare oficial şi se dădu jos, 
frânt de oboseală. Înainte de a închide portiera, luă ceva 
din spate şi apoi urcă treptele spre intrare. 

Polițistul de serviciu de la ghişeu ridică privirea către 

Tibbs. 

— Ce doreşti? întrebă el. 

— Este cumva şeful aici? întrebă Tibbs. 

— Da este aici, dar nu cred că vrea să fie deranjat 
chiar acum. 

— E cineva la el? întrebă Tibbs. 

— Nu, e singur. Dar nu l-aş deranja în locul dumitale 
decât dacă ar fi ceva foarte important. 

— Te rog, spune-i că sunt aici şi că vreau să-l văd! 
spuse Tibbs. 

Polițistul de serviciu se foi destul până să deschidă 
interfonul. 

— A sosit Virgil, raportă el. l-am spus să nu vă 
deranjeze, dar insistă să intre. 

— Dă-i drumul, se auzi vocea lui Gillespie. 

— Hai, du-te înăuntru, spuse omul, şi îşi reluă 
lectura ziarului. 

Tibbs o luă pe coridor şi bătu la uşa lui Gillespie. 
Vocea lui Gillespie se auzi prin uşa capitonată. 

— Am zis că poţi să intri. 

Virgil Tibbs deschise uşa şi păşi fără zgomot în biroul 
şefului poliției. Uitându-se la omul masiv din spatele 
biroului, îşi dădu seama imediat că ceva îl zguduise rău. 

— Ei, ce-i atât de important, Virgil? întrebă Gillespie. 

Glasul îi suna lipsit de înflăcărare. Vorbise cu vocea 
unui om ce făcuse ceva neaşteptat şi plin de îndrăzneală 
şi se întreba acum dacă procedase bine. 

Tibbs puse pe biroul lui Gillespie o bucată de lemn. 
Era o bucată noduroasă, ruptă dintr-o cracă de vreo 
cinci centimetri în diametru şi de vreo jumătate metru 
lungime. Gillespie se uită la ea fără o vorbă. 

— Ce vrei să fac cu ea? întrebă într-un târziu. 

— E arma crimei, declară Tibbs. 

Gillespie apucă bucata de lemn fatală şi o examină 

curios. Avea la un capăt nişte pete greu de confundat, 
care ofereau dovada cumplită a rolului său. Şeful poliției 
răsuci bucata de lemn în mână şi o cercetă pe urmă în 
lung, să vadă cât era de dreaptă. 
Cum de ai găsit-o? întrebă. 

— Am avut şi ceva ajutor, recunoscu Tibbs. 

Aşteptă să i se pună şi alte întrebări, dar Gillespie 
continua să examineze bucata de lemn. Când văzu că nu 
întreabă nimic, Tibbs se hotărî să vorbească. 

— E ceva în neregulă? întrebă. 

— Ți-am mai spus o dată că ne pricepem şi noi să 
facem treabă - nu că n-aş prețui contribuția ta. Şi 
raportul tău, după ce-ai examinat cadavrul lui Mantoli, 
a fost satisfăcător. De fapt, mai bine să-ți spun - l-am 
arestat personal pe ucigaşul lui Mantoli, acum vreo oră. 

Tibbs răsuflă cu putere. 

— Îmi puteţi spune... începu el. 

— Cine e? se repezi Gillespie. 

— ...dacă a mărturisit? încheie Tibbs. 

— Nu, n-a mărturisit. Ba, mai mult, a protestat. 
Întrerupându-se, apucă încă o dată bucata de lemn, 
apoi declară: Dar a făcut-o el. Ştiu precis. Continuă să 
examineze lemnul, apoi îl ridică pentru a-l cântări. Ce-ţi 
spune lemnul ăsta? întrebă el. 

— Ar fi mai exact să spun că a confirmat ceea ce 
ştiam, domnule şef. 

— Şi ce anume? 

— Cine este criminalul, răspunse Tibbs. 

Gillespie puse bucata de lemn pe masă. 

— Ei, uite că te dau gata. Şi acum, dacă vrei să-l vezi 
pe prietenul tău Sam, îl găseşti în prima celulă de pe 
coridor. 

Virgil Tibbs se uită la Gillespie uluit, nevenindu-i 
să-şi creadă urechilor; privi apoi pe fereastră afară, în 

timp ce-şi aduna gândurile. 

— Sam Wood? întrebă, ca şi cum ideea îl depăşea. 

— Exact, răspunse Gillespie. Sam Wood. 

Tibbs se lăsă să cadă într-un scaun din fața biroului 
lui Gillespie. 

— Domnule şef, vorbi el în cele din urmă, cu multă 
precauție. Ştiu că nu vreţi să auziți ce-o să vă spun, dar 
trebuie să vorbesc. Domnul Wood este categoric 
nevinovat. Gândiţi-vă ce repercusiuni va avea asupra 
carierei dumneavoastră dacă nu-i dați drumul. 

Se opri şi privi foarte ferm la Gillespie, cu ochii săi 
căprui, profunzi. 

— Pentru că, domnule şef, ştiu categoric că aţi prins 
un om nevinovat. 

CAPITOLUL 10 


De când era mic, Bill Gillespie fusese tot timpul mult 
mai voinic decât colegii săi de clasă şi decât ceilalți copii 
cu care se împrietenea. Aşa că el era cel care impunea 
condițiile de joc şi îşi afirma voința în fața celor mai 
slăbuți şi mai mititei ca el. Spre lauda lui, nu a profitat 
de statura sa pentru a deveni un bătăuş şi a căuta 
neapărat ceartă celor care ar fi încercat să i se 
împotrivească. Dar devenind automat conducătorul lor, 
nu-şi putu forma de timpuriu una din cele mai 
importante însuşiri pe care ar fi trebuit s-o aibă — 
diplomaţia. Era conştient de asta şi uneori lipsa lui de 
tact îl sâcâia. 

Grozav îl mai sâcâia în noaptea după ce-l arestase pe 
Sam Wood, sub învinuirea de crimă. Se suci şi se răsuci 
în pat, întorcându-se ba pe o parte ba pe alta, şi 
mototolind cearşafurile şi pernele. Se sculă apoi şi-şi 
făcu o cafea. Îi tot revenea în minte scena din biroul lui; 
nimeni nu-l înfruntase vreodată ca Sam Wood, şi pentru 
asta îl admirase. Bineînţeles, Gillespie obținuse câştig 
de cauză, ca de obicei; dar iată că tot felul de îndoieli 
chinuitoare începură acum să-i defileze prin fața ochilor, 
până ce se rânduiră în şir, ca o falangă romană. Unul 
din factorii hotărâtori era stăruința cu care Virgil Tibbs 
susținea nevinovăția lui Sam Wood, Gillespie nu se lăsa 
prea mult impresionat de anchetatorul negru, aşa cum 
şi precizase limpede, dar ştia că detectivul din Pasadena 
avusese dreptate într-un număr impresionant de cazuri. 

Gillespie spera, şi aproape se ruga, să aibă o dovadă 
concretă, temeinică, edificatoare care să-i susțină 
punctul de vedere. Sam Wood îi plăcea, chiar dacă nu-l 
considera un polițist grozav, dar nu-i putea suferi pe 
criminali, iar Sam Wood, de asta se convinsese, era un 
criminal. 

Numai că Sam respinsese din toate puterile 
învinuirea, iar apoi Virgil Tibbs susținuse acelaşi lucru. 
Gillespie se întoarse în pat şi dormi somnul agitat al 
vinovatului. Dimineaţa nu se simți mai bine şi plecă la 
birou nutrind, pentru prima oară dorința să nu fi 
acceptat un post pentru care nu avea de fapt calificarea 
necesară. 

Putu să simtă încordarea din aer pe când trecea pe 
coridor. Pete îl salută respectuos ca întotdeauna, dar 
cuvintele erau goale ca nişte cochilii părăsite. Gillespie 
se aşeză la birou cu un aer aferat şi începu să examineze 
teancul de scrisori care-l aştepta pe masă. Chiar în timp 
ce citea, o idee prinse contur în mintea sa: va verifica 
amănunţit dovezile pe care le avea şi, dacă nu erau 
concludente, îl va elibera pe Sam. Ştia că n-o va face de 
fapt fără un nou indiciu într-un sens sau în altul, dar 
faptul că se gândise să procedeze corect îi liniştea 
conştiinţa. 

Deodată, deveni conştient că afară pe coridor se 
întâmpla ceva. Auzi voci şi i se păru că-şi aude numele. 
Ar fi vrut să iasă ca să vadă despre ce-i vorba, dar 
importanța funcției sale îl silea să aştepte până va fi 
chemat. 

Nu aşteptă mult — în prag apăru Arnold. 

— Domnule şef, spuse el, am primit o plângere pe 
care cred că ar fi bine să o auziți. De fapt, sunt sigur. Să 
aduc oamenii înăuntru? 

Şeful poliției dădu din cap a încuviințare. Se auziră 

paşi pe coridor, şi apoi două persoane intrară în birou. 
Primul era un bărbat osos, cu o față extrem de îngustă, 
încrețit într-un labirint de riduri. Era îmbrăcat în haine 
de lucru şi stătea cu umerii aplecați înainte, într-o 
atitudine bănuitoare. Purta ochelari cu rame metalice, 
care îi înăspreau şi mai mult chipul. Din obişnuință, îşi 
ținea buzele strânse. Prima impresie pe care i-o făcu lui 
Gillespie fu că s-ar purta ca o bestie la beţie. 

Cealaltă persoană era o fată de vreo 16-17 ani, după 
câte putu să-şi dea seama Gillespie. Purta o fustă şi un 
pulover care-i accentuau trupul împlinit. Era destul de 
durdulie, fapt subliniat şi de pantofii cu tocuri joase, dar 
nimeni nu se putea înşela asupra semnificației fiecărei 
părţi a trupului. Îmbrăcămintea îi era mult prea strâmtă 
pe trup, şi sânii i se mulau într-un mod evident 
exagerat. Gillespie se gândi că fata asta trebuia neapărat 
să dea de bucluc, dacă nu cumva şi dăduse. 

— Sunteţi şeful de poliție Gillespie? întrebă 
slăbănogul. 

Vorbele erau suficiente pentru a dovedi lipsa lui de 
educație; şi şeful poliției se simți liniştit, ştiind că-l va 
putea manevra uşor. 

— Da, spuse Gillespie. Ce s-a întâmplat? 

— Mă cheamă Purdy, şi asta-i fata mea, Dolores. 

Dolores răspunse la prezentare cu un zâmbet larg, 
care se voia captivant şi plin de înțelesuri. Gillespie îşi 
întoarse privirea către tată. 

— A dat de bucluc, domnule şef, de asta am venit aici. 

— Buclucul obişnuit? 

— Vreau să spun că o să aibă un copil. Ăsta-i 
buclucul. 

Gillespie se întoarse spre fată. 

— Câţi ani ai, Dolores? întrebă el. 

— Şaisprezece, răspunse ea tărăgănat, cu un aer 

încântat. 

Tatăl îi puse mâna pe umăr. 

— Nu-i chiar aşa. Să vedeţi, Dolores a fost bolnavă o 
vreme, şi a rămas în urmă cu şcoala. Copiii sunt tare răi 
cu alți şcolari care nu au ținut pasul, şi de-aia am zis că 
Dolores avea cincisprezece ani când ne-am mutat aici 
anul trecut. De fapt, avea şaptesprezece, aşa că acum 
are optsprezece ani. 

— E o mare diferență, explică Gillespie. În statul 
nostru, dacă o fată de şaisprezece ani rămâne 
însărcinată, legea socoteşte că e viol, chiar dacă fata 
consimte. 

— Doar dacă nu e măritată, interveni Purdy. 

— Aşa e, doar dacă nu e măritată. Dar dacă are 
optsprezece ani ori mai mult şi consimte, atunci e vorba 
doar de imoralitate, şi se socoteşte o faptă mai puţin 
gravă. 

Chipul lui Purdy se înăspri şi mai mult. Arăta ca şi 
cum ar fi ascultat un sunet pe care se aştepta să-l audă 
în depărtare. 

— Bine, dar cum se cheamă când un individ ia o fată 
nevinovată ca Dolores a mea, şi cu vorbe dulci o 
îndeamnă să facă ce nu trebuie? Nu-i ăsta viol? 

Gillespie clătină din cap. 

— Înseamnă că a sedus-o, şi cu toate că-i o faptă 
gravă, nu-i chiar atât de gravă ca violul. Violul intră în 
aceeaşi categorie cu crima, tâlhăria la drumul mare şi 
alte infracțiuni deosebit de grave. Dar, ce-ar fi să staţi 
amândoi jos şi să-mi povestiți ce s-a întâmplat? 

Dându-şi seama că trebuie s-o şteargă, Arnold 
dispăru din uşă. În timp ce Purdy şi fiica sa se aşezau, 
interfonul bâzâi. Bill apăsă pe buton. 

— A sosit Virgil, domnule şef şi vrea să ştie dacă îi 
îngăduiți să intre. Spune că e foarte important pentru 

cazul la care lucrează. 

Gillespie era gata să refuze, dar un gând sadic îi trecu 
deodată prin minte: se întrebă cum i-ar fi plăcut lui 
Purdy să povestească necazurile fiicei lui în fața unui 
negru. Purdy îl întrerupsese şi-l corectase atunci când îi 
explica legea, şi asta nu-i plăcuse. 

— Să intre, spuse el. 

Tibbs intră în încăpere fără zgomot şi se aşeză ca şi 
cum ar fi aşteptat ordine pentru cine ştie ce treabă. 

— Dă-l afară de-aici, spuse Purdy. Doar n-o să 
vorbesc de față cu un cioroi. 

— Dacă zic eu să rămână, rămâne, declară Gillespie. 
Hai, dă-i drumul, şi uită că-i aici. 

Purdy refuză să se dea bătut. 

— Dă-l afară de-aici mai întâi, ceru el. 

Spre surprinderea lui Gillespie, Tibbs se ridică tăcut 
şi o porni spre uşă. Gillespie îl privi mânios, dar Tibbs 
spuse repede: 

— Am uitat ceva. Mă întorc imediat. 

Dar în clipa în care Purdy îşi întoarse privirea de la el, 
arătă spre interfon; apoi ieşi, închizând uşa după el. 

Văzând că situaţia se rezolvase în aşa fel încât 
aparențele erau păstrate, Gillespie aranjă câteva hârtii 
pe birou, deschise un sertar şi se uită înăuntru, apoi 
apăsă un buton al interfonului. După care se rezemă de 
speteaza scaunului. 

— Aşa, acum suntem singuri. Ei, spune ce ai de spus. 

— Să vedeţi, Dolores e o fată foarte bună, n-a făcut 
niciodată nimic rău, în afară de năzbâtiile pe care le fac 
toți copiii. Şi-apoi, fără ca eu să ştiu ceva, îl cunoaşte pe 
individul ăsta, care-i de două ori mai în vârstă ca ea. 
Nu-i însurat, şi s-a apucat s-o ducă în tot felul de locuri 
pe fiică-mea. 

— De ce n-ai încercat s-o opreşti? întrebă Gillespie. 

Purdy răspunse acru: 

— Domnule, eu muncesc noaptea. N-am timp să stau 
acasă şi să am grijă de copii, sau să văd ce fac în fiecare 
clipă. Iar Dolores nu mi-a spus nimic, decât după ce s-a 
întâmplat. 

— Era un tip drăguţ, se amestecă şi Dolores. Nu 
credeam că fac ceva rău. Se purta foarte frumos cu 
mine. 

— Vreau să-mi povesteşti faptele, spuse Gillespie. 
Când s-a întâmplat? 

— Târziu, într-o noapte, spuse Purdy. Nevastă-mea 
dormea, cum era şi normal, iar Dolores s-a dat jos din 
pat şi s-a dus să-l întâlnească pe individ, şi atunci s-a 
întâmplat. 

Gillespie se întoarse către fată. 

— Povesteşte-mi exact ce s-a întâmplat. 

Dolores se strădui să pară cât mai sfioasă, izbutind să 
ofere o imitație bună. 

— Păi, cum zicea tata, se purta drăguţ cu mine. Am 
stat de vorbă, apoi ne-am aşezat foarte aproape unul de 
altul, şi pe urmă... Dolores se opri, ca şi cum i-ar fi lipsit 
cuvintele. 

Şeful poliției luă un creion şi începu să bată cu el în 
birou. 

— Vreau să-mi spui un lucru, îi ceru el. Omul acela 
te-a silit şi a trebuit să te lupţi cu el, sau s-a întâmplat 
doar să meargă mai departe decât ar fi trebuit? 

Dolores, şovăi destul de mult, dându-i astfel lui 
Gillespie răspunsul de care avea nevoie. 

— Nu înțelesesem prea bine ce se întâmplă atunci, 
spuse ea rar. 

Gillespie păru să se destindă. 

— Bine, Dolores. Omul ăsta ţi-a făcut rău, şi fireşte că 
îl vom aresta pentru asta. Îl vom acuza că te-a sedus, şi 

crede-mă că n-o să-i fie uşor. Acum, ce poți să-mi spui 
despre el? 

Purdy nu mai putu să păstreze tăcerea. 

— Îl ştiţi prea bine, explodă el. De-asta am vrut să vă 
vedem personal. E polițistul de noapte, pe care îl credeți 
apărătorul femeilor. E Sam Wood. 

Când Bill Gillespie rămase din nou singur, deschise 
interfonul şi ordonă: 

— Trimite-mi-l pe Virgil. 

— Virgil nu-i aici, se auzi vocea lui Pete. 

— Dar unde naiba e? întrebă Gillespie. Credeam că 
ascultă la interfon. 

— Da, domnule, a ascultat. Când s-a terminat 
discuţia, a zis că-i cel mai mare nătărău din ţară, şi a 
plecat. 

— Asta-i tot? 

— Da, domnule, afară doar că a mai avut o scurtă 
convorbire telefonică, înainte de a ieşi. 

Făcând această afirmaţie, Pete îşi mințea şeful. Nu 
era o minciună prea gravă, şi Pete se gândea că făcea o 
faptă bună. Pe când ieşea în goană din hol, detectivul 
negru se oprise doar un moment şi spusese repede: 

— Spune-i lui Sam Wood să nu-şi facă griji. 

Lui Pete i-a trebuit numai o fracțiune de secundă ca 
să se hotărască să nu-i repete lui Gillespie această 
remarcă. Dacă i-ar fi spus, putea s-o incurce rău. 


Vechiul automobil pe care mecanicul Jess i-l 
împrumutase lui Virgil Tibbs nu avea cine ştie ce forță; 
prin urmare, trăgea din greu pe când înainta pe 
serpentinele drumului ce ducea la casa Endicott. Când 
ajunse sus, radiatorul arăta semne de oboseală. Tibbs 
parcă maşina pe mica zonă care nu era în pantă, de 
lângă casă, puse frâna şi cobori. Un moment mai târziu 

suna la uşă. Îi deschise George Endicott. 

— Intră, domnule Tibbs, îl invită el. 

Era politicos fără să fie cordial. Îl conduse în 
somptuoasa cameră de zi, se aşeză şi îi indică oaspetelui 
un scaun. 

— În ce problemă ai venit să mă vezi? întrebă el. 

— Vreau să vă pun câteva întrebări, la care ar fi 
trebuit să mă gândesc de mult, replică Tibbs. Dar 
datorită unor evenimente care au avut loc recent în oraş, 
au devenit urgente. De aceea a trebuit să vă văd imediat. 

— În regulă, consimţi Endicott. Întreabă-mă şi mă voi 
strădui să-ți răspund. 

— Bine, domnule. În noaptea când maestrul Mantoli 
a fost asasinat, după câte ştiu a fost aici mai devreme, pe 
seară, nu-i aşa? 

— Exact, aprobă Endicott. 

— Cine a părăsit primul casa? 

— Domnul Kaufmann. 

La ce oră a plecat? 

— Cred că pe la zece. Endicott se opri un moment, 
chibzuind: N-aş putea preciza cu exactitate. Cred că 
nimeni nu era prea atent la oră, fiind cu toții mult prea 
preocupați de alte lucruri. 

— Spuneţi-mi exact, cine se afla aici în seara aceea? 

— Enrico - adică maestrul Mantoli — fiica sa, doamna 
Endicott şi cu mine, şi domnul Kaufmann. 

Virgil Tibbs se aplecă înainte şi-şi încleştă strâns 
degetele. Uitându-se fix la ele, puse următoarea 
întrebare: 

— Puteţi preciza ora la care a plecat Mantoli? 

— Unsprezece, unsprezece şi jumătate, răspunse 
Endicott. 

Tibbs aşteptă un moment. 

— Când a plecat, cu ce s-a dus în oraş? 

De data asta Endicott şovăi puţin înainte de a 
răspunde. 

— L-am condus cu maşina, spuse în cele din urmă. 

— Erați numai dumneavoastră doi în maşină? 

— Da. Cum am plecat, doamnele s-au retras. 

— Mulţumesc. Şi cam pe la ce oră v-aţi întors? 

— După vreo oră. Nu pot să vă spun ora exact. După 
cum am mai arătat, eram preocupați de alte probleme în 
seara aceea. 

— Unde l-aţi lăsat pe maestrul Mantoli? 

Endicott părea că începe să-şi piardă răbdarea: 

— L-am lăsat la hotel. Îi propusesem să-l găzduim 
aici, dar a refuzat; era un om foarte prevenitor, şi ştia că 
dacă ar fi acceptat, doamna Endicott şi cu mine ar fi 
trebuit să-i cedăm camera noastră. Avem şi o cameră de 
oaspeți, dar era ocupată de fiica lui. Aşa că a preferat să 
rămână la hotel, cu toate că nu este decât un hotel de 
categoria a doua. 

— După ce ați plecat de aici împreună, continuă 
Tibbs, v-aţi mai întâlnit cu cineva, sau ați mai văzut pe 
cineva până v-aţi reîntors? 

Endicott îl fixă cu fermitate pe oaspetele său. 

— Domnule Tibbs, nu sunt sigur că-mi place tonul 
acestei întrebări. Îmi ceri să-ți furnizez un alibi? Vrei să 
insinuezi că aş fi ucis un prieten bun şi apropiat? 

Virgil Tibbs îşi încleştă şi mai strâns degetele. 

— Domnule Endicott, nu insinuez nimic. Vreau pur şi 
simplu să obţin nişte informaţii. Dacă ați văzut pe cineva 
la ora când eraţi în oraş, ar putea fi un indiciu care să ne 
ajute să-l descoperim pe vinovat. 

Endicott rămase uitându-se pe fereastră, spre 
panorama splendidă care se întindea pe mai multe mile 
până la munții îndepărtați. 

— În regulă, scuză-mă, spuse el. Trebuie, desigur, să 

explorezi orice posibilitate. 

Discuţia celor doi bărbaţi fu întreruptă de intrarea în 
cameră a două persoane: Grace Endicott şi Duena 
Mantoli. Se ridicară în picioare şi Tibbs le prezentă 
saluturile de rigoare. Observă că fata părea să-şi fi 
revenit; ochii îi erau limpezi şi îl privea ca şi cum nu ar 
mai fi fost înspăimântată. 

Când se aşezară cu toţii, Grace Endicott întrebă: 

— Ai mai progresat cu ancheta? 

— Cred că da, doamnă Endicott, răspunse Tibbs, mai 
ales astăzi. Dar e greu să defineşti progresul într-o 
anchetă a poliției. Poţi să lucrezi săptămâni de zile la un 
caz, şi să descoperi deodată că ai ajuns într-un punct 
mort. Nu poți fi sigur până când nu ai ultima verigă 
necesară nu numai ca să identifici omul, dar şi ca să-i 
dovedeşti vinovăția în afară de orice dubiu. 

— Apreciem cu toții teoria, îl întrerupse George 
Endicott, dar acum suntem mult mai interesați de fapte. 
Există vreun indiciu că se va face curând o arestare? 

Virgil Tibbs îşi studie degetele. 

— O arestare s-a făcut, spuse el, dar nu el e vinovatul. 
De asta sunt absolut sigur. 

— Atunci, de ce rămâne arestat? întrebă Endicott. 

Tibbs îşi ridică privirea. 

— Pentru că domnul şef Gillespie nu are destulă 
încredere în părerea mea, ca să elibereze arestatul. 

— Cine este? întrebă Grace Endicott. E cineva pe care 
îl cunoaştem? 

— Da, îl cunoaşteţi, doamnă Endicott. E polițistul 
Sam Wood. Era cu mine ultima dată când am fost aici. 

Duena Mantoli se ridică brusc. 

— Vrei să spui că bărbatul acela voinic care a fost atât 
de drăguţ cu mine în ziua... 

— Despre el e vorba, domnişoară Mantoli. 

— E acuzat... aici tânăra fată şovăi, apoi făcu un efort 
ca să continue... de asasinarea tatălui meu? 

— De asta, şi de mai mult, răspunse Tibbs. Şi chiar 
dacă nimeni nu pare deocamdată să fie de acord cu 
mine, eu personal sunt sigur că e nevinovat. 

— În acest caz, de ce nu o dovedeşti? întrebă 
Endicott. 

Când Tibbs îşi ridică privirea, un foc înăbuşit îi 
strălucea în ochi. Endicott rămase uimit văzând la 
negrul subțirel un asemenea semn de vitalitate 
interioară. 

— Tocmai asta încerc să fac acum, spuse, şi de aceea 
vă pun aceste întrebări. 

Endicott se ridică şi se îndreptă spre fereastră. În 
încăpere domni liniştea până când vorbi. 

— O să te lase Gillespie s-o dovedeşti? întrebă el fără 
să privească în jur. 

— Rolul meu, răspunse Tibbs cu glas inexpresiv, este 
de a-l apăra, tocmai împotriva propriilor sale greşeli. 
Sam Wood este una dintre aceste greşeli. După aceea i-l 
voi înfățişa pe cel ce a făptuit omorul, în aşa fel încât 
până şi el îşi va da seama în cele din urmă de adevăr. 
Apoi mă voi întoarce acasă, unde am dreptul să mă 
plimb pe trotuar ca oricine. 

Endicott se întoarse de la fereastră. 

— Din clipa când am plecat de aici, domnule Tibbs, 
n-am văzut pe nimeni, şi cred că nici maestrul Mantoli 
nu a văzut. L-am lăsat la uşa hotelului şi i-am urat 
noapte bună, după care m-am întors. După câte ştiu, 
nimeni nu poate confirma ceea ce spun, dar aşa s-au 
petrecut lucrurile. 

— Mulţumesc, spuse Tibbs. Acum vreau să vă mai 
pun câteva întrebări şi vă rog să vă gândiţi bine înainte 
de a-mi răspunde. Multe depind de aceste răspunsuri. 

Mai întâi, mi s-a spus că domnul Mantoli purta asupra 
lui importante sume de bani. Ştiţi cumva dacă aşa 
stăteau lucrurile şi atunci... când l-aţi văzut ultima 
dată? 

— Habar n-am. De fapt, Enrico nu umbla cu ceea ce 
s-ar putea numi importante sume de bani. Câteodată 
avea asupra lui mai multe sute de dolari, dar nu mai 
mult de atât. După câte ştiu. 

— Era un om impulsiv 

— E greu de spus, răspunse Endicott. 

— Cred că pot să afirm că era, spuse pe neaşteptate 
Duena. Uneori, lua câte o hotărâre după o inspirație de 
moment, dar de obicei avea dreptate. La întrebarea dacă 
se înfuria uşor, răspunsul este nu. 

Tibbs îi adresă ei următoarea întrebare: 

— Domnişoară Mantoli, tatăl dumneavoastră era 
genul de om care se împrieteneşte uşor? 

— Toată lumea îl simpatiza, răspunse Duena. 

În acel moment, toți din cameră îşi dădură seama 
deodată că existase cineva care nu-l simpatizase. Dar 
nimeni nu dădu glas acestui gând. 

— O ultimă întrebare, spuse Tibbs, adresându-se tot 
fetei. Dacă aş fi avut onoarea să-l întâlnesc pe tatăl 
dumneavoastră, credeți că m-ar fi simpatizat? 

Fata îşi ridică bărbia şi acceptă provocarea. 

— Da, sunt sigură. N-am cunoscut pe nimeni mai 
lipsit de prejudecăți. 

Tibbs se ridică în picioare. 

— Vă mulțumesc. Nu ştiu dacă vă dați seama sau nu, 
dar mi-aţi fost de un mare ajutor. Peste puţin timp veți 
şti şi de ce. 

— Îmi pare bine să aflu asta, spuse Endicott. 

Apoi tânăra fată se ridică şi ea. 

— Vreau să cobor în oraş, anunţă. Poate că domnul 

Tibbs va fi atât de amabil să mă ducă cu maşina. 

— Maşina mea e foarte modestă, spuse Tibbs, dar 
sunteți binevenită. 

— Te rog, aşteaptă-mă un moment, spuse ea, şi ieşi 
fără vreo altă explicație. 

Reveni curând şi, pe când stăteau în prag gata de 
plecare, George Endicott întrebă, în timp ce-şi freca 
bărbia, gânditor: 

— Cum o să te întorci înapoi? 

— Dacă nu găsesc un mijloc convenabil, o să te rog să 
vii să mă iei, promise ea. 

— Crezi că-i prudent? 

— Dacă o să am nevoie de ajutor, o să apelez la 
domnul Tibbs. 

Tibbs o ajută să se urce în maşină, se aşeză la volan şi 
porni motorul. În timpul cât lipsise, Duena îşi 
schimbase rochia şi îşi pusese o pălărie care-i venea 
foarte bine. Tibbs o găsea fascinantă, dar mai mult decât 
atât, îşi dădea seama că avea o ţintă precisă. Îşi ţinea 
bărbia ridicată, relaxându-se puțin doar când ajunseră 
în oraş. 

— Unde vreţi să vă duc? întrebă Tibbs. 

— La secţia de poliție, spuse ea. 

— Sunteţi sigură că e o idee bună? 

— Foarte sigură. 

Tibbs conduse în tăcere până ajunseră la terenul de 
parcare. Apoi o însoţi pe scări până în hol. Tânăra fată se 
îndreptă direct spre ghişeu. 

— Aş vrea să-l văd pe domnul Wood, spuse ea. 

Pete fu luat prin surprindere. 

— Domnul Wood nu este de serviciu acum, se eschivă 
el. 

— Ştiu, replică Duena Mantoli. E la arest. Vreau să-l 
văd. 

Pete deschise interfonul. 

— A venit o doamnă care vrea să-l vadă pe Sam, 
raportă el. Şi a sosit şi Virgil. 

— Cine e? se auzi vocea lui Gillespie. 

— Duena Mantoli, lămuri fata. Poţi să-i spui că 
domnul Tibbs a fost foarte amabil şi m-a condus până 
aici, la cererea mea. 

Pete raportă în interfon. 

— Îmi pare rău, dar nu e voie, răspunse Gillespie. 

— Cine era? întrebă Duena. 

— Domnul şef Gillespie. 

Tânăra fată îşi ridică din nou bărbia. 

— Du-mă la domnul Gillespie, te rog, spuse ea. Dacă 
nu vrea să mă primească, mă voi duce la primar. 

Aşa că Pete o conduse pe coridor până la biroul lui 
Gillespie. 


Doborât de oboseală, Sam Wood ajunsese la limita la 
care mintea lui refuza să se mai lase stăpânită de furia, 
de frustrarea, de disperarea şi de dezamăgirea amară 
care-l chinuiseră de când stătea singur. Acum nu-i mai 
păsa deloc. Nu accepta că ar putea fi găsit vinovat, dar 
cariera sa de polițist se sfârşise; nu va mai fi reprimit 
niciodată. Cu puțin timp înainte de prânz, când Gillespie 
lipsise din birou, Arnold trecuse pe la el şi îi comunicase 
ultimele noutăți. Sam ştia acum că era acuzat nu numai 
de crimă, ci şi de a fi sedus-o pe Dolores. Era ultima 
picătură în cupa nenorocirii şi epuizării sale morale. 

Sam stătea cu mâinile pe genunchi, cu capul plecat. 
Nu era o postură exprimând ruşinea sau înfrângerea; 
pur şi simplu, era frânt de oboseală. Se simţea vlăguit, 
tot gândindu-se şi încercând să-şi controleze 
impulsurile care, unul după altul, îi asaltau mintea şi 
trupul. Pete se apropie de uşă şi rămase în spatele 

gratiilor. 

— Ai un vizitator, anunţă el. 

— Avocatul meu? întrebă Sam. 

— Nu, el e plecat din oraş; e aşteptat să se întoarcă în 
seara asta. E vorba de altcineva. 

Pete potrivi cheia în broască şi întredeschise uşa. 
Sam îl urmărea, cu o uşoară curiozitate, apoi inima 
începu să-i bată cu putere. Duena Mantoli păşi în celula 
goală, neprimitoare. Grozav de încurcat, Sam se ridică în 
picioare. Nu se bărbierise dimineața şi era descheiat la 
guler. N-avea nici cravată. Pe moment, amănuntele 
astea îl tulburară mai mult decât acuzaţiile care-i 
atârnau deasupra capului. 

— Bună ziua, domnule Wood. Te rog, ia loc, spuse 
Duena, calm. 

Buimăcit, Sam se aşeză pe scândura tare care-i 
servea drept pat incomod. Duena se aşeză şi ea, dreaptă 
şi plină de grație, la vreun metru de el. Sam nu spuse 
nimic; nu se putea bizui nici pe judecata şi nici pe 
vorbele sale. 

— Domnule Wood, începu Duena, limpede şi fără 
emoție, mi s-a spus că eşti acuzat de asasinarea tatălui 
meu. 

O clipă, buza de jos îi tremură, apoi îşi regăsi 
controlul; treptat, vocea i se îndulci şi cuvintele îşi 
pierdură rigiditatea: 

— Am venit aici cu domnul Tibbs. El mi-a spus că nu 
dumneata ai făcut-o. 

Sam se apucă de marginea patului, strângând 
degetele cu toată puterea. Mintea, revoltându-se încă o 
dată împotriva disciplinei, îi spunea să se întoarcă spre 
fată, s-o cuprindă în braţe şi s-o țină strâns. Dar rămase 
mai departe cu mâinile încleştate, întrebându-se ce să 
spună. 

— N-am făcut-o eu, spuse într-un târziu, cu ochii la 
pardoseala de ciment. 

— Te rog, spune-mi tot ce ştii despre noaptea când... 
l-ai găsit pe tatăl meu, vorbi fata, privind ţintă la 
cărămizile ce formau peretele celulei. Vreau să ştiu tot. 

— Doar... Sam nu-şi găsea cuvintele. Doar l-am găsit, 
asta-i tot. Am patrulat toată noaptea. M-am oprit la 
bufet, cum fac întotdeauna, apoi am pornit pe 
autostradă încoace. Atunci l-am găsit. 

Duena îşi ținea mai departe privirile ațintite pe perete. 

— Domnule Wood, cred că domnul Tibbs are 
dreptate. Nici eu nu cred că dumneata ai făcut-o. Apoi se 
întoarse şi se uită la el, adăugând: Când te-am 
cunoscut, eram încă sub impresia primului şoc al... 
tuturor întâmplărilor din acele momente. Dar chiar şi 
atunci am simţit că eşti un om cumsecade. Şi o cred şi 
acum. 

Sam întoarse capul, îndrăznind s-o privească. 

— Vreţi să spuneți că într-adevăr mă credeți 
nevinovat? 

— Cunosc un mijloc de a ţi-o spune, vorbi Duena, un 
test foarte simplu. Îl accepţi? 

Sam se simţi revenind la viață. Mintea lui vlăguită 
judeca din nou. Şi apoi, într-o străfulgerare, se simți 
iarăşi bărbat. Se întoarse, înfruntând-o pe tânăra fată. 

— Spuneţi-mi, zise el. Orice ar fi, o voi face. 

— Foarte bine, atunci ridică-te, îi porunci Duena. 

Sam se ridică în picioare, stăpânindu-şi imboldul de 
a-şi netezi cămaşa, dorind să-şi fi pus măcar cravata. Se 
simţea grozav de sfios şi de stângaci. 

Apoi, spre tulburarea lui deplină, tânăra fată se sculă, 
se apropie de el şi se opri la câțiva centimetri. Sam îşi 
simțea inima bătându-i repede, ca şi când un mecanism 
din trupul său i-ar fi pompat adrenalină în sânge. Şi, 

pentru prima dată de mulți ani, îşi dădu seama deodată 
că i-e teamă. 

— Te cheamă Sam, nu-i aşa? întrebă ea. 

— Da, domnişoară, răspunse Sam, uluit. 

— Vreau să-mi spui Duena. Hai, spune. 

— Duena, repetă Sam, ascultător. 

— la-mă în braţe, Sam, spuse fata. Vreau să mă ţii 
strâns. 

Mintea lui Sam, care spuse nu de sute de ori în timpul 
ultimelor douăzeci şi patru de ore, refuză să asculte. Şi 
cum el nu se mişca, fata îşi aruncă capul pe spate şi cu 
mâna dreaptă îşi scoase pălăria din cap. Apoi îşi scutură 
pletele, şi părul castaniu-închis îi curse în valuri pe 
spate. 

— Ai spus că o să faci ce-ţi cer, îl provocă ea. Aşa că, 
fă-o. 

În timp ce rostea ultimele cuvinte, se apropie şi mai 
mult de el şi-şi puse mâinile pe umerii lui. 

Fără să se gândească, fără să-i pese de nimic altceva, 
Sam îşi petrecu braţele în jurul fetei. În buimăceala 
acestei clipe, îşi dădu doar seama că era caldă, supusă şi 
frumoasă. Nu mai vroia să-i dea drumul niciodată. 
Gratiile celulei dispărură în tumultul temerității ce-l 
copleşi. 

— Uită-te la mine, spuse Duena. 

Sam se uită. Mai strânsese el fete în braţe şi înainte, 
dar nimic din ceea ce i se întâmplase până atunci nu 
egala senzaţia ce-l învălui în acest moment. 

— Acum, spuse fata, vreau să te uiţi la mine şi să-mi 
spui: „Duena, nu l-am omorât pe tatăl tău.” Hai, spune, 
îi porunci ea. 

Sam vorbi printre nodurile care-l sugrumau. 

— Duena... Trebui să încerce din nou: Duena, nu 
l-am omorât pe tatăl tău. 

Braţele i se desprinseră şi-i căzură în jos; aşa voinic şi 
curajos cum era, simți deodată nevoia să plângă. Reacția 
fusese prea puternică. 

În timp ce se străduia să-şi redobândească sângele 
rece, mâinile ei îl apăsară mai tare pe umeri. Apoi îşi 
dădu seama că-l înlănțuise după gât. 

— Te cred, spuse ea. 

Şi înainte de a înţelege ce i se întâmpla, Sam simți 
cum capul îi era tras în jos, cum îl pătrunde căldura 
trupului Duenei, lipit de al lui; şi apoi o apăsare 
răcoroasă îl electriză când fata îşi lipi buzele de ale lui. 

Ea îşi reveni înainte ca Sam să se fi putut mişca. 
Foarte calmă, îşi ridică pălăria de jos, căută cu privirea o 
oglindă în celula goală, apoi îşi luă poşeta de pe pat. 

— Cum pot să ies de aici? întrebă. 

Sam respiră adânc şi-l strigă pe Pete. 


În tot timpul acelei lungi după-amiezi, Sam rămase 
liniştit, retrăind mereu şi mereu fugarele momente care-i 
dăduseră o nouă rațiune de a trăi. Îndrăzni chiar să 
spere că va ieşi din această încercare reabilitat şi 
respectat de toată lumea. Îl întărea foarte mult gândul 
că ea credea în el, cu toate că era învinuit de asasinarea 
propriului ei tată. Iar încrederea ei îl va ajuta să iasă cu 
bine din toată beleaua în care fusese vârât. 

Apoi îşi mai aminti ceva. Silueta durdulie a fandositei 
de Dolores Purdy îi veni în minte. Oceanul eternității o 
separa de fata pe care o ţinuse în braţe în acea zi. Dar 
Dolores îl reclamase că a sedus-o. Ce va gândi Duena 
când va afla? 

Castelele de vis pe care îndrăznise să le clădească se 
sfărâmară şi se năruiră în grămezi de nisip arid şi 
neînsuflețit. 

CAPITOLUL 11 


Era aproape întuneric când Virgil Tibbs îşi duse rabla 
de maşină până la mica staţie de benzină şi la garajul 
unde lucra Jess. Mecanicul cel voinic repara un Lincoln 
uriaş cu aer condiționat, aşezat pe butuci în spatele 
garajului. 

— Îmi trebuie nişte benzină, Jess, spuse Virgil, şi cred 
că-ți voi aduce înapoi maşina mâine. 

— Ne părăseşti? întrebă Jess, pornind pompa de 
benzină. 

— Cred că da, răspunse Tibbs, dar asta rămâne între 
noi. Să nu mai spui nimănui. 

Jess potrivi furtunul şi începu să umple rezervorul cu 
benzină. 

— Îți promit să nu spun nimănui. 

— Frumos automobil, vorbi Tibbs arătând cu capul 
spre Lincoln. Cum de lucrezi la el? 

— E o maşină de turism, răspunse laconic Jess. 
Garajul de pe autostradă pune mâna pe ele, pe urmă mi 
le pasează mie să le repar. Aş vrea să capăt şi eu banii cu 
care se aleg ei pe munca mea. 

— Îi costă şi pe ei cam mult fațada, sublinie Tibbs, şi 
cum sunt pe autostradă, cred că-i destul de mult. 

Jess termină de umplut rezervorul. 

După trei minute se întoarse înapoi. 

— Te poftim să iei masa cu noi, îl invită el pe un ton 
categoric. 

— Mulţumesc foarte mult, dar nu pot. 

— Am un băiat de treisprezece ani, îi explică Jess, şi 
n-a văzut niciodată un detectiv adevărat. I-am promis 
că-i voi arăta unul. 

Fără un cuvânt, Tibbs se dădu jos din maşină. Câteva 
minute mai târziu, şedea în fața unei modeste cine care 
evident fusese pregătită pentru el. Din dreapta lui, fiul 
lui Jess, Andy, îi urmărea fiecare mişcare, lucru care-l 
stânjenea. În sfârşit, când băiatul nu se mai putu 
stăpâni, izbucni: 

— Aţi vrea să ne povestiți şi nouă despre primul 
dumneavoastră caz? şi aşteptă cu ochii strălucitori. 

Tibbs îi făcu pe plac. 

— A fost o problemă de contrabandă cu narcotice. 
Undeva, în Pasadena, apăreau mici capsule de heroină 
şi erau vândute. Împreună cu alți câțiva poliţişti, mi s-a 
trasat şi mie sarcina să mă ocup de caz. 

— Eraţi detectiv atunci? îl întrerupse băiatul. 

— Nu, nu eram. Dar lucram la poliție de cinci ani. Şi 
acum mi se acorda o şansă să promovez. Într-o zi, la o 
lustragerie din partea de jos a oraşului, un tip care 
aştepta să i se lustruiască pantofii, după ce a terminat 
de citit ziarul, l-a oferit altuia care-şi aştepta rândul. 
Numai că primul tip avea pantofi noi care n-aveau 
nevoie să fie lustruiți. 

— Cum aţi descoperit asta? 

— Pentru că eu eram lustragiul, îi explică Tibbs. 
Nimeni nu se aştepta ca un lustragiu negru să fie 
polițist. 

— Vasăzică, dacă erați alb n-aţi fi descoperit nimic? 
exclamă băiatul. 

— Cred că ai dreptate, conveni Tibbs. Deşi, mai 
devreme sau mai târziu, bandiții ar fi fost oricum prinşi. 
Dar acesta a fost primul meu caz. 

Andy începu din nou să mănânce, fără să-şi ia ochii 

de la senzaționalul oaspete care şedea la masă la ei. 

Când termină masa, Tibbs se scuză, spunând că are 
ceva urgent de făcut. Deoarece casa lui Jess era la o 
mică depărtare de garajul unde îşi parcase Virgil 
maşina, îşi luă rămas bun din pragul uşii şi o porni pe 
strada întunecoasă, spre locul unde îşi lăsase maşina. 
Se gândea preocupat la ceea ce avea de făcut în 
continuare. N-o să fie ceva plăcut, şi vor apărea şi 
probleme. Dar, aşa cum învățase cu ani în urmă, va 
trebui să rezolve problemele, dacă dorea să rămână în 
profesiunea asta. Doar că aici era mai greu. Încă 
preocupat de aceste gânduri, simți deodată primejdia — 
dar prea târziu. 

Întoarse capul şi văzu chipurile a doi indivizi care se 
furişaseră în spatele lui. Amândoi se năpustiră asupra 
lui, şi Tibbs văzu doar că unul din ei ţinea o bucată grea 
de lemn în mână şi că o ridicase să-l izbească. Se 
încordă tot, dar ştia că era dezavantajat. Când omul se 
repezi, Virgil țâşni spre el şi-l izbi cu umărul stâng în 
subțioara brațului drept. Bucata grea de lemn zbură din 
mâna omului. Atunci Tibbs înşfăcă antebraţul omului 
şi, în aceeaşi clipă, îl lovi din toate puterile cu 
genunchiul. 

Brațul atacantului era imobilizat deasupra umărului 
lui Tibbs. Şi cum era aplecat cu toată greutatea înainte, 
când Tibbs îşi îndreptă brusc spatele, omul se rostogoli 
peste Tibbs şi căzu jos. În acel moment, Tibbs îl apucă 
de încheietura mâinii, trăgând tare: omul scoase un 
răcnet când ceafa i se izbi de caldarâm. 

Nu atinsese încă pavajul, când Tibbs îi dădu drumul 
şi se răsuci cu fața spre celălalt; individul, un tip solid 
dar neîndemânatic, fără vreo armă, strânse pumnii şi se 
repezi asupra lui. Tibbs îi evită prima lovitură, îi înşfăcă 
brațul şi se răsuci spre stânga. Matahala zbură înainte 

din cauza inerției, şi se prăbuşi. Tibbs ridică bucata de 
lemn de foc, care fusese cât pe-aci să devină arma 
crimei. Apoi, înălțând privirea, îl văzu pe băiatul lui 
Jess, care venise atras de zgomot şi se holba la el cu 
teamă amestecată cu neîncredere. 

— Andy, adu-l pe taică-tu cât poți de repede. Apoi 
cheamă poliția şi spune-le să vină aici. 

Andy o luă la fugă. La jumătatea drumului îl întâlni 
pe taică-său şi îi transmise mesajul. O clipă mai târziu, 
mecanicul cel voinic i se alătură lui Tibbs şi, cu pumnii 
pregătiți, părea gata de luptă. 

— Indivizii ăştia m-au atacat, spuse Tibbs. Ajută-mă 
să-i supraveghez. 

Jess se uită la oameni. 

— Nu mişcă nimeni! ordonă el. 

Cel care atacase primul gemea încetişor; brațul drept 
îi era răsucit într-o poziție nefirească. Andy se apropie în 
fugă. 

— Am chemat poliția, raportă el. Le-am spus că doi 
oameni l-au atacat pe domnul Tibbs şi că trebuie să 
aducă şi un doctor. 

— Bine, băiete, spuse Jess. Acuma du-te şi adu-mi 
un levier. N-am nevoie de el, dar s-ar putea să-mi 
trebuiască. 

Andy o zbughi, nerăbdător să îndeplinească ceea ce i 
se ceruse. În câteva secunde se întoarse cu scula cerută. 

— Ce bine că am aici telefon -îl instalasem ca să pot fi 
chemat la reparații urgente, îi spuse Jess lui Tibbs. 

În depărtare se auzea sunetul tânguitor al sirenei, 
venind dinspre autostradă. Luminile roşii apărură în 
josul străzii, şi maşina de patrulare se luă după semnele 
frenetice pe care le făcea Andy, oprind apoi la curbă. În 
maşină erau doi oameni în uniformă. Tibbs le arătă 
trupurile celor care zăceau liniştiți pe caldarâm. 

— Atac armat, spuse Tibbs. Voi stabili acuzațiile când 
vom ajunge la secție. 

— Dumneata vei stabili acuzaţiile? îl întrebă unul din 
poliţiştii în uniformă. 

— Cred că ăsta e Virgil, spuse partenerul său. 

— Da, sunt Virgil, admise Tibbs. Luaţi-l cu grijă pe 
omul din dreapta. Cred că i-am dislocat sau rupt braţul. 
Când ajunseră la secție, Gillespie îi aştepta în hol. 

— Ce s-a întâmplat? întrebă el. 

— Am fost poftit la cină de Jess mecanicul, la care 
m-aţi trimis dumneavoastră, îi spuse Virgil. La plecare 
când mă îndreptam spre maşină, doi oameni au tăbărât 
pe mine. Unul din ei a încercat să mă pocnească cu o 
bucată de lemn. 

Gillespie părea ciudat de mulțumit. 

— Adu-i în biroul meu, ordonă el. Şi o luă înainte. 

Când îi aduseră pe cei doi, şeful poliției se aşeză pe 
scaun în spatele biroului, şi timp de un minut îşi aţinti 
privirile asupra lor, fără să scoată o vorbă. Apoi răsuflă 
adânc şi răcni, de se cutremură odaia: 

— Care dintre voi, nenorociților, mi-a scris o 
anonimă? 

Nimeni nu răspunse. Liniştea fu spartă de bâzâitul 
interfonului. Gillespie apăsă pe buton, şi se auzi vocea 
polițistului de serviciu: 

— Doctorul după care ați trimis e aici. 

— Adu-l înăuntru, ordonă Hill. 

O clipă mai târziu, polițistul introduse un negru înalt, 
zvelt, destul de vârstnic, care ducea o geantă neagră. 
Sunt doctorul Harding; spuse el. 

Gillespie arătă cu degetul spre omul care-şi ținea cu 
grijă braţul rănit. 

— Vezi ce are la braț. Când am auzit că doi indivizi au 
tăbări pe Virgil, am crezut că el a fost rănit, aşa că i-am 

spus polițistului de serviciu să cheme un doctor de 
culoare. Şi dacă tot eşti aici, apucă-te de treabă. 

Doctorul Harding nu luă în seamă insulta şi începu să 
examineze pacientul. 

— Ar trebui să stea culcat, vorbi el. Unde am putea 
să-l punem? 

— Nu pune laba pe mine, îl repezi omul. Vreau să vină 
doctorul meu. 

— Gura, urlă Gillespie. Nu-mi plac oamenii care scriu 
anonime şi mă învaţă ce să fac. Îţi pun la dispoziţie un 
doctor, aşa cum cere legea. 

— N-o să faci mulți purici în oraşul ăsta, îl amenință 
omul. 

— Ba o să fac, n-avea grijă, i-o întoarse Gillespie. Hai, 
duceți-l într-o celulă şi lăsaţi-l pe doctor să aibă grijă de 
el. 

Rănitul fu dus de acolo, iar Gillespie îşi îndreptă 
atenția spre celălalt. 

— Ei, ia zi, a cui a fost ideea? Vorbeşte, sau dai de 
bucluc. 

— Nu mi-e frică, răspunse omul. Voi cere să fiu 
judecat de juraţi. Ştii ce înseamnă asta. 

— Bineînţeles că ştiu ce înseamnă, spuse Gillespie. 
Aşa că-ți voi spune ce am de gând să fac. O să-i chem pe 
ziarişti şi am să le spun cum ai tăbărât tu şi amicul tău 
asupra unui negru slăbuț, şi cum v-a bătut pe amândoi. 
Apoi n-ai decât să fii judecat de jurati. 

— Numai că eu am să spun altceva: că el şi prietenul 
lui, negrul cel voinic, au sărit pe noi cu ciomegele, 
răspunse imperturbabil omul, în vreme ce noi ne 
vedeam de treaba noastră. 

— Bineînţeles, în cartierul negrilor. Tu şi amicul tău 
tocmai vă duceați la un bordel de negrese, exact ca doi 
cetățeni onorabili, când aţi luat-o pe coajă. Hai, nu fi 

prost: oricum ai întoarce-o, tot pierzi. 

— Nu mai scot niciun cuvânt, făcu omul, 
încăpățânat. 

Gillespie se întoarse spre Tibbs. 

— Nu eşti alb, dar văd că ştii să te baţi, îi spuse. 

— Trebuie să-i mulțumesc unuia pe care-l cheamă 
Takahashi, şi care nu e nici el alb. Apoi, pornind spre 
uşă, adăugă: Am o treabă de rezolvat şi sunt aproape 
gata cu ea. Vă rog să mă scuzați, trebuie să mă întorc la 
treabă. 

Spre surprinderea lui Tibbs, Gillespie se sculă în 
picioare şi-l petrecu până pe coridor. 

— Virgil, începu el când rămaseră numai ei, cred că 
eşti destul de deştept ca să-ți dai seama că trebuie să 
părăseşti oraşul. Astă-seară ai avut noroc. Data viitoare, 
cineva o să tragă asupra ta, şi n-o să mai scapi. Ăsta-i 
sfatul meu - să pleci de aici înainte de a mă trezi cu o 
nouă crimă. O să le spun celor din Pasadena că mi-ai 
făcut treabă bună. 

— O să plec, spuse Virgil, dar numai după ce o să vă 
dau pe mână asasinul lui Mantoli, împreună cu dovezile 
vinovăţiei lui. Trebuie să rezolv întâi asta - probabil că 
înțelegeți de ce. 

— N-o să răspund de ce ți se va întâmpla, spuse 
Gillespie. 

— E-n regulă, aprobă Tibbs, şi se grăbi să iasă din 
hol. 


În seara liniştită, Duena Mantoli stătea în acelaşi loc 
unde în urmă cu câteva zile stătuse lângă ea Sam Wood. 
Acum era singură şi se uita spre lanţul de munți din 
depărtare, încercând să-şi facă puțină ordine în gânduri. 
Ştia că Sam Wood fusese acuzat de a fi sedus o fată de 
şaisprezece ani, fiica unui muncitor aproape analfabet. 

Deşi căuta să se stăpânească, se compara totuşi 
întruna cu cealaltă fată, aşa cum şi-o imagina. 
Ruşinându-se, se văzu pe sine însăşi înălțându-se pe 
vârful picioarelor în celula închisorii şi sărutându-l pe 
buze pe omul în care credea, fără să ştie de ce. Acum nu 
mai credea în el, şi de aceea, privind retrospectiv, gestul 
ei i se părea ieftin şi vulgar. Îşi încrucişă braţele pe piept 
şi-şi dădu seama că fusese o proastă. N-avea sens să-şi 
închipuie că educaţia şi ceea ce se înțelege prin bună 
creştere ar putea înăbuşi pornirile sexuale elementare. 
Sam Wood era un bărbat voinic, puternic şi neînsurat. 
Fata, oricine ar fi fost ea, îi satisfăcuse instinctele 
animalice. 

Duena se cutremură şi lacrimi de furie îi umplură 
ochii. Rămase acolo până când Endicott, îngrijorat, o 
găsi şi se întoarse cu ea acasă. 


Era puțin după ora nouă, sâmbătă dimineața, când 
Dolores Purdy răspunse la soneria de la uşă. Se dichisi 
puţin, căci nu poți şti niciodată cine ar putea fi. Când 
deschise uşa şi văzu fața întunecată a lui Virgil Tibbs, 
dispoziția i se schimbă brusc. 

— Negrii intră prin uşa din dos, se rățoi ea. 

— Nu negrul ăsta, i-o întoarse Tibbs. Am venit să-l 
văd pe taică-tău. 

— Nu-ţi dau voie să intri, repetă ea şi-i trânti uşa în 
față. 

Un minut după aceea, uşa fu iarăşi deschisă, de data 
asta de către Purdy, care se uită la Tibbs cu scârbă. 

— Pleacă de-aici, zise el. N-avem nevoie de ăştia ca 
tine pe la noi. 

— N-ai noroc, zise Tibbs şi intră calm înăuntru. Sunt 
de la poliție şi am venit să stau de vorbă cu dumneata şi 
cu fiica dumitale. 

— Ştiu cine eşti, lătră Purdy. Acum ieşi afară repede, 
că-ți crăp capul. 

— Numai să încerci, că n-o să răspund de ce-o să 
păţțeşti. Au mai încercat doi tipi noaptea trecută. 

— Am auzit povestea. Tu şi cu amicul tău ați tăbărât 
pe ei cu levierele şi i-ați bătut. Unul din ei e acum la 
spital. 

— Dacă nu vrei să ajungi şi dumneata acolo, ține-ți 
sura şi stai jos, ordonă Tibbs. Am venit să aflu ce-i cu 
clevetelile alea. Te-ai dus la poliție cu tot felul de 
acuzații. Vreau să discutăm despre ele. 

— Nu mai am nimic de spus, mormăi Purdy. Şi niciun 
negru n-o să stea jos în casa mea. 

Tibbs nu-l luă în seamă şi se aşeză. 

— Am venit aici ca să te scap de puşcărie, îl lămuri el. 

În clipa aceea intră şi Dolores. 

— Tată, dă-l afară, îi ceru ea. 

— O să plec atunci când o să termin, spuse Tibbs. 
Înainte de a isprăvi cu voi, o să înțelegeți amândoi că 
venirea mea e lucrul cel mai norocos ce vi se putea 
întâmpla. 

— Negrii aduc ghinion, spuse Dolores. 

— Domnule Purdy, începu Tibbs cu tonul unei 
discuţii serioase, dumneata şi fiica dumitale ați venit la 
secție şi ne-ați spus că cineva a necinstit-o. E datoria 
noastră să avem grijă ca omul să fie pedepsit şi reputaţia 
să nu-i fie pătată. 

— Sam Wood a necinstit-o, spuse Purdy. 

Tibbs dădu din cap, ca şi când îl credea. 

— Aşa ne-ai şi spus. Bineînțeles că domnul şef 
Gillespie a fost foarte surprins; domnul Wood lucrează 
în poliție de ani de zile şi a fost socotit întotdeauna un 
om de nădejde. 

— Acuma-i la puşcărie pentru crimă, aproape că ţipă 

Purdy. 

Tibbs aprobă din nou. 

— Ştiu. N-am de gând să dezvălui, secretele poliției, 
dar află că trebuie să fie vreun motiv pe care nu-l ştii. 
Am stat odată într-o celulă de închisoare aproape trei 
săptămâni, până când omul cu care eram mi-a spus 
ceva pe care poliția de abia aştepta să-l afle. 

— Polițai negru, îi zvârli Purdy ca o ocară. 

— Să discutăm acum cazul fiicei dumitale, vorbi 
liniştit Tibbs. Ori de câte ori se întâmplă aşa ceva şi 
bărbatul recunoaşte că e de vină, lucrurile se aranjează. 
Dar Wood este încăpățânat. N-o să recunoască niciodată 
că a făcut-o. Aşa că trebuie să fie obținute toate probele. 
Asta, numai dacă nu poți dovedi că e vinovat. 

Adică, vrei să spui că trebuie să povestesc totul din 
nou? întrebă Dolores. 

— Ce fel de probe? vru să ştie Purdy. 

— Păi, în acest caz sunt încă o mulțime de lucruri de 
făcut. Aşa spune legea. Înțelegi, e greu pentru un bărbat 
să aducă dovada că nu a avut relații cu o fată; singurul 
mijloc prin care poate s-o dovedească este un certificat 
medical. 

— Ce-i aia? întrebă Purdy. Dolores e fiica mea bună. 

Tibbs întinse mâinile în lături. 

— Nimeni nu se îndoieşte de asta, spuse el. Şi toată 
lumea ştie că eşti un om respectabil. Dar fiindcă Sam 
Wood declară că nici măcar nu a vorbit vreodată cu fiica 
dumitale, poliția are nevoie de nişte probe, ca să fie 
sigură. 

— Nu există nicio probă să dovedească cine a 
necinstit o fată, protestă Dolores. 

— E adevărat, fu de acord Tibbs, dar sunt probe care 
pot dovedi că un anume bărbat nu i-a făcut nimic unei 
fete. Astea sunt probele pe care va trebui să le faci 

dumneata. 

— Şi care-s astea? întrebă Purdy. 

— Ei bine, în primul rând i se ia o probă de sânge. 
Asta nu-i ceva rău. O înțeapă cu un ac într-o vână, la 
braț, şi îi ia doar atât sânge cât să umple o eprubetă. 
Nu-mi place să mă înțepe cu un ac, protestă 
Dolores. 

— Şi cine-o să facă înțepătura? întrebă Purdy. 

— Doctorul, răspunse Tibbs. Toate probele astea le 
fac doctorii; nimeni altcineva nu se va atinge de fiica 
dumitale. 

— Atâta le-ar trebui, spuse Purdy. 

— Apoi, continuă Tibbs, o vor examina ca să fie siguri 
că a fost violată, aşa cum declară ea. De asemenea, 
trebuie să afle dacă este sau nu însărcinată. 

Purdy sări în picioare, cu fața schimonosită de furie. 

— Nimeni n-o să afle secretele ei, ţipă el. O să-l 
împuşc pe ăla de-o vrea să se uite la secretele ei. leşi 
afară de-aici! 

Tibbs rămase însă liniştit. 

— Nu fac decât să te avertizez, îi explică el. Trebuie să 
ştii toate astea, ca să nu vină să facă probele când nu 
eşti acasă, înţelegi? 

— Nimeni n-o să afle secretele ei, repetă Purdy cu 
încăpățânare. 

— Singurul lucru care o va putea scăpa de toate astea 
ar fi ca bărbatul să mărturisească, sublinie Virgil. El 
susține că este nevinovat, voi doi l-ați acuzat, aşa că 
doctorii vor trebui s-o examineze. 

— Gillespie n-o să îngăduie, spuse Purdy. O să vezi. 

Tibbs clătină din cap. 

— Chiar dacă ar vrea, legea tot nu-l lasă. Wood poate 
obține un mandat de la tribunal, prin avocatul lui, şi 
atunci nu mai ai ce face. Spunând asta, Tibbs îşi 

împreună mâinile şi se uită fix la ei, adăugând apoi: 
Acum aş mai vrea să-ți spun ceva, un lucru foarte 
important. Dar n-aş vrea să spui nimănui. Pur şi simplu 
n-aş vrea să te văd pe dumneata, care eşti nevinovat, 
băgat în bucluc. 

— Nimeni nu poate să-mi facă nimic, pentru că nici 
eu nu am făcut nimic, ţipă Purdy aproape cuprins de 
isterie. Ţi-am spus că ea e fiica mea bună. 

— Bineînţeles că este, spuse Tibbs, vorbind deodată 
pe un ton autoritar. Dar să presupunem că ajungi în fața 
tribunalului şi spui că Sam Wood este omul care a 
băgat-o în bucluc pe fiica dumitale. Apoi, să mai 
presupunem că doctorul greşeşte şi spune că nu ele 
vinovatul. Dintr-o dată te pomeneşti acuzat de sperjur şi 
mărturie mincinoasă în instanță, şi gata ajungi la 
puşcărie. De asta îţi atrag atenţia şi vreau să-ți spun 
cum să te aperi. 

— Doctorii nu fac greşeli dintr-astea, protestă 
Dolores, dar în voce i se simțea nesiguranța. 

— Câteodată fac, o contrazise Tibbs, şi jurațţii îi cred. 
Ei, şi-acum ce-ar fi să-mi spui exact ce s-a întâmplat şi o 
să Încerc să-l fac pe Sam Wood să mărturisească. Dacă o 
să mărturisească, nu mai aveți de ce să vă temeți. 

— Vrei să spui că or să ne lase în pace? Vru să ştie 
Purdy. 

— Exact. 

Purdy se întoarse spre fiică-sa. 

— Hai, spune-i, îi porunci. 

Dolores se legănă în scaun încercând să arate ca o 
fecioară violată - dar nereuşind decât să pară o 
curtezană de bâlci. 

— Păi, începu fata, trecea în fiecare noapte şi se 
chiora în ferestre. Ar fi trebuit să-i spun tatei, dar eram 
destul de speriată fiindcă era polițist. Apoi, într-o noapte 

când tata era plecat, a venit şi a bătut la uşă. Zicea că se 
duce la slujbă. M-a întrebat de numele unor fete care ar 
putea deveni regina festivalului muzical. Mi-a zis că am 
un corp frumos şi că voia să treacă şi numele meu pe 
listă, pentru concurs. 

Se opri şi se uită la Virgil; acesta dădu din cap, în 
semn că poate să continue. 

— Ei, şi după ce-a mai trăncănit un pic, mi-a spus că 
deşi lucrează noaptea, cunoaşte o mulțime de oameni şi 
ar putea să-mi facă rost de voturi, ca să câştig. Dacă 
aveam să câştig, mă alegeam cu o excursie la New York. 
Nu mai îmi aduc bine aminte ce a spus. Mi-a dat ceva de 
băut care zicea că nu-mi face rău, dar că o să mă simt 
grozav. Mi-a spus că eu aveam să fiu regina şi că oricine 
ar dori să fie în locul meu. Zicea că la New York o să 
învăţ să cânt şi să dansez şi poate o să joc şi în film. A 
mai zis că totul o să fie exact cum zicea el şi că s-ar 
cuveni să-i fiu recunoscătoare... După asta, nu-mi mai 
aduc aminte prea mult, doar că la plecare mi-a spus să 
nu fiu îngrijorată, că a avut el grijă. Chiar aşa a zis, căa 
avut el grijă. 

Tibbs se ridică în picioare. 

— Eşti sigură că a fost Sam? întrebă el. N-aş vrea să 
facem vreo greşeală, care ţi-ar putea dăuna. 

Dolores se uită la el cu fața imobilă ca o mască. 

— Sam a fost, spuse ea. 

Virgil Tibbs părăsi casa şi porni cu maşina mai 
departe. Merse la secția de poliție, unde avu o convorbire 
interurbană cu Gottschalk, inginerul specialist în 
balistică. Apoi îi făcu o vizită lui Harvey Oberst, căruia 
nu-i plăcea să fie văzut cu un negru, dar care îşi amintea 
că era vorba de un negru altfel decât ceilalți şi că îl 
scosese din puşcărie. Apoi se duse până la reverendul 
Amos Whiteburn, şi stătu de vorbă cu doi băieți care 

fuseseră chemaţi special. După care se întoarse la secția 
de poliţie şi telefonă la un hotel din Atlanta. Isprăvind cu 
treburile astea, vizită doi negri care locuiau în Wells, ca 
şi patru albi, dintre care doi refuzară să-l primească. De 
asemenea îi făcu o vizită doctorului Harding. Când, în 
sfârşit, termină, era aproape vlăguit. Dormise foarte 
puţin şi era şi foarte obosit de toată opoziția pe care 
trebuise s-o înfrunte, deşi nu era el de vină. Dar cel 
puțin îşi avea răsplata. Acum era gata să discute cu Bill 
Gillespie. 

CAPITOLUL 12 


Dimineața, după o noapte chinuitoare de nesomn, 
Duena Mantoli se dădu jos din pat şi îşi dădu seama că 
luase o hotărâre. Rămase multă vreme sub duş, care o în 
învioră. Când termină, se opri un minut şi se privi în 
oglindă. Ştia că arată foarte bine, şi mai ştia că făcea 
mari eforturi ca să arate astfel. Ei da, din punct de 
vedere fizic, se putea măsura cu orice femeie; ceea ce 
trebuia să facă acum era să pună accentul pe o altă 
parte a moştenirii sale - era timpul să-şi folosească 
mintea. 

Se îmbrăcă şi cobori la micul dejun. George şi Grace 
Endicott o aşteptau. 

— Am primit veşti de la Eric, îi spuse Grace de îndată 
ce se aşeză, şi chiar foarte bune. Două veşti bune. În 
primul rând, a reuşit să pună mâna pe un dirijor 
proeminent care să ne salveze festivalul. 

— Cine e? întrebă Duena. 

— Eric nu spune; vrea să ne facă o surpriză când va 
veni aici. Cealaltă veste bună este că agenţia care se 
ocupă de vânzarea biletelor ne-a anunțat că lucrurile 
merg mult mai bine decât se aşteptau. 

— Îmi pare bine, exclamă Duena; bău apoi un pahar 
cu suc de portocale şi le spuse ce avea într-adevăr de 
gând: N-o să mă credeţi, în toate mințile, dar am de gând 
să merg astăzi în oraş să-l văd pe domnul Schubert. 
Vreau să stau de vorbă cu el. 

— Despre ce? o întrebă Endicott. 

— Nu-mi place cum merg lucrurile. Ceva nu e-n 
regulă. Au arestat un om pe care îl cred nevinovat. Nu 
înțeleg de ce n-a fost eliberat pe cauţiune, său de ce nui 
s-a intentat un proces, indiferent care e procedura 
legală. 

Grace Endicott interveni: 

— Eu n-aş face una ca asta, Duena. Sincer vorbind, 
nici tu, nici eu nu suntem experte în treburile astea şi 
tot ce putem face este să ne luăm după cei ce se pricep. 
Altfel, nici n-o să facem mare lucru, ba s-ar putea chiar 
să iasă cine ştie ce încurcături. 

Duena îşi mai turnă suc de portocale şi-l bău. 

— Nu înţelegi, Domnul Wood, polițistul care a fost în 
ziua aceea... e la închisoare. Nu-i vinovat. Nu-i vinovat, o 
ştiu. Nu mă întreba cum de ştiu, dar ştiu. De asta aş 
vrea să-l văd pe primar. 

George Endicott îşi alese cuvintele cu grijă. 

— Duena, cred că eşti prea subiectivă. Nu te 
amesteca şi lasă-i pe bărbați să rezolve lucrurile. Dacă 
Wood e nevinovat, nu va rămâne multă vreme la 
închisoare. Şi apoi, mai este Tibbs; am mare încredere în 
competenţa lui. 

— Nu prea văd ce-o să facă aici cu competenţa lui, 
replică Duena. Apoi îşi schimbă tactica: Mergi în oraş 
astăzi? 

— Da, după-amiaza. 

— Pot să vin şi eu? Aş vrea măcar să fac nişte 
cumpărături. 

Endicott dădu din cap, declarându-se de acord. 


Frank Schubert se aşeză mai bine în scaun, conştient 
de feminitatea provocatoare a vizitatoarei sale. În sinea 
lui se întreba cum de-l convinsese pe George Endicott să 
o aducă, dar era evident că reuşise 

— Domnişoară Mantoli, începu el, voi fi foarte sincer 
cu dumneata; de fapt, am de gând să-ţi furnizez câteva 
informaţii confidenţiale. Îmi promiţi să le păstrezi numai 
pentru dumneata? 

— Promit, încuviință Duena. 

— Bun. Nu ştiu câte lucruri cunoşti despre economia 
Sudului, dar anumite zone au fost foarte puternic 
afectate. Wells este una dintre ele. Nu suntem situați în 
apropiere de o autostradă de primă importanţă, ci lângă 
una pe care se angajează probabil numai o maşină din 
cincizeci. Asta înseamnă venituri turistice foarte mici. 
Agricultura este în declin în regiune, întreprinderile 
industriale până acum au refuzat să se mute aici şi, ca 
s-o spunem fără menajamente, atât oraşul cât şi 
oamenii lui sunt aproape pe drojdie. 

Duena, care asculta cu atenție, dădu din cap. 

— Ne-am dat seama - membrii consiliului şi cu mine 
- că ar trebui făcut ceva, căci altfel vom ajunge într-o 
situaţie foarte gravă. Aşa că lui George i-a venit ideea cu 
festivalul muzical. Nu ne-am înflăcărat prea tare la 
început, dar el ne-a convins că festivalul ne va proiecta 
pe harta turistică. Dacă s-ar întâmpla asta, ar fi grozav. 
Aşa că, păstrând unele îndoieli, am mers totuşi înainte. 
După câte înţeleg acum, biletele se vând foarte bine, aşa 
că George se pare că a avut dreptate. 

Ei, şi acum ajungem la o altă problemă, care te 
priveşte direct — ori poate indirect. Postul de şef al poliției 
a devenit liber şi trebuia să-l încredințăm cuiva. 
Niciunul din poliţiştii angajaţi nu era destul de pregătit 
să preia postul. Aşa că ne-a venit o idee. Am socotit că 
dacă vom scoate postul la concurs, am putea atrage un 
bun cunoscător al legii, pe care să-l angajăm chiar cu un 
salariu mic, ținând seama de lipsa de titlu şi experiență. 
Apoi, când ne vom pune mai bine pe picioare, vom putea 

să-i mărim salariul ca să-l păstrăm, sau dacă nu, să 
angajăm eventual pe altcineva. 

Ei bine, s-a dovedit că planul nostru, până acum, a 
fost corect. Au apărut câţiva candidați dornici să accepte 
salariul nostru, gândindu-se la avantajele din viitor. 
Unul dintre ei a fost Bill Gillespie. Anumiți membri ai 
consiliului — şi nu mentionez niciun nume - au stăruit să 
angajăm pe unul din Sud, care ar face măcar tot ce poate 
ca să menţinem relaţiile rasiale tradiționale. Unul din 
Nord putea să ne vâre pe gât integrarea, cu mult înainte 
de a fi noi gata s-o acceptăm - şi chiar s-o facă să 
funcționeze. 

— Aşa că l-aţi angajat pe Gillespie, spuse Duena. 

— Da, l-am angajat. Dosarul lui părea foarte bun, 
vreau să spun ținând seama şi de cât puteam noi să-i 
oferim. Personal, dar asta ţi-o spun strict confidenţial, 
cred că am făcut o alegere proastă, dar cel puţin anumiți 
membri ai consiliului, despre care am amintit adineauri, 
erau mulțumiți. 

Schubert privi în jur, ca şi cum ar fi vrut să se asigure 
că nu asculta nimeni altcineva. Apoi se aplecă înainte, 
căutând să dea cuvintelor un ton şi mai confidențial. 

— Dacă a băgat la închisoare un nevinovat, omul va fi 
eliberat în curând, ţi-o făgăduiesc. Dar trebuie să 
înţelegi că există o puternică mărturie împotriva lui. Am 
discutat cu câțiva membri din consiliu, şi îi spun şi lui 
George chiar acum, că dacă Gillespie nu rezolvă cazul în 
următoarele zile, avem de gând să-l demitem. 
E-adevărat că a fost angajat cu contract, dar e încă în 
perioada de probă. Aşa că nu-ţi face griji; o să fie bine. 

George Endicott şi Duena Mantoli părăsiră biroul 
primarului cu câteva minute înainte de ora patru. Şi 
cum aflaseră că Eric Kaufmann sosea seara devreme, 
George Endicott îi propuse să mănânce ceva liniștiți 

şi-apoi să se ducă să-l ia pe Kaufmann. Duena înţelese 
că i se ivea prilejul aşteptat. Era încă prea devreme ca să 
mănânce, dar ea avea altă idee: 

— Trebuie să-l văd pe domnul Tibbs. 

— Cred că ar fi mai: bine să amâni, o sfătui Endicott. 
Dacă mergi acum acolo, faci o greşeală, şi s-ar putea să 
nu fie bine. 

Duena se uită la el cu o expresie în care dezamăgirea 
se amesteca cu reproşul, şi George Endicott se hotărî 
dintr-o dată că, în calitatea sa de consilier, ar trebui 
poate să schimbe câteva cuvinte cu Bill Gillespie. 

Arnold vorbi printre gratii cu Sam Wood: 

— Ţi-a venit un alt vizitator. 

Şi deschise brusc uşa, lăsându-l să intre pe Virgil 
Tibbs. Detectivul din Pasadena intră fără să mai aştepte 
vreo invitație şi se aşeză pe marginea patului tare. 

— Ei, Virgil, îl întrebă Sam plictisit, ce mai e nou? 

— Tocmai voiam să-ți spun, răspunse Tibbs, că mă 
duc să-l văd pe Gillespie de cum s-o întoarce. Şi când l-oi 
vedea, o să-i demonstrez, în aşa fel încât până şi el să 
înțeleagă, că eşti nevinovat. Cred că-l voi putea 
convinge. 

Sam vorbi cu un glas lipsit de expresie: 

— De ce nu renunti şi nu te duci acasă? Te credeam 
deştept. 

— Nu am terminat ce aveam de făcut, răspunse Virgil. 
Lumea e plină de oameni care n-au făcut niciodată 
nimic, pentru că n-au ştiut să-şi ducă treaba la bun 
sfârşit. Mi-au rămas două lucruri de terminat: să te 
eliberez şi să te scot de aici, şi să-i predau lui Gillespie 
un criminal. Apoi o să pot merge acasă. 

— Îţi doresc noroc, spuse Sam, dar nu se uită la Virgil 
în timp ce vorbea. 

— Înainte de a mă duce să-l văd pe Gillespie, vreau să 

lămuresc o problemă sau două cu tine, spuse Tibbs. 
Sunt convins că ştiu răspunsurile, dar cu cât am mai 
puțin de ghicit, cu atât mai solid va fi cazul meu. 

Sam ridică din umeri. 

— Ce-ţi trece prin minte? întrebă el. 

— În noaptea în care patrulam împreună, ai făcut o 
mică modificare a traseului, şi ai făcut-o intenționat. 
Atunci nu ştiam de ce. Cred că acum ştiu. N-ai vrut să 
treci pe lângă casa familiei Purdy, nu-i aşa? 

Sam păru dintr-o dată mai însuflețit. 

— Virgil, aş vrea să nu te amesteci. Ştiu că încerci să 
mă ajuţi, dar... 

— De asemenea, urmă Virgil, cred că ştiu de ce n-ai 
vrut să treci în seara aceea pe lângă casa familiei Purdy. 

— Ai trecut cu maşina pe-acolo? întrebă Sam 
bănuitor. 

— Nu, răspunse Tibbs, n-am avut nevoie. Harvey 
Oberst mi-a spus tot ce aveam nevoie să ştiu în ziua 
când a fost aici la secție. 

Tibbs tăcu apoi, şi o vreme domni liniştea. Câteodată 
socotea că este mai bine să lase omul să-şi adune 
gândurile. Ştia că Sam rămăsese pe gânduri şi asta era 
exact ceea ce dorea. În cele din urmă Sam întrerupse 
tăcerea: 

— Virgil, hai s-o luăm de la început. Ai spus de câteva 
ori că am schimbat traseul în seara aceea. De ce crezi 
asta? 

— Uite de ce. În noaptea când am umblat împreună, 
ai făcut un mic ocol pe o porțiune de drum desfundat. 
Când te-am aşteptat în fața bufetului, la puţin timp 
după aceea, am observat praful care se depusese pe 
maşină. 

— Nu-i nimic neobişnuit, îl întrerupse Sam. 

— Bineînţeles, dar în noaptea când m-ai luat de la 

gară, nu era praf pe maşină. Asta înseamnă că n-ai 
luat-o pe drumul desfundat cu puţin timp înainte de a 
mă lua de la gară. 

— Poate că n-ai observat praful. 

— Am observat. Şi-apoi, aveam o bănuială - că 
maşina fusese spălată în după-amiaza aceea, am 
verificat mai târziu la garajul vostru. Aşa că până şi un 
strat fin de praf ar fi fost vizibil. 

— Vrei să spui că atunci când te-am arest-... când 
te-am adus la secţie să dai o declaraţie, ai mai avut timp 
să observi cât praf era pe maşina mea? Nu cred că 
puteai, Virgil, pentru că erai prea speriat. 

— Nu, nu eram, răspunse Tibbs. Pur şi simplu mi-am 
ținut gura până am aflat ce mi se imputa. Era singurul 
lucru bun de făcut. Dar mi-am ţinut ochii deschişi, 
fiindcă sunt obişnuit să-i țin. 

— Ei, şi de unde ştii că n-a plouat şi că praful s-a 
aşezat pe acea scurtă porțiune? insistă Sam. 

— Am verificat în buletinul meteorologic. 

Se aşternu din nou tăcerea. Sam chibzui o vreme la 
informațiile pe care tocmai le aflase şi înțelese că dacă o 
mai ţine aşa, ar fi nu numai fără rost, ci probabil şi fără 
folos. Indiferent dacă o recunoştea sau nu, Tibbs îşi 
cunoştea meseria. Apoi, Sam îşi zise că omul acesta, 
care datorită rasei sale se afla dincolo de o barieră cu 
neputinţă de trecut, era de partea lui. Era un gând 
încurajator. Se hotări să-i dea răsplata pe care o merita. 

— Până acum, admise el, ai dreptate. 

— Ce n-aş fi dat să mi-o fi spus mai devreme, Sam, 
zise Tibbs pe un ton mai degajat. Nu s-ar fi pierdut atâta 
timp -— timpul tău vreau să zic. 

Spre surprinderea lui Sam. Tibbs se ridică în picioare. 

— Dacă vrei să ştii, am avut o mică discuţie cu 
domnul Purdy şi cu fiică-sa Dolores. I-am speriat destul 

de tare cu perspectiva unui examen medical cu care 
să-şi susțină acuzaţia, şi pe urmă i-am convocat aici, 
mai târziu în după-amiaza asta, pentru „examinare”. 
N-am spus ce fel de examinare. Dacă aş putea s-o fac 
să-şi schimbe relatarea în fața martorilor, acuzaţia 
împotriva ta cade. Şi după ce n-o să mai fii acuzat de 
asta, restul va fi mai uşor. 

Pentru prima dată, Sam simţi dorința să colaboreze. 

— Virgil, poate că ar fi bine să afli cine i-a făcut felul. 
Ştiu că îţi cer cam mult. 

— Mulţumesc, Sam, spuse Virgil. Cred că ştiu de pe 
acum răspunsul. 


Când polițistul de serviciu îi spuse lui Bill Gillespie că 
Virgil Tibbs dorea să-l vadă, îşi zise că ar fi bine să-l lase 
puțin să aştepte, aşa, ca să-l ţină la locul lui. După ce 
socoti că trecuse destul timp, apăsă butonul 
interfonului şi se declară dispus să-l primească. 

Din cauza acestei întârzieri, Tibbs intră în biroul lui 
Gillespie aproape exact în momentul când George 
Endicott o însoțea pe Duena Mantoli până la secția de 
poliție. Endicott n-avea niciun chef de vizita asta, dar îşi 
dădea seama că are în față o fată hotărâtă, şi prefera să 
aibă întrevederea cu Gillespie când putea măcar să 
controleze situația. Se îndreptă spre ghişeu. 

— Vrem să-l vedem pe domnul şef Gillespie, spuse el. 
E liber? 

Pete, ştiind că are în față un consilier, şi încă pe cel 
mai bogat din oraş, spuse: 

— Puteţi intra. Nu e nimeni la el, în afară de Virgil. 

O luară pe coridor, şi George bătu la uşa deschisă. 
Gillespie ridică ochii, văzu cine era şi spuse: 

— Poftim înăuntru. Dar când o văzu pe Duena 
apărând în uşă, se ridică. Luaţi loc, vă rog, îi invită, 

după ce se făcură prezentările. Virgil, poți pleca, am să 
vorbesc altă dată cu tine. 

Virgil nu se clinti, în schimb începu să vorbească: 

— Ceea ce am de spus este destul de important, 
domnule şef Gillespie. Şi fiindcă domnişoara Mantoli şi 
domnul Endicott sunt de față, ar fi foarte bine să audă şi 
ei. 

Gillespie ridică pumnul, gata să bată în masă. Nu era 
omul care să îngăduie cuiva să-i răspundă obraznic, mai 
ales când era vorba de cineva împotriva căruia pleda şi 
culoarea pielii. Endicott văzu gestul şi se grăbi să 
vorbească: 

— Pare să fie ceva interesant. Dacă n-ai nimic 
împotrivă, Bill, aş vrea să aud ce are de spus domnul 
Tibbs. 

— Şi eu aş vrea, adăugă Duena. 

Gillespie nu avu ce face. Jurându-şi să se răzbune 
crunt pe Tibbs când va rămâne singur cu el, acceptă 
înfrângerea vremelnică: 

— Cum doriți, domnule Endicott. 

Se aşezară jos cu toții. 

— Înainte de a începe, vorbi Virgil, aş vrea ca Sam 
Wood să fie adus aici, ca să audă şi el. Şi, uitându-se la 
Gillespie, adăugă: Poate că şi domnul şef Gillespie va 
dori să-i pună câteva întrebări. 

Încolţit, Gillespie deschise interfonul spumegând de 
furie şi dădu un ordin; după câteva minute, Sam Wood 
era adus în încăpere. Gillespie îi făcu semn din cap spre 
un scaun, şi Wood se aşeză. Cu o altă înclinare a 
capului, Gillespie îl concedie pe Arnold, care adusese 
arestatul. Încă înăbuşindu-şi furia care sta gata să 
izbucnească, privi încruntat la Tibbs. 

— Hai, Virgil, şi vezi să nu dai greş. 

Tibbs îşi încleştă degetele, strângându-le tare. 

Rămase un moment privindu-le fix, înainte de a începe 
să vorbească: 

— Voi începe cu personalitatea unei tinere, pe nume 
Dolores Purdy. Acum Tibbs îşi ridică privirea: 
Domnişoara Purdy este fiica unui om care se vede că-i 
redus la minte, cu o educaţie şi o putere de 
discernământ sub orice nivel. Nu i-am cunoscut mama. 
Dar trecutul familiei ei are, în cel mai bun caz, lipsuri 
mari. 

— Ştiu toate astea, izbucni Gillespie. 

Tibbs aşteptă un moment, şi apoi urmă: 

— Dolores Purdy are optsprezece ani dar zice că are 
şaisprezece, ca să nu-şi bată joc de ea colegele de şcoală 
că e cu două clase în urmă. Având în realitate 
optsprezece ani, problema unui viol iese din discuție, 
ținând seama de legislația statului nostru. 

Domnişoara Purdy, însă, prezintă o caracteristică pe 
care am găsit-o consemnată clar în dosarul poliției. Este 
o exhibiționistă. Dintr-un motiv oarecare, e convinsă că 
are un trup superb, care scoate din minți pe oricine — 
adică pe orice bărbat. E un sentiment obişnuit la fetele 
de vârsta ei, care-şi închipuie, într-un fel sau altul, că 
nu sunt acceptate de societate. Şi cred că pot trece peste 
acest handicap prin purtarea lor, căreia bărbaţii nu-i 
rezistă. 

Îşi ridică privirea ca să vadă efectul spuselor sale 
asupra Duenei. Ea îl asculta cu un interes nedisimulat: 
ca şi ceilalți trei bărbaţi, de altfel. Aşa că urmă: 

— Lucrul cel mai obişnuit în astfel de situații este că 
fata se dăruie unui bărbat, nădăjduind să-l lege de ea 
prin farmecul ei fizic. Uneori planul reuşeşte, alteori 
provoacă doar o şi mai puternică izolare. 

După cum declară Harvey Oberst, care e puțin mai 
mare decât ea, Dolores i s-a oferit fără ca el să-i fi cerut 

favorurile. Şi îl cred, pentru că există două dovezi. Prima 
este venirea ei aici ca să depună o plângere împotriva 
domnului Wood. E un lucru grav să vii la o secţie de 
poliție şi să învinuieşti un polițist cunoscut şi respectat. 
Dar în loc să fie cât de cât tulburată, şi-a pus o rochie 
foarte strâmtă, care-i sublinia şi îi scotea în evidență 
pieptul într-un fel extrem de frapant. Nu aşa se poartă o 
fată modestă care a fost violată. 

Tibbs se opri şi aşteptă un moment, dar niciunul 
dintre cei patru ascultători nu arăta vreun semn că ar 
vrea să-l întreruptă. 

— Ajungem acum şi la domnul Wood. În noaptea 
crimei, domnul Wood a trecut cu maşina poliției pe 
lângă casa lui Purdy. În concordanţă cu traseul său 
obişnuit. Până atunci acoperise aproape toate celelalte 
zone ale oraşului, şi era atât privilegiul cât şi obligația de 
a patrula şi în acest sector. A trecut pe acolo puţin după 
ora trei dimineața. Nu mi-a spus ce s-a întâmplat 
atunci, dar pot să ghicesc. Câteva nopți mai târziu, când 
patrulam cu el, domnul Wood a evitat în mod vizibil să 
treacă pe lângă casa lui Purdy; neştiind de ce, am tras 
concluzia pripită că avea ceva de ascuns. M-am îndoit de 
el o vreme; am greşit, şi pentru felul cum am gândit 
despre el, îmi cer scuze. 

— Cum de-ai ştiut unde stau alde Purdy? întrebă 
Gillespie. 

— Harvey Oberst a pomenit când i-am pus unele 
întrebări acum câteva zile, şi am verificat apoi singur în 
dosare. 

Gillespie dădu din cap, părând mulțumit de răspuns. 

— Deci, punând la un loc datele pe care le aveam, iată 
ce s-a întâmplat, atât cât pot să reconstitui. Nu cu mult 
timp în urmă, domnişoara Purdy n-a fost destul de 
prudentă cu un bărbat pe care-l cunoştea, aşa că s-a 

trezit însărcinată, sau a crezut că este. Cine era bărbatul 
nu contează; important e că ea nu putea sau nu vroia să 
se mărite cu el. Închipuindu-şi că „a dat de bucluc”, a 
făcut ceea ce au mai făcut atâtea altele: s-a gândit la 
cineva pe care să arunce vina şi care să nu se poată 
dezvinovăţi; nu voia decât un soț temporar sau măcar 
un bărbat care să plătească cheltuielile cu doctorul şi cu 
copilul. Din fericire, această versiune a ţapului ispăşitor 
este pe deplin cunoscută în cercurile poliției, astfel că 
rareori cuvântul nefondat al unei fete este luat în seamă 
fără o probă dovedită. Fireşte, domnul Gillespie 
cunoaşte situaţia. 

Domnişoara Purdy ştia că domnul Wood patrula cu 
maşina prin oraş, în schimbul de noapte, şi se poate 
presupune de asemenea că s-a oprit odată sau de mai 
multe ori la ea acasă, în ultimul an de când alde Purdy 
s-au stabilit în Wells. În al doilea rând, ea ştie că era 
necăsătorit şi că deci putea fi prins în capcana 
căsătoriei. În fine, ea îl atrăgea într-o oarecare măsură, 
după cum reiese din faptul că s-au întâlnit cel puţin o 
dată în timpul rondurilor lui de noapte, probabil sub o 
formă care să pară accidentală. După câte îmi dau 
seama, asta s-a întâmplat de mai multe ori decât o 
singură dată, dar nu atât de des încât să trezească 
bănuiala unui polițist conştiincios. 

Tibbs îl privi pe Sam Wood. 

— Nu vreau să te pun în încurcătură, domnule Wood, 
în special în prezența domnişoarei Mantoli, dar ai putea 
să confirmi? 

Sam rămase câteva momente tăcut, ca şi cum ar fi 
vrut să-şi găsească cuvinte. Apoi, nu spuse decât: 

— Da. 

— Acum trecem în domeniul probabilităților, 
continuă Tibbs. Dacă domnul Wood era vinovat de a mai 

fi acceptat avansurile unor astfel de femei, sau de a le fi 
căutat, această tendinţă ar fi fost probabil la un moment 
dat observată, de-a lungul celor trei ani de când 
veghează noaptea asupra oraşului. Bineînţeles, nu 
obligatoriu, întrucât există oameni care au dus 
întotdeauna o viaţă exemplară, şi deodată se află că au 
comis o crimă sau au fugit pe neaşteptate cu fondurile 
băncii. Totuşi, domnul Wood este burlac, şi are deci 
dreptul să iasă cu femeile care-i plac. Dar dacă ar fi avut 
tendinţa să profite de o fată neştiutoare, probabil că nu 
s-ar fi bucurat de reputaţia foarte bună pe care o are în 
Wells. Şi nimeni nu cunoaşte mai bine situația unui om 
ca bancherul său, iar banca unde îşi are el contul are o 
părere foarte bună despre domnul Wood; cel puţin, aşa 
mi-au spus. În concluzie, încheie Virgil răsuflând adânc, 
socot că acuzaţia pe care Dolores Purdy i-a adus-o 
domnului Wood este o minciună gogonată. 

— Ai putea s-o faci să recunoască? întrebă Endicott. 

Interfonul bâzâia, şi Bill Gillespie deschise butonul. 

— Domnul Purdy şi fiica lui vor să vorbească cu 
dumneavoastră, se auzi în interfon. 

Gillespie scrută atent fețele celor patru oameni din 
fața lui. 

— Spune-le să intre, dădu el instrucțiuni, şi adu şi 
două scaune. 

În birou se aşternu o tăcere încordată, apoi se auziră 
paşii celor doi apropiindu-se. Fiecare pândea uşa. 

Prima intră Dolores. Înaintă cu paşi mici, fără să se 
grăbească. Fața tatălui ei era la fel de necioplită, iar 
crețurile din jurul gurii păreau să se fi adâncit şi mai 
mult. Arnold, care venea după ei, intră bălăbănind două 
scaune, pe care le puse jos. Nu vorbi nimeni până când 
nu ieşi din încăpere. 

— Staţi jos, îi pofti Gillespie. 

Purdy arătă spre Tibbs. 

— Să iasă afară, comandă el. 

Gillespie păru să se înalțe în scaun. 

— Rămâne aici, spuse el, şi le făcu semn să stea pe 
scaune. 

Cei doi Purdy se aşezară. 

— N-o să vorbesc de față cu un negru, declară 
Dolores. 

Gillespie nici nu o băgă în seamă, şi vorbi: 

— Trebuie să vă punem nişte întrebări de rutină, le 
spuse el. Expertiza medicală o să ia de asemenea destul 
timp. Aveţi ceva de declarat înainte de asta? 

Urmă o pauză lungă. Gillespie se lăsă pe spate, şi 
scaunul scârțâi sub greutatea lui. Apoi în cameră se 
înstăpâni din nou liniştea. Dolores se foi în scaun şi îşi 
netezi fusta cu mâinile. 

— Poate că am făcut o greşeală, spuse ea în cele din 
urmă. 

— Ne-ai mai spus asta şi data trecută, se repezi 
imediat Gillespie. 

Dolores aşteptă ca mintea ei înceată să găsească 
vorbele de care avea nevoie. 

— Vreau să spun că poate nu a fost el. 

— Adică, domnul Wood? întrebă Gillespie. 

— Da, n-a fost el. 

Purdy îşi limpezi glasul şi luă cuvântul: 

— Vedeţi, Dolores nu doarme uneori prea bine 
noaptea. A văzut maşina poliției când a trecut şi ştia 
cine era înăuntru. Apoi când s-a culcat l-a visat pe el, şi 
gata ideea. 

— Adică, spuse şeful poliției, fiică-ta l-a văzut pe 
domnul Wood în maşina de patrulare, şi pe urmă pur şi 
simplu a visat că avea relaţii cu el? 

Fălcile lui Purdy se încordară, înainte de a răspunde. 

— Da, cam aşa ceva, spuse el. 

Gillespie se aplecă în față: 

— Mi se pare cam greu de crezut ca o fată ca Dolores 
să aibă un vis atât de intens despre un lucru ca ăsta, 
încât să vină aici şi să facă o plângere oficială. Dacă ar fi 
mai tânără cu câteva luni, ar fi putut pune în primejdie 
viața unui om. 

— Uite că nu-i, izbucni Purdy. E destul de mare ca să 
facă ce vrea. 

— Nu mai trebuie să fiu examinată de doctor, nu-i 
aşa? întrebă Dolores. 

— Nu, răspunse Gillespie. Dacă tu şi taică-tu 
declarați aici, de față cu martori, că acuzaţiile pe care 
le-aţi adus împotriva domnului Wood nu sunt 
adevărate, nu mai e nevoie de examen medical. 

— Nici n-aţi putea acum, adăugă Dolores. 

Duena Mantoli păru gata să se înece, uluită, apoi se 
aşternu iarăşi liniştea, pe care o sparse Virgil Tibbs. 

— Ai dat dovadă de mult curaj venind aici în seara 
asta, îi spuse el lui Dolores. Multe fete n-ar fi făcut-o. 

O labă de-a tatii m-a făcut să vin, admise Dolores 
cu seninătate. 

— Ne-ai mai putea ajuta cu ceva dacă ai vrea, urmă 
Tibbs. Este un lucru mai important decât crezi. Ai putea 
să ne spui cum s-a întâmplat de l-ai visat pe domnul 
Wood? 

— Păi, cum am zis, l-a văzut trecând, aşa i-a venit în 
gând, se răţoi Purdy. 

Tibbs nici nu luă în seamă vorbele lui şi o fixă mai 
departe pe Dolores. În cele din urmă, fata păru să 
observe. Îşi netezi fusta din nou şi pentru prima oară 
păru încurcată. 

— Păi, vorbi ea rar: e un tip simpatic. Nu l-am 
cunoscut. Dar am auzit vorbindu-se de el. Are o slujbă 

bună, permanentă, maşină şi m-am tot gândit la el. Am 
crezut că o să mă placă, mai ales că auzisem că n-are 
iubită. 

— Eu sunt iubita lui, spuse Duena. 

Sam Wood o privi cu uimire şi neîncredere. Şi Dolores 
se uită la Duena. Apoi se întoarse neliniştită spre Bill 
Gillespie. Acum era gata să admită orice. 

— Nu-i dau fata, e prea bătrân pentru ea, spuse 
Purdy. 

Bill Gillespie luă o hotărâre. 

— Fiindcă ați venit amândoi şi ați declarat că domnul 
Wood nu e vinovat, în ceea ce mă priveşte consider cazul 
închis. Asta nu înseamnă că domnul Wood nu poate să 
vă dea în judecată pentru defăimare; şi îmi închipui că o 
va face. 

— Nu vreau să dau în judecată pe nimeni, spuse Sam. 

Purdy se întoarse spre fiică-sa. 

— Hai acasă, îi porunci el, şi se ridică. 

Dolores se ridică şi ea, apoi se întoarse şi încercă să-i 
zâmbească lui Sam. 

— Îmi pare rău, crede-mă, spuse ea. 

Sam îşi aminti că e un gentleman şi se ridică. La fel 
făcu şi Virgil Tibbs. George Endicott rămase pe scaun. 
Fără alte comentarii, cei doi Purdy ieşiră pe rând. 
Atmosfera nu se limpezi însă decât la câteva minute 
după ieşirea lor. 

— Ei, şi-acum ce facem? vorbi Gillespie. 

Virgil Tibbs îi răspunse: 

— Să terminăm cu disculparea domnului Wood. Mai e 
ceva de clarificat înainte de a-l elibera? 

— Da, replică Gillespie. Vreau să-mi spună de unde 
are cei şase sute dolari cu care şi-a plătit ipoteca. 

Tibbs vorbi înaintea lui Sam: 

— Cred că pot răspunde eu. Banca v-a spus că a 

depus o sumă de bani lichizi, dar nu v-a spus ce fel de 
bani lichizi. 

— Banii sunt bani. 

— Dar nu în cazul ăsta, replică Tibbs. Când i-am 
întrebat, mi-au spus că suma era în mare parte sub 
formă de monezi de douăzeci şi cinci de cenți, de 
cincizeci de cenți, şi chiar bănuțţi de cinci şi zece cenți. 
Erau şi bancnote, dar cea mai mare era de cinci dolari. 

Începea să se facă lumină în acest caz. 

— Vrei să spui că-i punea la ciorap? întrebă Gillespie. 

— Exact, spuse Virgil. Nu era lucrul cel mai deştept 
pe care putea să-l facă, deoarece la bancă i-ar fi pus cu 
dobândă şi ar fi câştigat cam optsprezece dolari pe an. Şi 
banii ar fi fost în mai multă siguranță. Am impresia că 
economisea ce putea în felul acesta, chiar de când a 
intrat în poliție, ca să-şi plătească ipoteca. Probabil pe 
baza unei cote pe care şi-o fixase singur. 

— Am încercat să economisesc câte cincizeci de cenți 
pe zi, explică Sam. 

— De fapt, economisea ceva mai mult, spuse Tibbs. 
Aproape patru dolari pe săptămână. Dar de ce nu-i 
depuneai la bancă? 

— Nu voiam să-i cheltuiesc. Erau banii de ipotecă. Îi 
tineam bine şi n-am luat niciodată nici măcar cinci 
cenți, până mi-am plătit casa. 

— Vasăzică, s-a clarificat şi aspectul ăsta, spuse 
Tibbs către Gillespie. Îl eliberaţi acum? 

Gillespie se uită spre George Endicott înainte de a 
răspunde. Părea complet dezumflat. 

— Cred că da, spuse el. 

— Atunci, vorbi Virgil, vreau să vă cer să-l repuneți în 
drepturi imediat, ca să poată patrula la noapte. 

— Aş vrea să-mi petrec noaptea asta acasă, spuse 
Sam. 

— Cred că e necesar să patrulezi la noapte, declară 
Tibbs. Şi dacă nu te deranjează, am să vin cu tine. 

Apoi Tibbs se întoarse spre Gillespie. 

— Pot să vă promit un lucru, spuse el. Dacă nu se 
întâmplă nimic deosebit, până dimineață domnul Wood 
îl va aresta pe ucigaşul lui Enrico Mantoli. 

CAPITOLUL 13 


Când Sam Wood o porni pe coridorul secției de poliție 
şi ieşi apoi afară, în aer liber, avu sentimentul puternic 
că trăise un vis urât. Furia, jignirea şi disperarea pe care 
le simţise trecuseră acum, şi revenise la starea în care 
fusese mai înainte. Cu excepţia unui singur lucru: o 
ținuse pe Duena Mantoli în braţe şi ea îl sărutase. Şi în 
fața unor martori mărturisise că era iubita lui. 

Bineînţeles că nu era, şi Sam ştia asta. O spusese 
doar ca s-o facă pe Dolores Purdy să se simtă fâstâcită, 
şi izbutise. Dar timp de câteva momente, Sam îşi 
imagină că ea o spusese sincer. Apoi izgoni gândul şi îşi 
aminti că era ora cinei. 

Merse cu maşina până la un restaurant care oferea 
singurele fripturi acceptabile din oraş şi-şi comandă 
una. Simţea că o merită. 

Patronul veni să schimbe două vorbe cu el. 

— Sunt bucuros să te văd, domnule Wood, spuse el. 

Sam ştia exact ce vrusese să spună. 

— Sunt bucuros că sunt aici, vorbi el pe acelaşi ton. 
Spune-i bucătarului să-mi facă o friptură bună. 

— l-am şi spus, îl asigură patronul. Ascultă, Sam, 
voiam să te întreb ceva. Nu-mi răspunde dacă n-ai chef, 
dar întregul oraş se minunează. Spune-mi, ce-i cu 
polițistul negru cu care lucrezi? 

— Virgil? întrebă Sam. Ce-i cu el? 

— Ei, cum e? 

— E un expert în crime, spuse Sam. Întâmplarea face 


173 


să-l avem la îndemână şi şeful l-a pus să lucreze. Asta-i 
tot. 

— Trebuie să fie greu pentru, tine, sugeră patronul. 

— Nu, deloc, i-o reteză Sam. E al naibii de deştept şi 
m-a scos dintr-un bucluc. 

Sam se simți grozav de mândru că lua apărarea 
omului care îi luase lui apărarea. 

— Da, dar e un cioroi, insistă patronul. 

Sam îşi puse mâinile pe masă şi apoi ridică privirea în 
sus. 

— Virgil nu-i un cioroi. Este negru, e adevărat, dar 
nu-i un cioroi. Am cunoscut o mulțime de albi, dar 
puţini sunt la fel de deştepţi ca el. 

Patronul se linişti dintr-o dată. 

— Câţiva dintre ei sunt deştepţi, ai dreptate. Unul din 
ei a scris chiar o carte... Uite că-ţi vine friptura. 

Patronul avu grijă să-i fie servită cu tot dichisul. Chiar 
el singur îi aduse o sticlă de sos. Apoi se gândi că Sam 
Wood trebuie să fie scuzat pentru ceea ce afirmase, 
deoarece tocmai trecuse printr-o experiență grea. 

Când termină de mâncat, Sam plecă acasă. Odată 
ajuns acolo, deschise ferestrele ca să iasă aerul greu, şi 
îşi scoase uniforma. Apoi făcu un duş, se bărbieri şi se 
culcă să se odihnească. 

Îi trecu ca o străfulgerare prin minte promisiunea 
făcută de Virgil că va aresta un criminal chiar la noapte. 
I se păru tot mai ireal, pe măsură ce i se făcea somn. 
Mintea i se încețoşă şi adormi adânc - până când 
deşteptătorul îl trezi la unsprezece. 


Virgil Tibbs îl aştepta pe culoarul secției de poliție. 
Sam pontă de venire, cum făcea întotdeauna; polițistul 
de serviciu căuta să se poarte cu el ca şi cum nu se 
întâmplase nimic. Cu registrul sub braț şi cu cheile de la 

maşina de patrulare în mână, se întoarse spre Tibbs. 

— Hai să mergem, îl pofti. 

Se aşezară împreună, la fel ca şi data trecută. 

— Încotro mergem, Virgil? întrebă Sam. 

— Tu conduci, răspunse Tibbs. Unde vrei. Mi-e 
indiferent. Numai să nu fie lângă casa lui Purdy în 
noaptea asta. Nu vreau să mai trec din nou pe acolo. 

Sam îi puse întrebarea la care se gândea de o oră. 

— Crezi că ucigaşul bătrânului Mantoli va ieşi la 
noapte? 

— Sunt aproape sigur, replică Tibbs. 

— Atunci, poate că ar fi mai bine să patrulăm lângă 
casa Endicott, ca să vedem dacă totul e în ordine. 

— Sunt sigur că e în regulă, răspunse Virgil. Du-te 
dacă vrei, dar avem un motiv serios să rămânem aici. 

— N-ai putea să-mi spui despre ce e vorba? Ziceai că 
în noaptea asta o să-l arestez. 

— Mai bine nu-ţi spun, Sam. Dacă aş face-o, ai putea 
strica totul prea devreme. E foarte greu să păstrezi ceva 
în tine în aşa fel încât tot ce zici, orice mişcare pe care o 
faci, să pară la fel ca şi când n-ai şti nimic. Până la 
timpul potrivit, cu cât sunt mai puțini cei care ştiu, cu 
atât e mai bine. 

— N-am putea face ceva acum? 

Tibbs se uită pe fereastră. 

— Sam, fără să te jisnesc, n-ai vrea să ai încredere în 
mine şi să mă laşi să fac cum ştiu? Îţi promit că ai să fii 
de față când se va întâmpla. De fapt, încerc să aranjez 
lucrurile în aşa fel, încât să faci tu arestarea. 

— OK, Virgil, zise Sam, dar era dezamăgit. 

Noaptea nu i se păruse niciodată atât de lungă. 
Vorbeau despre California, şi cum era pe coasta 
Pacificului, unde Sam nu fusese niciodată. Pe urmă 
discutară despre baseball şi despre box. 

— Boxul este un fel greu de a-ţi câştiga existenţa, 
comentă Tibbs. Cunosc câţiva boxeri şi ştiu că nu le este 
deloc uşor. Lucrurile nu se termină odată cu ultimul 
gong. Când aplauzele se opresc, dacă fireşte sunt 
aplauze, boxerul coboară în cabină, unde îl aşteaptă 
doctorul. Şi când doctorul coase rănile de la ochi şi de la 
gură, doare al dracului. 

— Virgil, m-am tot întrebat cum de sunt atâţia boxeri 
de culoare? Sunt ei mai buni, sau poate e mai uşor, 
pentru ei? 

— Dacă e mai uşor - nu ştiu. Am vorbit odată cu un 
boxer care avusese un meci în Texas. A fost bătut măr 
deşi boxase grozav -— şi-a găsit şi el naşul. Oricum, când 
doctorul a venit să-l coasă şi i-a făcut o injecție, l-a 
durut atât de tare încât a scos un urlet. Atunci doctorul 
i-a spus că-şi închipuise că n-o să-l doară pentru că era 
negru. 

Sam îşi aminti de o conversaţie avută cu Ralph, 
barmanul de noapte de la bufet. I se păru că trecuseră 
săptămâni de atunci. De fapt, fusese în noaptea crimei. 

— Ce-i cu tipii ăia doi care au tăbărât pe tine? întrebă 
Sam după un timp. N-am mai auzit ce s-a întâmplat cu 
ei. 

— Un domn Watkins, care-i consilier, i-a făcut 
scăpațţi. El mi-a spus că cel mai bun lucru pentru mine 
ar fi să-mi ţin gura, altfel aş putea fi reținut pentru că 
i-am rupt brațul. 

— Crezi că i-a tocmit Watkins? 

— Sper că da, pentru că dacă el i-a angajat, va trebui 
să suporte şi cheltuielile medicale pentru tipul rănit. Se 
pare că mai sunt şi alții care umblă după mine să mă 
bată, spuse Tibbs calm, cu tonul cu care ar fi zis că s-ar 
putea să plouă peste o zi sau două. 

— Sper să încerce, când voi fi şi eu pe-acolo, se oferi 

Sam. 

— Sper şi eu, admise repede Virgil, pentru că nu va fi 
prea uşor data viitoare. Judo e un sistem bun, dar nu 
mergi prea departe cu el. După aia eşti frânt şi nu poți 
face nimic altceva decât să înlături unul sau doi din 
drumul tău. 

— Există ceva mai tare ca judo? întrebă Sam. 

— Aikido e foarte bun, mai ales când urmăreşti nişte 
suspecți, şi nu vrei să le faci vreun rău fizic. Poliţia din 
Los Angeles foloseşte în mod curent metoda. Într-o luptă 
când totul pare pierdut, karate este ultimul cuvânt. Un 
bun cunoscător de karate e imbatabil. 

— Avem şi la noi luptători de karate? 

După o pauză, Tibbs răspunse: 

— Da, cunosc pe câțiva dintre ei. Multe lucruri care 
se spun despre karate nu sunt adevărate. De pildă, nu 
îți distruge mâinile. Dar ca metodă de a te apăra, karate 
este cel mai bun în materie de tehnică de luptă fără 
arme. Antrenamentul este sever, dar merită. 

Sam o luă cu maşina în josul Străzii Mari, zgomotul 
motorului spărgând liniştea nopții. Privi gardurile 
defilând pe lângă ei şi opri maşina peste drum de 
farmacia Simon. 

— Suntem în siguranță dacă oprim aici în noaptea 
asta? întrebă. 

— Cred că da, răspunse Virgil. 

Sam porni încet, lăsând maşina să lunece singură 
spre marginea trotuarului. Când frână, roțile erau la 
câțiva centimetri de bordura trotuarului. Scoase 
carnețelul să scrie. 

— Nu suntem singuri, îl avertiză Virgil. 

Sam privi în sus, surprins: în umbra deasă care 
învăluia intrarea în magazin văzu mişcându-se ceva. O 
siluetă ieşi din întuneric şi se îndreptă spre ei. Era un 

bărbat foarte înalt, dar umbla fără să facă zgomot. O 
clipă mai târziu îl recunoscu pe Bill Gillespie. Şeful 
poliției se aplecă, sprijinindu-şi brațele pe geamul 
maşinii. 

— Cum merge treaba, băieți? întrebă. 

Sam simți că avea gura încleştată - era greu de 
răspuns. 

— Până acum bine. Nimic neobişnuit. La câteva case 
luminile aprinse, dar nu pare să fie nicăieri scandal. 

Gillespie deschise portiera din spate. 

— Aş vrea să merg şi eu puţin cu voi. Se urcă în 
maşină şi închise uşa. Nu prea e loc mult aici în spate, 
adăugă, căci genunchii i se presau de speteaza 
scaunului din față. 

Sam îşi trase scaunul câțiva centimetri pentru a-i face 
loc. 

— Unde ați vrea să mergeţi? întrebă. 

— Mi-e totuna, declară Gillespie. Virgil spunea că în 
noaptea asta o să-ți arate asasinul, şi aş vrea să-l văd şi 
eu. Asta-i tot. 

Sam se uită cu coada ochiului la omul tăcut de lângă 
el. Îşi dăduse seama cu o clipă înainte că, pentru prima 
oară de când era polițist, avea un partener. Şi în pofida 
culorii pielii, Sam simți că se putea bizui pe el. Virgil ştia 
să gândească şi să se descurce. Amândouă calitățile i-ar 
putea fi necesare înainte ca noaptea să se sfârşească. 

Răsuci cheia de contact, traversă şoseaua şi o porni 
prin mahalalele mizere ale oraşului. Conducea încet şi, 
ca de obicei, era atent la câinii care ar fi putut să doarmă 
în stradă. Zări unul şi-l ocoli, cu grijă. 

Garajul mecanicului Jess era învăluit de întuneric şi 
tăcere. La fel şi reşedinţa reverendului Amos Whiteburn. 
O lumină fusese lăsată aprinsă în reşedinţa doctorului 
Harding care-i servea şi de birou. Doctorul Harding se 

îngrijea de sănătatea cetățenilor de culoare din Wells. 
Maşina trecu peste şinele de cale ferată şi o porni în sus, 
pe strada care ducea spre locuința lui Purdy. Sam se 
gândi ce să facă. Apoi merse înainte, după cele 
întâmplate, în noaptea asta totul avea să fie în ordine. 
Casa lui Purdy era întunecată şi liniştită. 

— Ora asta din noapte îți dă un sentiment ciudat, 
spuse Gillespie. 

Sam dădu din cap, aprobator. 

— Şi eu am întotdeauna impresia asta, spuse. E o 
miasmă în aer. 

— O ce? întrebă Gillespie. 

— Scuzaţi-mă, o anumită senzaţie, un fel de 
atmosferă specială. 

— Asta am vrut să spun şi eu, zise Gillespie. Alde 
Purdy nu stau pe undeva pe-aici? 

— Tocmai am trecut de casa lor, adeveri Sam. 

După încă vreo trei case, întoarse spre şosea. Încetini 
la stop, lucru pe care-l făcea întotdeauna, deşi la ora 
asta strada era de obicei pustie. Acum însă venea o 
maşină şi o aşteptă să treacă. Pe când aştepta, felinarul 
străzii aruncă destulă lumină ca să recunoască maşina 
lui Eric Kaufmann, sau una identică. 

Sam întoarse maşina şi se luă după el, spre bufet. 

— De obicei, fac o pauză cam pe la ora asta. 

— N-am nimic împotrivă, zise Gillespie. 

Sam acceleră, având grija să nu piardă din ochi 
maşina din fața lui. Când ajunseră la marginea oraşului, 
cealaltă maşină încetini şi se îndreptă spre locul de 
parcare al bufetului. Sam încetini, lăsându-i lui 
Kaufmann destul timp ca să intre la bufet, înainte ca el 
însuşi să ajungă la parcare. Sam şi Gillespie se dădură 
jos. 

— Şi Virgil? întrebă Gillespie. 


179 


— Am să aştept aici, spuse Tibbs. 

— Ce-ai vrea să-ți aduc? întrebă Sam. 

— Cred că nimic. Dacă îmi vine vreo idee, am să-ți 
spun. 

Sam şi Gillespie porniră spre bufet. Când intrară, Eric 
Kaufmann se uită la ei, surprins. Apoi se ridică şi le 
strânse mâinile. 

— E o plăcere cu totul neaşteptată, spuse el. 

— Şi pentru noi, adăugă Gillespie. Cum se face că eşti 
aici la ora asta? 

Era o întrebare prietenească, dar o anumită intonațţie 
sugera că Gillespie dorea într-adevăr să cunoască 
răspunsul. 

— Tocmai vin din Atlanta, explică Kaufmann. M-am 
obişnuit să conduc noaptea. E mai răcoare şi mai puțină 
circulație pe şosea. 

— Înţeleg, zise Gillespie, şi se aşeză jos. Vreo noutate? 

— Şi încă cum, răspunse Kaufmann. Am reuşit să 
pun mâna pe un dirijor renumit, unul dintre cei mai 
buni, care să-l înlocuiască pe Enrico. Nu vă spun cine e, 
pentru că vreau ca George Endicott să afle primul. lar 
vânzările de bilete merg foarte bine. O să fie mare 
înghesuială aici luna viitoare. 

Sam se aşeză, întrebându-se ce să comande. Îi făcu 
semn lui Ralph, barmanul, să-i servească pe ceilalți cât 
timp se va gândi ce să ia. Singurul lucru la care putea 
reflecta era promisiunea că la noapte va aresta un 
asasin. Trecuse mai mult de jumătate din noapte, şi încă 
nu vedea niciun semn. Foarte curând vor veni zorile, şi 
atunci misterul nopţii se va evapora. Într-un fel, i se 
păru că atunci va fi prea târziu. Asasinul lovise în timpul 
nopții; va trebui deci ca asasinul să fie prins neapărat 
noaptea. Devenise o entitate ireală, nu o persoană 
normală care umblă pe stradă şi arată ca oricine. 

Dar de unde să ştii cum arată un asasin? 

Sam comandă bere şi pâine prăjită, o combinație 
ridicolă, îşi dădu seama un moment mai târziu. Dar 
aşteptă ca Ralph să i le aducă, şi apoi se mulțumi să se 
uite la ele, când deodată auzi un zgomot în spatele său. 
Se întoarse şi-l văzu pe Virgil Tibbs stând în pragul uşii. 
Negrul părea patetic de vulnerabil în acel moment, ca şi 
cum şi-ar fi dat seama că se aventurase într-un loc unde 
nu avea ce căuta. 

Ralph îl zări şi strigă la el: 

— Hei, dumneata de acolo, afară! 

Virgil şovăi şi înaintă precaut vreo doi paşi. 

— Vă rog, spuse el, mi-e grozav de sete. Tot ce vreau e 
o ceaşcă cu lapte. 

Ralph aruncă o privire rapidă la oaspeţii lui, apoi 
înapoi spre Tibbs. 

— Nu poţi intra aici, ştii bine! Când domnii aceştia vor 
termina de mâncat, poate că unul din ei îți va aduce ceva 
afară. 

— Am să aduc eu, se oferi Sam. 

În loc să se retragă, Virgil înaintă şi mai mult în 
camera interzisă. 

— Uite ce e, zise el, ştiu că aveți aici nişte reguli, dar 
sunt polițist, la fel ca şi aceşti domni. Nu am nicio boală. 
Tot ce vreau e să stau jos şi să mănânc ceva, la fel ca 
ceilalți. 

Sam răsuflă adânc, pregătindu-se să intervină. Virgil 
era făcut praf pentru prima oară de când îl cunoştea, şi 
Sam se simțea grozav de stânjenit. Apoi, înainte de a 
putea spune ceva, Ralph ocoli tejgheaua şi veni spre 
locul unde stătea Virgil. 

— Am auzit de tine, începu Ralph. Eşti Virgil şi nu eşti 
de pe meleagurile noastre. Ştiu câte ceva despre tine. De 
hatârul acestor domni, nu vreau să mă port brutal, dar 

trebuie să pleci. Dacă patronul aude vreodată că te-am 
lăsat să treci pragul bufetului, mă dă afară imediat. 
Acum, te rog să pleci. 

— De ce? întrebă Tibbs. 

Faţa lui Ralph se înroşi, şi deodată îi sări muştarul. 

— Pentru că aşa ţi-am spus eu. 

Cu aceste cuvinte, îl apucă de umăr pe Virgil şi-l 
întoarse spre uşă. 

Tibbs se răsuci pe călcâie, apucă brațul lui Ralph cu 
amândouă mâinile şi-l smuci înapoi, într-o încleştare 
dureroasă. 

Sam nu mai putu răbda. Se ridică în picioare şi veni 
spre ei. 

— Dă-i drumul, Virgil, spuse. Nu-i vina lui. 

Virgil Tibbs păru să nu audă această remarcă. 
Comportarea lui şovăitoare dispăruse şi acum părea că 
ştie exact ce vrea. 

— El e, Sam, îi spuse. Arestează-l pe omul ăsta 
pentru asasinarea lui Enrico Mantoli. 

CAPITOLUL 14 


Zorile fierbinți mânjeau cerul, fumul acoperind orice 
culoare, iar frumusețea care vine adesea cu prima rază a 
zilei lipsea. Virgil Tibbs aştepta în sala de detenţie a 
secției de poliție, citind o nouă carte. Era Anatomia unei 
crime. 

După aproape trei ore, uşa biroului lui Gillespie se 
deschise. Se auziră paşi şi apoi se trânti uşa unei celule. 
Câteva minute mai târziu, bărbatul voinic ce conducea 
secția de poliție din Wells intră în sală. Se aşeză şi-şi 
aprinse o țigară. Tibbs aştepta ca el să vorbească primul. 

— A dat o declaraţie şi a mărturisit totul, zise 
Gillespie. 

Tibbs puse cartea jos. 

— Eram sigur că o să reuşiți, afirmă el. A spus şi de 
avort? 

Gillespie păru uşor surprins. 

— S-ar părea că ştii toată povestea, Virgil. Sunt 
curios de unde le-ai aflat pe toate. 

— Unde-i Sam? întrebă Virgil. 

Era pentru prima oară că folosea în prezența lui 
Gillespie prenumele lui Wood. Gillespie păru să nu 
observe. 

— S-a întors să-şi facă rondul. A spus că asta îi este 
meseria. 

— E un polițist excepţional de conştiincios, spuse 
Virgil. Şi asta înseamnă mult. În curând, cu toată lumea 
asta care va veni pentru concerte, o să aveți nevoie de 

ajutor. 

— Ştiu, zise Gillespie. 

— Mă gândeam că Sam ar fi un bun sergent. Oamenii 
l-ar stima şi respecta, şi Sam e pregătit pentru acest 
post. 

— Nu cumva vrei să conduci secția în locul meu, 
Virgil? întrebă Gillespie. 

— Nu, dar mă gândeam că dacă ați hotărî ceva în 
această direcție, fără îndoială că Sam v-ar fi foarte 
recunoscător. Şi în aceste împrejurări, cred că ar putea 
să uite complet necazul pe care l-a avut de curând. Mă 
iertați că pomenesc de el. 

Gillespie nu spuse nimic un timp. Tibbs aştepta, 
lăsându-l să chibzuiască. 

— De când ştiai că e Ralph? întrebă în sfârşit şeful 
poliţiei. 

— Abia de ieri, răspunse Tibbs. Am de făcut o 
mărturisire, domnule şef. Era cât pe ce să ratez complet 
toată treaba, înverşunându-mă împotriva altuia. 

În clipa aceea sună telefonul. Polițistul de serviciu 
răspunse şi-l chemă pe Gillespie. 

— E pentru dumneavoastră. 

Gillespie se ridică în picioare şi se duse să vadă cine-l 
chema imediat după ora şapte dimineața. Era George 
Endicott. 

— Am chemat ca să întreb când o să vii la birou, 
explică Endicott. Nu mă aşteptam să te găsesc la ora 
asta. 

— Sunteţi foarte matinal, spuse Gillespie. 

— Nu de obicei. Eric Kaufmann m-a anunțat că 
dumneata şi oamenii dumitale l-ați prins pe ucigaşul lui 
Enrico. Te rog să primeşti sincerele mele felicitări. Am 
înțeles că dumneata personal l-ai arestat. Asta zic şi eu o 
treabă grozavă. 

Gillespie îşi aminti de unele hotărâri pe care le luase. 

— De fapt, arestarea a făcut-o domnul Wood, spuse 
el. Eram şi eu acolo — atâta tot. Rolul meu a început mai 
târziu — când l-am interogat până a mărturisit. 

— Totuşi, nu pot să cred că erai acolo din întâmplare, 
stărui Endicott. 

Şeful poliției răsuflă adânc şi făcu ceea ce nu mai 
făcuse niciodată: 

— Acesta e meritul lui Virgil. El s-a ocupat 
îndeaproape de caz. 

Acum că se terminase, nu părea să fi fost chiar atât de 
greu. lar Endicott era din nord, ceea ce făcea ca lucrurile 
să pară şi mai uşoare. 

— Ştii, am vorbit cu Grace şi cu Duena. Deşi ar putea 
părea cam deplasat aşa de curând după moartea lui 
Enrico, vrem să avem o reuniune liniştită aici, diseară. 
Sper că ai putea să aranjezi să vii şi dumneata. 

— Cu plăcere. 

— Perfect. Şi, te rog, ai putea să-i aduci şi pe Sam 
Wood şi Virgil Tibbs? Cred că poţi să dai de ei. 

Asta îi căzu mai greu lui Gillespie, dar o înghiți. 

— Am să le spun, zise. 

Când închise telefonul, se gândi că de două ori fusese 
cât pe ce să greşească, dar că de amândouă dăţile ieşise 
victorios. Putea să mai adauge şi a treia. Şi dacă cineva 
din secție găsea ceva de spus, va avea de-a face cu el. Se 
duse în sala de detenție, îl privi țintă pe Virgil Tibbs şi-i 
întinse mâna. Tibbs se ridică şi i-o strânse. 

— Virgil, începu Gillespie, vreau să-ți mulțumesc 
pentru ajutorul pe care mi l-ai dat. Am să-i scriu şefului 
dumitale. Morris, ca să-i mulțumesc pentru serviciile pe 
care ni le-ai adus. Am să-i spun că ai făcut o treabă 
grozavă. 

Gillespie dădu drumul primei mâini de negru pe care 

o strânsese vreodată. Se uită la omul a cărui mână o 
strânsese şi văzu, surprins, că ochii-i erau umezi. 

— Sunteţi un om de admirat, domnule şef Gillespie, 
spuse Tibbs, şi vocea-i tremură puţin. 

Atunci îşi aminti Gillespie de o frază celebră. O ştia 
pentru că o detesta: acum însă îi putea fi de folos. 

— Mulţumesc, Virgil, zise. Faci cinste rasei dumitale. 
Şi după o pauză, adăugă: Vreau să spun, bineînţeles, 
rasei umane. 


La şapte şi jumătate în seara aceea, Gillespie veni cu 
maşina sa personală să-i ia pe Sam Wood şi Virgil Tibbs 
de la secția de poliție. Cei doi se urcară în maşină -Tibbs 
în spate. 

Discutară puțin pe când maşina urca panta spre casa 
Endicott. Niciunul din ei nu dormise prea mult, dar nu 
putuseră refuza să vină la reuniune. Gillespie se întreba 
cum avea să se simtă la o reuniune mondenă unde era 
oaspete un negru. 

Când sosiră, Grace Endicott îi întâmpină la uşă şi îi 
conduse în vastul salon, întâi Gillespie, apoi Sam, şi 
Virgil la urmă. 

Camera nu era prea plină. Veniseră Eric Kaufmann, 
Jennings, bancherul cu soția, Duena Mantoli şi 
primarul Schubert cu soția. 

Sam Wood era destul de vag conştient de prezența 
oaspeților: însă era profund conştient de prezența 
Duenei, a cărei frumusețe în seara asta îi tăia 
literalmente respirația. Stătea, stângaci, în mijlocul 
salonului, se uita la ea şi îşi spunea încă o dată că ținuse 
fata asta în brațe şi că ea îl sărutase. Deşi amintirea 
stăruia foarte vie, era umbrită de un văl de irealitate. 

George Endicott ceru să se facă linişte. Când toată 
lumea se potoli şi se aşeză jos, el luă cuvântul. Ținea un 

pahar în mână, şi se uita la el în timp ce vorbea: 

— Această reuniune e cam stranie, dar Grace şi cu 
mine am dorit să veniți cu toţii, deoarece, cu toată 
nenorocirea care ne-a lovit, mai avem multe lucruri de 
care să ne bucurăm. Avem un dirijor pentru festivalul 
nostru: ştiţi cu toţii cine este. Biletele au fost aproape 
toate vândute. Orchestra a început repetițiile. Domnul 
Kaufmann a dirijat ieri orchestra şi mi-a declarat că 
festivalul va fi la un nivel foarte înalt. Aşa că, de față cu 
dumneavoastră, îl rog pe domnul Kaufmann să ne facă 
favoarea să dirijeze măcar unul din programele noastre. 

Se auziră câteva aplauze discrete. Kaufmann se 
îmbujoră, apoi îşi reveni şi spuse: 

— Aş fi mândru s-o fac. 

— Mai departe, am căutat un nume potrivit pentru 
teatrul nostru în aer liber. Recunoscând faptul că acesta 
se datorează energiei, capacităţii, entuziasmului unui 
singur om, consiliul de administrație a votat azi 
după-amiază să-l numească „Arenele Mantoli”. 

Toată lumea se uită la Duena. Ea îşi acoperi fața cu 
mâinile, fără o vorbă. 

— Sunt sigur că Duena va fi de acord să anunțe 
această veste în seara deschiderii festivalului, continuă 
Endicott. Acum ajungem la a treia problemă. Este vorba 
de felul în care poliția noastră, ajutată de capacităţile 
unui om cu totul neobişnuit, a găsit şi a arestat pe cel 
care e vinovat de nenorocirea ce s-a abătut asupra 
noastră. Nu ştiu cum a reuşit această performanță; aş 
vrea ca cineva să-mi spună, dacă este acum momentul 
şi locul. 

— Şi eu aş vrea să aflu, spuse Frank Schubert. 

— Domnule Gillespie? îl îmbie Endicott pe şeful 
poliţiei. 

Într-un moment de rară claritate, Gillespie văzu că 

n-avea decât un singur lucru de făcut. Nu putea să le 
povestească nimic, fiindcă nu cunoştea povestea. Să-şi 
mărturisească ignoranța în acest stadiu era de 
neconceput. Şi înțelese limpede că dacă mărturisea al 
cui e meritul, el însuşi nu va avea decât de câştigat. 

— Domnul Wood şi Virgil au format o echipă care l-a 
urmărit şi l-a prins, spuse el pe un ton moderat. Vă 
sugerez să-i întrebaţi pe ei. 

Cu asta, gândi Gillespie, o să fiu chit, cu Sam. 

George Endicott se uita la Sam. 

— Domnule Wood? îl pofti el. 

— Întrebaţi-l pe Virgil, răspunse Sam cu neprefăcută 
modestie. El este autorul. 

— Domnule Tibbs, spuse Endicott, îndreptându-şi 
privirea spre locul unde negrul şedea liniştit, aveţi 
cuvântul. Am auzit că ne părăsiți în seara asta. Vă rog să 
nu plecaţi înainte de a ne spune totul. 

Tibbs se uită la Gillespie. 

— Dă-i drumul, Virgil, îl invită şeful poliției. 

— Mă simit extrem de jenat, începu Tibbs, şi părea 
cât se poate de sincer. 

— Nu e nevoie să fiți chiar atât de modest, îl încurajă 
Endicott. Cunosc bine reputația dumneavoastră pe 
coasta Pacificului. O anchetă încununată cu succes nu e 
nimic nou pentru dumneavoastră. 

— Nu-i vorba de asta, replică Tibbs, ci de faptul că nu 
pot să mai ascund cât de groaznic era să ratez acest caz. 
A fost pur şi simplu un noroc, aşa că nu-mi pot atribui 
niciun merit. 

— Ce-ar fi să ne lăsați pe noi să judecăm, îl invită 
Jennings. 

Virgil răsuflă o dată adânc şi începu să vorbească: 

— În orice anchetă în legătură cu un asasinat, unul 
din primele lucruri este să stabileşti motivul crimei, 

dacă este cât de cât posibil. Când afli cine profită de pe 
urma morții victimei, ai cel puțin un punct de plecare. 
Asta, bineînțeles, în caz că nu există o soluție evidentă, 
care este relativ uşor de depistat. 

Când domnul şef Gillespie a aranjat să rămân aici şi 
mi-a încredințat cazul, am aflat câte ceva din probele 
materiale de care dispuneam şi apoi m-am pus pe lucru 
pentru a afla motivul. Mi-e teamă, acum, c-o să vă 
şochez pe toţi, şi pe domnul Kaufmann în special. Mă 
îndoiesc că mă va ierta vreodată. Ştiţi, timp de câteva 
zile, am crezut că el e vinovatul, şi am muncit din greu 
ca s-o dovedesc. 

Tibbs ridică privirea la tânărul dirijor, al cărui chip 
avea o expresie de nepătruns. Sam Wood îl privi şi el, 
hotărând că era cu neputinţă să ştii ce gândea omul. Dar 
Sam nu era surprins; şi el se gândise la Eric Kaufmann, 
deşi n-ar fi putut spune de ce. 

— Vedeţi dumneavoastră, urmă Tibbs, domnul 
Kaufmann avea un motiv puternic şi imediat: moartea 
tragică a maestrului Mantoli îl situa în poziția de a se 
ocupa direct de festivalul de muzică, alegându-se astfel 
şi cu faima şi cu recompensa financiară care ar fi 
rezultat. Mulţi oameni au ucis pentru mai puțin decât 
atât. Trebuie să adaug însă că domnul Kaufmann 
contracara total acest motiv prin munca energică 
depusă cu succes pentru a găsit cât mai repede un 
dirijor cu renume, care să-l înlocuiască pe maestrul 
Mantoli. 

La acest stadiu, domnul Kaufmann era doar un 
suspect şi nimic mai mult. Apoi, la prima mea vizită, i-a 
scăpat o remarcă în prezența mea: cum că maestrul 
Mantoli ar fi fost „doborât”. Cum ziarele nu apăruseră 
încă, iar domnul Kaufmann se presupunea că venise din 
afara oraşului direct acolo, n-ar fi avut cum să ştie că 

maestrul Mantoli fusese într-adevăr doborât. Ar fi putut 
să fie împuşcat, sau otrăvit, sau o mulțime de alte 
lucruri. Aşa că am interpretat această remarcă drept o 
dovadă de cunoaştere vinovată a faptului, şi astfel a 
devenit suspectul numărul unu. Ceea ce însă mi-a 
scăpat este că „doborât” constituie o expresie obişnuită, 
care nu trebuie neapărat luată ad litteram. 

— Ţi-e greu să suporţi? o întrebă Grace Endicott pe 
Duena, care stătea lângă ea. 

Duena scutură din cap, fără a-şi dezlipi ochii de la 
Tibbs. 

— Apoi a urmat problema plăcintei cu vişine, 
continuă Virgil. Când am verificat tot ce a făcut domnul 
Kaufmann în noaptea fatală, am aflat că sosise la 
Atlanta la o oră care nu putea fi stabilită cu exactitate. 
Liftierului de la hotel îi spusese că cinase târziu şi se 
interesase dacă la acea oră plăcinta cu vişine era 
indicată — ceea ce mi s-a părut, pentru mai multe motive, 
un alibi fabricat. Unul din motive era că nu exista nicio 
dovadă că luase într-adevăr cina. Clar pretinzând asta în 
mod automat, mai adăuga o oră la ora când se 
presupunea că sosise în oraş. Plăcinta cu vişine la trei 
dimineața, sau în jurul acestei ore, este neîndoielnic 
ceva neobişnuit, şi nu l-am crezut că mâncase cu 
adevărat. În sfârşit, faptul că-i spusese liftierului mă 
făcea să bănuiesc că o făcea premeditat, ca liftierul, 
întrebat mai târziu, să-şi amintească discuția. Domnul 
Kaufmann n-avea de unde să ştie că omul n-o să-şi 
amintească exact ora sosirii lui. Acum eram convins că 
ştiam cine e vinovatul şi am început să-l urmăresc cu 
stăruință. 

— Aşa cum ați prezentat lucrurile, nu vă pot învinui 
niciun moment, spuse Kaufmann. Întâmplător, îmi 
place grozav plăcinta cu vişine, dar asta n-aveați de 

unde s-o ştiţi. 

— Sunteţi extrem de generos, domnule, spuse Virgil. 

— Continuati, vă rog, vorbi Duena. 

— Ca să-mi mărturisesc şi celelalte păcate, urmă 
Virgil, de îndată ce m-am fixat asupra domnului 
Kaufmann, am încetat să mai observ ce se întâmpla în 
jurul meu. 

— Pe naiba! îl întrerupse Sam Wood. Ai observat cât 
de mult praf era pe maşina mea şi ai dedus de aici o 
mulțime de lucruri. 

Bill Gillespie nu vru să fie mai prejos. 

— Ai observat şi că Harvey Oberst era stângaci, 
adăugă. 

— Da, dar ceea ce era mai important mi-a scăpat cu 
totul, spuse Tibbs. Pe când îl urmăream pe domnul 
Kaufmann, tot ce avea cu adevărat legătură cu cazul mi 
se prezenta într-o cu totul altă lumină. M-am ambiționat 
să-l prind pe domnul Kaufmann, şi am comis o greşeală 
fatală: încercam să fac ca dovezile să se potrivească 
suspectului, în loc să fac invers. Acest procedeu n-are 
nicio scuză. 

— Spuneţi mai departe, îl invită din nou Grace 
Endicott. 

— Voi termina prin a mărturisi că am căutat arma 
crimei şi, în cele din urmă, mi-a fost predată. Tibbs mai 
respiră o dată adânc, apoi se lansă în declarația pe care 
simțea că trebuia s-o facă: A fost descoperită lângă 
arena de concerte, şi deşi aceasta nu-l viza direct pe 
domnul Kaufmann, sugera din nou vinovăția lui. Aveam, 
socoteam eu, destule probe, dar niciuna din ele nu putea 
sta în picioare măcar cinci minute în fața unui tribunal. 
Cu cât căutam mai mult, cu atât găseam mai puțin cu ce 
să-mi susțin cazul, deoarece domnul Kaufmann era, 
bineînțeles, complet nevinovat. Când Harvey Oberst a 

fost adus ca suspect, am aflat de la el că exista o fată în 
Wells, de genul celor ce aduc necazuri aproape tuturor 
celor cu care vin în legătură - Dolores Purdy. Am 
înregistrat faptul, dar nu m-am gândit o clipă că toată 
întâmplarea se învârtea de fapt în jurul ei. Apoi Ralph, 
barmanul de la bufet, a adus o acuzaţie gravă unui 
capabil inginer de rachete, un om nevinovat care pur şi 
simplu trecea prin oraş cu maşina. Era un temei foarte 
slab pentru a justifica o arestare; părea mai degrabă o 
încercare de a tulbura apele, ceea ce de fapt şi era. 
Pentru prima oară, am început să-mi pun întrebări 
despre acest tânăr. Dar nu vedeam nicio legătură între el 
şi Dolores Purdy. 

— Şi exista vreo legătură? întrebă Duena. 

Tibbs aprobă din cap. 

— Domnul Purdy lucrează noaptea. Ralph o cunoştea 
pe Dolores şi a început s-o viziteze când tatăl ei nu era 
acasă. Se pare că doamnei Purdy nu-i pasă prea mult de 
copiii ei şi nici nu se ocupă de ei. Ralph şi Dolores erau 
foarte asemănători. Amândoi erau în căutarea a ceea ce 
considerau senzații tari. Acum vreo şase săptămâni sau 
două luni, au început să aibă relații intime; în ultimele 
zile, Dolores a crezut că rămăsese însărcinată şi, când 
Ralph a venit s-o vadă, i-a mărturisit starea ei şi i-a 
cerut s-o ajute. Ralph s-a speriat: credea că Dolores avea 
numai şaisprezece ani şi că era minoră. Şi se temea şi de 
tatăl ei. Astfel, ca mulți alți indivizi asemenea lui, a 
încercat disperat o soluție extremă. Ştia că era greu să 
găsească un doctor bun ca să provoace un avort, dar a 
crezut că poate va găsi pe undeva unul care s-o facă, 
dacă ar fi avut destui bani. 

— Acum încep să înțeleg, comentă Schubert. 

— Şi în vreme ce Ralph căuta o soluție, lui Dolores i-a 
venit şi ei o idee. Ralph nu era cine ştie ce partidă; dar 

s-a gândit că ştia ea un bărbat care ar fi putut să fie. 

Duena Mantoli, a cărei expresie rămase neschimbată, 
îşi îndreptă privirea spre Sam Wood. Pentru Sam a fost 
ca un şoc electric; strânse brațele fotoliului, încercând 
să arboreze o expresie indiferentă. 

— Aproape în fiecare noapte, domnul Wood patrula 
prin fața casei ei, deseori la aceeaşi oră, deoarece era în 
drum spre bufet, unde de obicei se oprea pentru o scurtă 
pauză. Dolores a făcut ce a făcut, deci, să fie văzută 
goală de domnul Wood. Era sigură că o va remarca şi se 
va opri probabil să-i vorbească, eventual să-i atragă 
atenția că poate fi văzută din stradă. Şi într-un caz şi-n 
altul, ştia că farmecele ei astfel dezvăluite vor fi 
irezistibile. Şi odată ce domnul Wood se va fi compromis 
cu ea, va putea pretinde că e tatăl copilului, urmând 
astfel să facă un pas uriaş pe scara respectabilității 
sociale. Dar domnul Wood era şi deştept şi plin de 
sentimentul responsabilității: şi-a dat seama că dacă ar 
fi mers chiar şi numai până la uşa ei s-o prevină, ar fi 
fost compromis. Aşa că, prudent, şi-a continuat drumul 
şi micul ei plan s-a spulberat. 

Sam Wood îşi dădu seama că toată lumea se uita la el. 
Ştia că, de fapt, nu-şi făcuse chiar aşa socoteala, dar 
n-avea niciun sens s-o spună. În tot cazul, se 
comportase aşa cum presupunea Tibbs. Aşa că rămase 
tăcut, încercând să pară nepăsător. 

— Atunci s-a întâmplat ceea ce m-a silit, până la 
urmă, s-a iau pe pista cea bună. Domnul Gillespie, pe 
baza unei probe pe care o descoperise, l-a arestat pe 
domnul Wood ca suspect de omucidere. Acum obiectivul 
meu principal nu mai era să-l demasc pe domnul 
Kaufmann, ci să dovedesc nevinovăția domnului Wood 
ca să-l scot din închisoare. Aici m-a ajutat chiar 
domnişoara Purdy, care închipuindu-şi că domnul Wood 

era într-o situație grea, l-a acuzat imediat de a fi avut 
relații intime cu ea, presupunând că în situația dată el 
n-ar fi putut protesta. 

— Drăguţă fată, comentă Jennings. 

— Dar, dar sunt o sumedenie ca ea, adăugă George 
Endicott; iar soţia lui dădu din cap, în tăcere. 

Virgil continuă: 

— Domnul Wood este acela care m-a făcut să-mi 
îndrept atenția spre casa Purdy, aşa că am început să 
mă interesez de fata asta. Domnul Gillespie a avut buna 
inspiraţie de a-i chema pe Purdy şi fiica sa la o discuţie, 
la care am tras şi eu cu urechea. În cursul discuţiei, fata 
a declarat categoric că domnul Wood îi făcea vizite seara, 
în drum spre slujbă. Fireşte că nu era adevărat, dar asta 
mi-a deschis ochii: exista un alt bărbat care se ducea la 
slujbă la ora aceea, şi un candidat mult mai plauzibil la 
favoarea îndoielnică de a fi iubitul ei. Atunci mi-am 
amintit cum Ralph încercase să implice, într-un mod 
aproape idiot, un om vădit nevinovat. 

Acum mă îndreptam rapid spre dezlegarea enigmei. 
Am verificat şi am găsit şase persoane care îl văzuseră pe 
domnul Wood în timpul rondului său în noaptea crimei, 
patru dintre ei îi furnizară chiar un alibi destul de 
valabil. Pe aceştia i-am găsit întâmplător, ducându-mă 
în casele unde remarcasem lumină atunci când am 
parcurs cu domnul Wood, în maşina lui, itinerariul 
obişnuit al patrulării de noapte. Dintre oamenii care în 
mod oarecum regulat se trezesc înainte de zorii zilei, 
destui văzuseră maşina poliției. 

Atunci am înțeles, în sfârşit încă două fapte 
importante: cel care pusese cadavrul maestrului Mantoli 
în mijlocul autostrăzii trebuia să fi cunoscut 
îndeaproape traficul probabil la acea oră; Ralph avea 
această cunoştinţă. Şi am înţeles şi semnificația faptului 

că era o noapte zăpuşitoare. 

— Vrei să spui că vremea are vreo legătură cu această 
crimă? întrebă Frank Schubert. 

— Categoric; în două feluri deosebite, care amândouă 
urmau să-i dea lui Ralph un alibi foarte bun, pe care el 
nu şi-l plănuise în niciun fel. De îndată ce mi-am amintit 
de arşița acelei nopţi, o puternică piedică în a-l suspecta 
pe Ralph a dispărut şi am ştiut că de data asta găsisem 
omul. Cunoşteam motivul, stabilisem posibilitatea, iar 
ca individ i se potrivea perfect schema de conduită a 
asasinului. 

— Ce-a făcut el, exact? întrebă Endicott. 

— A plecat devreme spre slujbă, ca s-o poată vedea pe 
Dolores. Ea i-a dat limpede de înţeles că ori „are grijă de 
ea”, ori va avea de suportat consecinţele. Ca să scape din 
încurcătură, s-a gândit că-i trebuiau bani; dar nu avea 
nimic pus deoparte, iar salariul era cu totul insuficient. 
Era pus la zid, sau cel puțin aşa credea. 

— Dar fata, de fapt, nici nu era însărcinată, interveni 
Duena. 

— E adevărat, zise Tibbs. Cum de v-aţi dat seama? 

Fata se uită la el, apoi vorbi: 

— În ziua când am văzut-o. Îţi sărea în ochi. Nu vroia 
nimic de la nimeni — decât să fie lăsată în pace. Şi-apoi, a 
şi declarat că nu putea să fie examinată. 

— Spune mai departe, îi ceru Gillespie lui Tibbs. 

— În noaptea aceea, Ralph mergea cu maşina spre 
slujbă, gândindu-se ce să facă. Hotări că trebuie să fure 
de la cineva. Întrebarea era - de la cine? Cu câteva 
minute înainte, domnul Endicott îl lăsase pe maestrul 
Mantoli la hotel, un hotel de mâna a doua fără aer 
condiționat. Preocupat şi entuziasmat de proiectul 
festivalului muzical, maestrul Mantoli şi-a dat probabil 
seama că nu va putea adormi imediat şi s-a hotărât să se 

plimbe puțin. Vă amintiți că v-am întrebat dacă obişnuia 
să ia astfel de hotărâri neaşteptate? În acelaşi timp, 
m-am interesat dacă i se întâmpla să se împrietenească 
uşor cu oamenii şi dacă ar fi putut să nu aibă încredere 
în cineva numai pentru că ar fi făcut parte dintr-o 
categorie socială inferioară? 

— Şi v-am spus că era impulsiv şi că era dornic să se 
împrietenească cu tot felul de oameni, zise Duena. 

— Da, mi-ați spus. Şi am înțeles cum s-a întâmplat. 
Ralph, venind pe stradă cu maşina, l-a recunoscut pe 
maestrul Mantoli cu înfăţişarea lui atât de deosebită, cel 
puțin în acest oraş. lată, şi-a spus Ralph, ocazia. A oprit 
maşina şi s-a oferit să-l conducă pe domnul Mantoli prin 
oraş, şi el a acceptat. 

Când mi s-a spus pentru prima dată că arma crimei a 
fost găsită lângă arena de concerte, am presupus că asta 
îl implica pe domnul Kaufmann. Era complet greşit. 
Ralph i-a spus că nu văzuse arena de concerte, şi 
maestrul Mantoli s-a oferit să i-o arate. Şi el voia s-o mai 
vadă o dată, deoarece chiar în seara aceea fuseseră 
stabilite planurile festivalului. 

Aşa că s-au dus în arenă, maestrul Mantoli pentru 
motivele pe care le-am spus, Ralph ca să-i fure atâţia 
bani câți îi trebuiau ca să-şi rezolve problema. Au 
coborât la marginea arenei şi au rămas privind 
aranjamentul. Spectatorii — sau mai degrabă auditorii — 
urmau să stea pe buturugi, cel puțin în primul sezon. 
Ultimele rânduri abia fuseseră aranjate, şi bucăți de 
lemn erau împrăştiate peste tot. Ralph a ridicat una din 
ele, gândindu-se cum s-o folosească. Atunci i-a venit 
ideea să-l pocnească nu prea tare, iar mai târziu să 
pretindă că amândoi fuseseră atacați pe la spate de 
persoane necunoscute. În momentul când i-a dat 
lovitura fatală, intenţia lui era doar să-l amețească. 

— Atunci, a fost... în parte un accident? întrebă 
Duena. 

— Da. Atac cu armă ucigătoare şi omucidere, nu 
crimă cu premeditare. 

— Îmi pare bine, zise fata cu glas liniştit. 

— Când maestrul Mantoli a căzut la pământ în 
nesimţire, Ralph a fost cuprins de panică. Prima pornire 
a fost umanitară, să-l ducă pe omul pe care tocmai îl 
lovise la un doctor. Îl treceau acum sudori reci şi îi era 
groaznic de frică. L-a cărat pe maestrul Mantoli câțiva 
paşi până la maşină, l-a vârât înăuntru şi s-a întors în 
oraş. Pe când trecea prin centrul oraşului, şi-a dat 
seama ce a făcut. A oprit pe o stradă lăturalnică, a luat 
portofelul victimei din care a scos destui bani ca să-şi 
rezolve problema inițială şi apoi a lăsat corpul în 
mijlocul şoselei, cu portofelul alături. Apoi a gonit spre 
bufet, ajungând cu întârziere la lucru, ceea ce făcea cu 
regularitate de două sau trei ori pe săptămână. 

— Dar de ce în mijlocul şoselei? întrebă Grace 
Endicott, făcând ochii mari. 

—A crezut că vina va cădea asupra vreunui 
automobilist din aceia care fug de la locul accidentului. 
Amplasarea cadavrului era un element major, dar 
câtăva vreme nu mi-am dat seama de importanţa lui. 

— Şi temperatura? întrebă George Endicott. 

— A, da, temperatura i-a furnizat lui Ralph două 
avantaje. Primul, a făcut ca traficul să fie aproape nul, şi 
al doilea, a întârziat descoperirea cadavrului. 

— Stați puţin, îl întrerupse Frank Schubert. Ce-i cu 
inginerul care a trecut şi el cu maşina pe acolo? 

— Când a fost aici, nimeni nu l-a întrebat pe el ora 
exactă când a trecut prin oraş. Ralph a declarat că a fost 
cu patruzeci şi cinci de minute înainte ca Sam să 
găsească cadavrul. O declaraţie pe care Gottschalk nici 

n-a contrazis-o măcar, deoarece nu ştia când a fost găsit 
cadavrul. El a trecut prin oraş pe când Ralph îşi jefuia 
victima. Ralph a remarcat maşina neobişnuită şi, când 
omul s-a oprit la bufet la întoarcere, Ralph a chemat 
poliția, sperând că Gottschalk va fi arestat pentru a fi 
fugit de la locul accidentului. 

Grace Endicott clătină din cap: 

— Ce groaznică pervertire e în mintea acestui băiat. 
Nici nu-mi pot închipui. E ca un animal. 

— Şi acum restul despre noaptea aceea zăpuşitoare, îl 
îmboldi Gillespie. 

— A da, temperatura neobişnuită i-a dat lui Ralph un 
alibi la care nici nu se aştepta. Când internistul a venit 
cu ambulanțţa şi a fixat timpul morții, a procedat ca de 
obicei, apreciind cât de multă căldură a pierdut corpul. 
Dar nu a ţinut seamă de neobişnuita zăpuşeală din acea 
noapte, aşa că aprecierea lui a fost considerabil alături 
de realitate. Temperatura nopții a păstrat literalmente 
corpul cald. Şi până când n-a fost doborâtă această 
obiecție majoră, care era alibiul lui Ralph, n-am putut fi 
sigur că el era omul. 

Tibbs păru deodată foarte obosit. 

— Cam asta este totul, conchise el. Am intrat la bufet 
şi am cerut o ceaşcă cu lapte. Dacă aş fi cerut un pahar 
de carton, poate că m-ar fi servit. Dar gândul că-i cer o 
ceaşcă l-a scos din sărite şi, când am făcut o scenă 
pretinzând că aveam dreptul să mănânc şi eu la bufet, 
şi-a ieşit din minți şi s-a repezit la mine să mă bată. 
Atunci am putut şi eu să pun mâna pe el. N-ar fi trebuit 
să procedez astfel, dar doream să am o satisfacție. Atât 
de limpede şi-a exprimat disprețul pentru rasa mea, 
considerându-se în totul superior, încât am vrut să-i 
dau o lecţie foarte importantă. A fost o copilărie, 
recunosc. 

Bill Gillespie îl conducea pe Virgil Tibbs la gară. După 
ce parcă maşina în fața peronului, cobori şi îi luă repede 
valiza. Tibbs înțelese şi-l lăsă să i-o ducă. Gillespie porni 
spre locul unde avea să oprească trenul şi puse jos valiza 
în fața singurei bănci care oferea un confort limitat celor 
ce aveau de aşteptat. 

— Virgil, aş vrea să stau până vine trenul, dar sincer 
să-ți spun, mor de somn, vorbi Gillespie. Te superi dacă 
plec? 

— Bineînţeles că nu, domnule şef. 

Tibbs aşteptă un moment înainte de a vorbi din nou. 

— Credeţi că ar fi bine să stau aici? E o noapte foarte 
plăcută. 

Gillespie ştia, fără să se uite, că banca era marcată 
„ALBI”. Totuşi, trecuse de miezul nopții şi gara era 
pustie. 

— Nu cred că are vreo importanță, răspunse el. Dacă 
te întreabă cineva ceva, spune-i că eu ţi-am spus să stai 
acolo. 

— În regulă, spuse Tibbs. 

Gillespie făcu doi paşi, apoi se întoarse spre el. 

— Mulţumesc, Virgil, spuse. 

— Mi-a făcut plăcere, domnule şef. 

Gillespie mai voi să spună ceva, încercă, dar nu reuşi. 
Omul din fața lui era negru, şi lumina lunii accentua 
contrastul cu albul ochilor. 

— Ei, noapte bună, spuse în cele din urmă. 

— Noapte bună, domnule. 

Şeful poliției se gândi să-i strângă mâna, dar se 
răzgândi. O făcuse o dată, şi era destul. Dacă ar face-o 
din nou, ar putea fi o mişcare greşită. 

Şi Gillespie porni spre maşină. 

